༄༅། །སྒྲུབ་བརྒྱུད་ཀརྨ་ཀཾ་ཚང་གི་བསྟན་པའི་རྩ་ལག་དིལ་ཡག་ཨེ་ཝྃ་དཔལ་རི་བཀྲ་ཤིས་མི་འགྱུར་རྡོ་རྗེ་རྒྱལ་མཚན་གླིང་གི་གདན་རབས་མདོར་བསྡུས་སུ་བརྗོད་པ་པདྨ་དཀར་པོའི་ཆུན་པོ་ཞེས་བྱ་བ་བཞུགས་སོ།། །།

༄༅། །ན་མོ་གུ་རུ་མཉྫུ་ཤྲི་ཡེ། བསྐལ་མང་གོང་ནས་མངོན་པར་བྱང་ཆུབ་ཀྱང༌། །གཉིས་མེད་ཐུགས་རྗེས་ཞིང་འདིར་མངོན་སྣང་སྟེ། །ཚད་མེད་ལུང་རྟོགས་འགྲོ་ལ་སྣང་མཛད་པའི། །སྟོན་པ་བཀའ་དྲིན་ཅན་དེ་རྒྱལ་གྱུར་ཅིག །སངས་རྒྱས་རྡོ་རྗེ་འཆང་ནས་བརྒྱུད་པའི་བཀའ། །ཟབ་ལམ་ཕྱག་རྒྱ་ཆེ་ལ་མངའ་བརྙེས་པའི། །དངོས་དང་བརྒྱུད་པའི་གྲུབ་དབང་བླ་མ་རྣམས། །བྱང་ཆུབ་བར་དུ་སྙིང་གི་པདྨོར་རོལ། །དམ་པ་མང་པོས་བསྟི་བའི་གནས། །སྒྲུབ་བརྒྱུད་བསྟན་པའི་འབྱུང་གནས་ཆེ། །དིལ་ཡག་ཨེ་ཝྃ་ཐེག་མཆོག་གླིང༌། །བྱུང་བ་མདོར་བསྡུས་བརྗོད་པར་བྱ། །

༈ དིལ་ཡག་ཨེ་ཝྃ་དཔལ་རི་བཀྲ་ཤིས་མི་འགྱུར་རྡོ་རྗེ་རྒྱལ་མཚན་གླིང་འདི་ཉིད་བོད་རབ་བྱུང་བཅུ་བཞི་པའི་ལྕགས་བྱི་ཕྱི་ལོ་ ༡༨༣༩ ལོར་སྟག་ཡན་ཟླ་བཟང་རིན་པོ་ཆེ་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོས་ཕྱག་བཏབས། བསྟན་པའི་བདག་པོ་འདི་ཉིད་ཐོག་མེད་དུས་ནས་མངོན་པར་བྱང་ཆུབ་ཀྱང་བཤེས་གཉེན་དུ་སྣང་ཚུལ་ནི། རྗེ་ཕག་མོ་གྲུ་པའི་རྣམ་ཐར་གྲགས་པའི་སྒྲ་དབྱངས་ལས། བླ་མ་དྭགས་པོ་ལྷ་རྗེ་ཤར་ཕྱོགས་སྨན་ལྷའི་ཞིང་ཁམས་ན་བྱང་ཆུབ་སེམས་དཔའ་གཞོན་ནུ་ཟླ་མཛེས་འོད་མཐའ་ཡས་སུ་སྐྱེ་བ་བཞེས་པ་དང་མཇལ་ཞིང་གདམས་ངག་གསན་པས། དེ་དག་གི་སྐུའི་བཀོད་པ་ཞིང་ཁམས་རྒྱ་མཚོར་ཚད་མེད་པར་བཞུགས་པ་ལྷའི་སྤྱན་གྱིས་གཟིགས་པ་དང༌། རྗེ་མི་བསྐྱོད་རྡོ་རྗེའི་ཞལ་ནས། ཞིང་མཆོག་དཔལ་ལྡན་སྟུག་པོ་བཀོད་པ་ན། །མཉམ་མེད་མི་གཡོ་ཆོས་སྐུ་མངོན་དུ་མཛད། །ཞི་སྐུ་དཔག་བསམ་ཤིང་ལྟར་འགྲོ་སྒྲོལ་རྟག །རྗེ་བཙུན་སྒམ་པོ་པ་ལ་གསོལ་བ་འདེབས། །ཅེས་དང༌། ཟླ་བཟང་གི་སྐྱེ་ཕྲེང་གསོལ་འདེབས་གཏེར་ཆེན་མཆོག་གླིང་གིས་མཛད་པ་ལས། བདེ་བ་ཅན་དུ་མགོན་པོ་འོད་དཔག་མེད། ཚད་མེད་སྙིང་རྗེའི་བདག་ཉིད་སྤྱན་རས་གཟིགས། །སྟོན་པའི་དྲུང་དུ་བྱང་སེམས་ཟླ་བའི་འོད། །འཕགས་པའི་ཡུལ་དུ་སློབ་དཔོན་ཟླ་བ་གྲགས། །ཨོ་རྒྱན་སྤྱན་སྔར་གཉགས་ཆེན་ཛྙཱ་ན་ཞབས། །སྒྲུབ་བརྒྱུད་བསྟན་པའི་གཙུག་རྒྱན་སྒམ་པོ་པ། །ཞེས་སོགས་ཀྱིས་མཚོན་ཕྱོགས་དུས་ཐམས་ཅད་དུ་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རོལ་གར་ཚད་མེད་པ་དང༌། ཁྱད་པར་དུ་རྗེ་སྒམ་པོ་པ་ཉིད་ནི། ཨོ་རྒྱན་ཆེན་པོའི་རྣམ་འཕྲུལ་ཏེ། ཇི་སྐད་དུ་ཡང༌། ཨོ་རྒྱན་ང་ཉིད་བསྙལ་སྨད་ལྷ་རྗེར་སྤྲུལ། །དྭགས་སྒོམ་སྙིང་པོའི་དོན་སྒོམ་ཁྱུ་གཅིག་འབྱུང༌། །ཞེས་དང༌། དུས་གསུམ་མཁྱེན་པ་སློབ་དཔོན་པདྨ་འབྱུང༌། །ཕྱི་རྒྱུད་དག་པ་སྤྲུལ་སྐུའི་བསྟན་པ་འཛིན། །ནང་རྒྱུད་དག་པ་ལོངས་སྐུའི་བསྟན་པ་འཛིན། །གསང་རྒྱུད་དག་པ་ཆོས་སྐུའི་བསྟན་པ་འཛིན། །ཞེས་གསུངས་པ་ལྟར། ཕྱི་སྤྲུལ་སྐུའི་བསྟན་པ་སྡེ་སྣོད་གསུམ། ནང་ལོངས་སྐུའི་བསྟན་པ་ཕྱི་རྒྱུད་སྡེ་གསུམ། གསང་བ་ཆོས་སྐུའི་བསྟན་པ་ཡོ་ག་གསུམ་གྱིས་བསྟན་པ་མཐའ་དག་འཛིན་ཅིང་སྤེལ་བའི་ཕྲིན་ལས་བསམ་གྱིས་མི་ཁྱབ་པའི་བདག་ཉིད་ཨོ་རྒྱན་གྱི་མཁན་པོ་པདྨ་སམྦྷ་ཝ་དང་ངོ་བོ་གཅིག་ལ་ལྡོག་པ་ཐ་དད་དུ་གྱུར་པ་མཉམ་མེད་དྭགས་པོ་ལྷ་རྗེ་དེ་ཉིད། སྙིགས་མ་ལྔ་བདོ་བའི་དུས་འདིར་ཉམ་ཐག་གི་འགྲོ་བ་རྣམས་ཐར་པ་དང་ཐམས་ཅད་མཁྱེན་པའི་ལམ་ལ་འགོད་པའི་སླད་དུ་སླར་ཡང་དགེ་བའི་བཤེས་གཉེན་གྱི་ཟོལ་དུ་སྣང་བ། ངེས་པ་དོན་གྱི་ཐམས་ཅད་མཁྱེན་ཅིང་གཟིགས་པ་ཆེན་པོ་མཚན་བརྗོད་པ་དཀའ་ཡང་དོན་གྱི་སླད་དུ་མཚན་ནས་སྨོས་ན་ཟླ་བཟང་རིན་པོ་ཆེ་ངེས་དོན་བསྟན་པ་རབ་རྒྱས་ཞེས་མཚན་ཙམ་གྱིས་ཀྱང་དགེ་ལེགས་ཀྱི་ཡོན་ཏན་མང་པོ་བསྐྲུན་པར་མཛད་པའི་སྐྱེས་བུ་དམ་པ། དགོན་འདི་ལ་བལྟོས་ནས་སྐུ་ཕྲེང་དང་པོ་གྲགས་པ་དེ་ཉིད། མདོ་ཁམས་ཆུ་བཞིས་བཅད་པའི་སྒང་དྲུག་ལས། མདོ་སྟོད་ས་ཡི་ཐིག་ལེ། ལྷོ་ཟླ་ངང་མོའི་ནང་མཚན། ཟླ་ཡི་གནས་ཆུ་སྔོན་མོའི་རྒྱུད། གནས་ཆེན་ཁམས་ཀྱི་སེང་གེ་རྫོང་གི་གཡས་ཕྱོགས། དཔལ་ཁའི་རྒྱལ་བཟང་མདོའི་གཡོན་ལུང་དཀར་ཡག་རི་དམར་དུ། གདུང་རུས་ནི། གླིང་ཆེ་འབྲི་ཆུང་གསུམ་གྱི་བརྒྱུད་པ་ལས། གླིང་ཆེ་བརྒྱུད་ཆོས་ལ་འཕེན་གྱི་སྟག་མོ་བུ་དྲུག་གི་བུ་འབྲིང་སྟག་རོང་དཔོན་པོ་གཟིགས་འཕེན་གྱི་བརྒྱུད་པ་ཡབ་སྟག་ཡན་ལྷུབ་གྲུབ་འཇམ་དཔལ་དང་མ་ཡུམ་ལོ་བཟང་དཔལ་མོ་གཉིས་ཀྱིས་སྲས་སུ་བོད་རབ་བྱུང་བཅུ་བཞི་པའི་ས་ཕོ་འབྲུག་གི་ལོ་དཔྱིད་ཟླ་ཐ་ཆུང་གི་ཡར་ཚེས་ཕྱི་ལོ་ ༡༨༠༧ ལ་ངོ་མཚར་བའི་ལྟས་དང་བཅས་སྐུ་བལྟམས། མཆོད་གནས་ཀོ་བྲག་གི་དགེ་སློང་གིས་རྨིས་ལྟས་ངོ་མཚར་བ་བྱུང་བས་ཁྲུས་གསོལ་འབུལ་དགོས་གསུངས་ནས་ཁྲུས་མཛད། མཚན་ནམ་མཁའ་ཕུན་ཚོགས་སུ་གསོལ་ལོ། །

 གདུང་རུས་དེ་དག་དང་འབྲེལ་བའི་ལོ་རྒྱུས་ལུགས་གཉིས་ཀྱི་དཔལ་ལ་མངའ་དབང་འབྱོར་བའི་མཁས་པ་དང་གྲུབ་པ་མང་པོ་བྱུང་ཚུལ་སོགས་ངོ་མཚར་ཅན་མང་དུ་ཡོད་པ་རྣམས་འབར་རམ་ཆོས་འབྱུང་སོགས་ལས་གསལ་ལ། འཛི་སྒར་རྡོ་རྗེ་དྲག་པོའི་མཆོག་སྤྲུལ་བོད་དུ་ཕེབས་སྐབས་ཟླ་བཟང་སྐུ་ན་ཧ་ཅང་ཆུང་དུས་ཡུམ་སྲས་གཉིས་དེ་མཇལ་དུ་སོང་བའི་ཚེ་རྡོ་རྗེ་རྩེ་དགུ་ཆུང་ངུ་ཞིག་གནང་ནས་འདི་བུ་ལ་འབྲེལ་མེད་དུ་ཐོགས་གསུངས་ཤིང༌། མིང་ཚེ་དབང་གྲགས་པར་བཏགས། མཆོག་དམན་བར་མ་སུས་མཇལ་ཡང་མཐོང་ན་མི་མཐུན་པ་མེད་པ། བལྟ་བས་ཆོག་མི་ཤེས་པ་ཀུན་གྱི་ཡིད་དབང་མེད་དུ་འཕྲོག་པས་སྐྱེ་བོ་རྣམས་ཀྱིས་སྤྲུལ་སྐུ་ཞིག་ཡིན་པར་འདྲ་ཞེས་གླེང་མོལ་བྱེད། དེ་རྗེས་ཡུན་མི་རིང་བར་སྐྱབས་མགོན་སི་ཏུ་པདྨ་ཉིན་བྱེད་དབང་པོ་ཡུལ་དབུས་མ་ག་དྷ་གཉིས་པ་ལྷ་ལྡན་དྷཱུ་མ་ཐ་ལར་ཆིབས་ཁ་བསྒྱུར་སྐབས་སུ་དར་ལུང་སྒང་དུ་ཕྱག་ཕེབས་ནས་བཞུགས་སྒར་དུ་དེ་ཕྱོགས་སུ་འཁོད་པ་ལ་མཐོང་གྲོལ་རིགས་ཀྱི་ཅོད་པཎ་དབུ་ལ་བཞེས་ནས་བརྡ་ཐབས་ཆོས་ཀྱི་འཁོར་ལོ་བསྐོར་བ་ལ་ཡབ་སྲས་མ་ཡུམ་དང་བཅས་པ་ཐམས་ཅད་མཇལ་དུ་སོང་ཞིང་འབུལ་མཚན་སྐྱབས་འཇུག་ཞུས་ཤིང་དབང་དང་དབུ་ཞྭ་མཇལ་ཁ་སོགས་ལེགས་པར་ཐོབ་སྟེ། སླར་ཡང་རུ་བ་དཀར་ཡག་རུ་པའི་ཁྱིམ་ནང་དུ་སླེབ་ནས། ཁྱེར་རྟ་རྣམས་རི་ལ་བཏང་ཚར་བ་ན། སི་ཏུ་རིན་པོ་ཆེས་བུ་ཆུང་དེ་ཁོང་གི་སྤྱན་སྔར་ཁྲིད་ཤོག་གསུངས་ནས་གྲྭ་པ་བཏང་བ་སླེབ་པས། རྟ་བཟུང་ཞིང་ཡབ་ཀྱིས་བུ་རྟ་གོང་དུ་སྤང་ནས་སྒར་དུ་སོང་བས། གནང་སྦྱིན་མཛད་ཅིང་བུ་འདི་བདག་ལ་འབུལ་དགོས། དབུས་ནས་ཕྱིར་འོང་སྐབས་སྒར་དེར་ཁྲིད་ཤོག །དེའི་བར་གཙང་སྦྲ་ཡག་པོ་གྱིས། ཟླ་བཟང་སྤྲུལ་པའི་སྐུ་ཡིན་པར་གསུངས་ཤིང་བཀའ་བསྒོ་བྱིན་རླབས་ཐུགས་གཏད་མཛད། སྐུ་ན་ཆུང་ཡང་བྱང་ཆུབ་ཀྱི་སེམས་ལྷན་སྐྱེས་སུ་མངའ་བས་བྱ་བྱིའུ་འབུ་སྲིན་སོགས་རང་གིས་ཡེ་ནས་མི་གསོད་པ་དང༌། གཞན་བདག་ལའང་གསོད་དུ་མི་འཇུག་པ་དང༌། བསྒོ་བཤས་ཆེ་ཆུང་གང་བཤའ་ཡང་བཤོལ་ཨེ་ཐུབ་བལྟ་ཞིང་མ་གསོད་གསུངས་ནས་བཤུམས་པས། ཕྱིས་སུ་ནོར་ར་ལུག་གང་བཤའ་ཡང་མི་མཐོང་བའི་ཐབས་བྱེད་ནས་བཤོལ་བ་ལས་ཐབས་མེད་ཅིང༌། བླ་མ་དགེ་སློང་སོགས་ལ་དགའ་སྤྲོ་གུས་འདུད་ཆེ་བ། ལུས་གནད་བསྲང་ཞིང་ལྟ་སྟངས་བྱེད་པ་སོགས་བྱེད་པ་དང༌། བྱམས་དང་སྙིང་རྗེ་ལྡན་ཞིང་ཞི་དུལ་བག་ཡོད་ཀྱི་ངང་ཚུལ་ཅན་ཐམས་ཅད་ཡ་མཚན་བྱེད་པ་ཞིག་ཡོད་པ་ཡིན་ལ། ཡི་གེ་འབྲི་ཀློག་སོགས་ཚེགས་མེད་དུ་མཁྱེན། དཔལ་རྒྱལ་བ་ཀརྨ་པ་ཡབ་སྲས་ཀྱི་མཚན་ཐོས་པ་ཙམ་གྱིས་མོས་གུས་ཚད་མེད་འཁྲུངས། གནས་མདོ་བདེ་ཆེན་གོང་མ་དང་ཨ་མེར་རབ་འབྱོར་ལས། གཏེར་ཆེན་རཏྣ་གླིང་པའི་གཏེར་བྱོན་སྐོར་དབང་ལུང་གསན། དེ་ནས་སི་ཏུ་དབུས་ནས་ཕྱིར་ཕེབས་སྐབས་རྟ་ཡིས་འགོ་དྲང་བའི་ཚན་གྲངས་གནང་སྦྱིན་མཛད་ནས་རྗེས་མར་དཔལ་སྤུངས་ཀྱི་གདན་སར་བཞུགས་དགོས་གསུངས་ནས་གནས་མདོ་ཡན་ལག་ལ་བཅོལ་གདམས་གནང༌། དགུང་གྲངས་བཅུ་གཉིས་པར་སི་ཏུ་རིན་པོ་ཆེས་བར་མ་རབ་བྱུང་དང་དགེ་ཚུལ་གྱི་སྡོམ་པ་གནང་ནས་མཚན་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོར་གསོལ། སི་ཏུ་རིན་པོ་ཆེའི་བཀའ་ལྟར་དཔལ་སྤུངས་སུ་ཕེབས་ནས་རྒྱུད་སྡེ་ཐུགས་འཛིན་དང་སྨན་རྩིས་བྲིས་སོགས་སྦྱོང་བརྩོན་མཐར་ཕྱིན་པར་བྱས། དེ་ནས་སི་ཏུ་རིན་པོ་ཆེ་པདྨ་དབང་ཆེན་ཞབས་ཀྱིས་སྤྱན་ནམ་མཁའ་ལ་གཟིགས་ཤིང་ལྟ་སྟངས་ཀྱིས་སྡིག་མཛུབ་ནམ་མཁར་གཏད་དེ་མིག་ནམ་མཁར་གཏད་ནས་སྒོམ་ན་རང་རིག་ཆོས་སྐུའི་དོན་མཐོང་བར་འགྱུར་རོ་གསུངས་པས་ཀ་དག་གདོད་མའི་གནས་ལུགས་ལྟ་བ་ངོ་འཕྲོད་དེ་བླ་མ་དང་ཐུགས་དགོངས་དབྱེར་མེད་དུ་གྱུར་སོང༌། དེ་སྐབས་ཞིག་ཏུ་ཟླ་སྤྲུལ་མཆོག་གིས་ཨོ་རྒྱན་རིན་པོའི་གསེར་ཞལ་མངོན་སུམ་དུ་མཇལ་ཞིང་གསང་བ་ཟབ་མོའི་དབང་བཞི་ཐོབ་པའི་སྣང་བ་གསལ་པོ་ཞིག་ཡོད་ཅེས་དངོས་སློབ་ཀར་མའི་མཁན་པོ་སོགས་ལ་གསུངས། དག་པའི་སྣང་བ་འབྱམས་སུ་ཀླས་པ་ཞིག་འཆར་རྒྱུ་ཡོད་ཀྱང་དགོས་པ་ཁྱད་པར་ཅན་མེད་ན་མི་ཆོས་བླ་མ་བདེན་པར་སྨྲ་བའི་ལྟུང་བར་གྱུར་བ་ལ་དགོངས་ནས་ཞིབ་ཆར་གསུང་སྲོལ་མེད་ལ། དགུང་གྲངས་ཉི་ཤུ་བཞེས་པ་ན་སི་ཏུ་ཉིན་བྱེད་དབང་པོའི་དྲུང་ནས་བསྙེན་པར་རྫོགས། འདུལ་བའི་གཞུང་ལས་ཇི་སྐད་བསྟན་པ་བཞིན་དྲན་ཤེས་བག་ཡོད་ངང་ནས་ཉེས་བྱས་ཕྲ་བ་ཙམ་གྱིས་ཀྱང་མ་གོས་པ་མིག་འབྲས་བཞིན་བསྲུང་ནས་འདུལ་འཛིན་ཐམས་ཅད་ཀྱི་དབུས་ན་རྒྱུ་སྐར་ཁྲོད་ན་རི་བོང་འཛིན་པ་ལྟར་མངོན་པར་སྟེ་ལྷ་བཅས་འགྲོ་བ་ཡོངས་ཀྱི་གཙུག་གི་རྒྱན་གཅིག་པུར་གྱུར། དགའ་ལྡན་ཡིད་དགའ་ཆོས་འཛིན་གཉིས་པར་གྲགས་པ་སྒྲུབ་ཁང་ཆེན་མོར་ལོ་གསུམ་ཕྱོགས་གསུམ་ལ་འོད་གསལ་ཕྱག་རྒྱ་ཆེན་པོ་དང་ཟབ་ལམ་ནཱ་རོ་ཆོས་དྲུག་རྩེ་གཅིག་ཏུ་བསྒོམ་པས་ཚོགས་ལམ་སོགས་ལམ་བཞིའི་རྟགས་ཚད་ཐམས་ཅད་གཞུང་ལས་བསྟན་པ་བཞིན་མཐར་ཕྱིན། དེ་ནས་སྒྲུབ་ཆེན་སྦས་པའི་རྣལ་འབྱོར་པ་ཆེན་པོ་ནོར་བུ་རྣམ་གཉིས་དང༌། བསམ་གཏན་སྤྲུལ་སྐུ་ཀརྨ་ཐེག་མཆོག་སོགས་མཚན་ལྡན་གྱི་བླ་མ་མང་པོའི་དྲུང་ནས་སྨིན་བྱེད་དབང་གྲོལ་བྱེད་ཀྱི་ཁྲིད་རྒྱབ་རྟེན་གྱི་ལུང་དང་ལག་ལེན་སྟེ། མདོར་ན་དྭགས་པོ་བཀའ་བརྒྱུད་ཀྱི་གདམས་ངག་ཟབ་དགུ་ཐམས་ཅད་རྫོགས་པར་གསན་ཅིང་བདེ་ཆེན་ལྷན་ཅིག་སྐྱེས་པའི་ཡེ་ཤེས་སློབ་མའི་རྒྱུད་ལ་བསྐྱེད་ནུས་པ་རྡོ་རྗེ་སློབ་དཔོན་མཚན་ཉིད་དང་ལྡན་པར་གྱུར། སྐྱབས་མགོན་སི་ཏུ་ཁམས་སུ་ཆིབས་ཁ་བསྒྱུར་སྐབས་ཞབས་ཞུས་ཀྱིས་བྱོན། དེ་སྐབས་ཟླ་སྤྲུལ་ལ་ནང་ཆེན་མ་ཡུམ་གྱིས་དངུལ་དྲང་བཅུས་གཙོའི་གནང་སྦྱིན་མཛད་ཅིང་འདི་ཕྱོགས་སུ་བཞུགས་ནས་དགོན་པ་ཐོབ་དང་གོང་མའི་མཆོད་སྡེ་གང་ཡོད་ཕྱག་ཁར་འབུལ་གསུངས་ཀྱང༌། རེ་ཞིག་བར་དུ་དགོངས་ཞུས་ཕུལ་ནས་སྒྲུབ་ཉམས་ལེན་བྱེད་རྒྱུ་ལ་ཐུགས་རྩེ་གཏད། དགུང་ལོ་ཉེར་དྲུག་པ་ལ་སྒྲུབ་ཁང་ཆེན་མོར་ཐེམ་སྤང་གི་དམ་བཅའ་ལ་བཞུགས། དེ་དག་གི་སྐབས་སུ་སོར་ཐར་གྱི་འདུལ་ཁྲིམས། སྨོན་འཇུག་བྱང་སེམས་ཀྱི་བསླབ་བྱ། བསྐྱེད་རྫོགས་ཀྱི་ཉམས་ལེན་ཆུ་བོའི་རྒྱུན་ལྟ་བུ་ལ་བཞུགས་སོ། །ཐུགས་དམ་ཉམས་བཞེས་ཀྱི་རྩ་བ་སྤྱན་རས་གཟིགས་རྒྱལ་བ་རྒྱ་མཚོ། སངས་རྒྱས་གླིང་པའི་བླ་མ་དགོངས་འདུས། ཉང་གི་བཀའ་བརྒྱུད་བདེ་གཤེགས་འདུས་པ། རཏྣའི་ཕུར་པ་ཧཱུཾ་ནག་སྙིང་ཐིག །ཕྱག་ཆེན་ལྷན་ཅིག་སྐྱེས་སྦྱོར། རྫོགས་ཆེན་འཇའ་ལུས་རྡོ་རྗེ་པཎ་ཆེན་བི་མ་མི་ཏྲའི་སྲོག་སྒྲུབ་རྣམས་ཐུགས་ཉམས་སུ་བཞེས་ནས་བསྒྲུབ་པའི་རྟགས་ཐོན་པར་མཛད། ཁྱད་པར་རཏྣ་གླིང་པའི་ཕུར་པ་ཟླ་བ་དྲུག་བསྒྲུབ་ནས་བསྙེན་ཕུར་གྱིས་གར་ཁྲབ་པ་སོགས་གཟིགས་སྣང་སྣ་ཚོགས་པ་དང༌། གཞན་ཡང་སཱཙྪ་ལ་མེ་རང་འབར་བྱེད་པ་སོགས་གྲུབ་པའི་རྟགས་མཚན་བྱུང་ཚུལ་མང་པོ་རྣམ་ཐར་རྒྱས་པ་ལས་ཤེས་དགོས།

 གཞན་ཡང་སྨྱུང་གནས་སོགས་རང་གིས་ཉམས་བཞེས་མཛད་ནས་གཞན་སྐྱེ་བོ་མང་པོ་ལ་དགེ་བསྐུལ་རྒྱ་ཆེར་མཛད། ཀར་གླིང་ཞི་ཁྲོའི་བཏགས་གྲོལ་ཁྲི་ཕྲག་གཅིག་གིས་འགྲོ་ལ་ཕན་པ་མཛད་པ་དང༌། མྱོང་གྲོལ་བདུད་རྩི་བསྒྲུབ་པ་སོགས་ཀྱིས་ཕྱོགས་ཀྱི་སྐྱེ་བོ་བགྲང་གིས་མི་ལང་བ་ཞིག་ལ་ཐར་པའི་ས་བོན་ཐེབས། སྐྱབས་རྗེ་མཆོག་དང་འཇམ་མགོན་ཀོང་སྤྲུལ་སོགས་དམ་པའི་སྐྱེས་བུ་རྒྱ་མཚོ་ལྟ་བུའི་དབུས་ན་ནོར་བུ་བཞིན་བསྟན་པའི་རྩ་ལག་ཉིད་དུ་དགོངས་ནས་མཁན་ཆེན་དམ་པར་མངའ་གསོལ་གཟེངས་བསྟོད་རྒྱ་ཆེར་གནང༌། དཔལ་སྤུངས་གླིང་སྟོད་གཟིམས་སྤྱིལ་དུ་བཞུགས་ནས་གདུལ་བྱའི་མོས་བློ་དང་འཚམས་པར་དགེ་བསྙེན། དགེ་ཚུལ་བསྙེན་རྫོགས་རྣམས་མང་དུ་བསྒྲུབས། དབང་དང་རྗེས་གནང་ལུང་ཁྲིད་གང་དགོས་གནང་བས་སྐལ་ལྡན་སློབ་མའི་ཚོགས་ཀྱང་མཚོ་ལ་ངང་པ་འདུ་བ་ལྟར་འདུས་ཤིང་ཀརྨ་བཀའ་བརྒྱུད་ཀྱི་ཕྱོགས་འདིར་འདུལ་བའི་བསྟན་པ་གཞིར་བཞེངས་སུ་བཏང་བའི་ཐུབ་དབང་གཉིས་པ་ལྟ་བུས་ཕྲིན་ལས་རྨད་དུ་བྱུང་བར་བསྒྲུབས།

 བསྟན་པ་ཡོངས་རྫོགས་ཀྱི་གཞི་མ་སོར་ཐར་རྩལ་དུ་བཏོན་ནས་ཆེད་དུ་བསྔགས་བརྗོད་ཀྱི་མེ་ཏོག་གཏོར་ནས་མངའ་གསོལ་བ་མཛད་མོད། འོན་ཀྱང་དེ་ཙམ་མ་ཟད་བྱམས་དང་སྙིང་རྗེའི་དཀྱིལ་འཁོར་འཕགས་མཆོག་རིགས་གསུམ་སེམས་དཔའ་དང་རྣམ་དབྱེར་མེད་པ་བྱིས་པ་ཆུང་ངུའི་དུས་ནས་ཀྱང་བྱང་ཆུབ་ཀྱི་སེམས་ལྷན་སྐྱེས་སུ་མངའ་བ་ནི་གོང་དུ་བཤད་ཟིན་པ་ལྟར་དང༌། གཞན་ཡང་སྐབས་དེ་དུས་ཀྱི་སྐྱེས་ཆེན་དམ་པ་རྣམས་ཀྱིས་བྱང་སེམས་བདག་ཉིད་ཆེན་པོ་འདི་ཁོ་ནར་གཟིགས་ནས་བྱང་ཆུབ་སེམས་སྡོམ་ཞུས་ཚུལ་གཏེར་ཆེན་མཆོག་གླིང་གི་རྣམ་ཐར་ལས་གསུང་པ་བཞིན་ཡིན་ནོ། །

 བླ་མ་ཚུལ་བཞིན་བསྟེན་ནས་ཟབ་ལམ་ཕྱག་རྒྱ་ཆེན་པོ་སོགས་གསང་བ་བླ་ན་མེད་པའི་དོན་མཐའ་དག་ལ་མངའ་དབང་འབྱོར་བ་མར་པ་དང་མི་ལ་སོགས་དང་རྣམ་དབྱེར་མ་མཆིས་པར་སྣང་སྟེ། རིགས་ཐམས་ཅད་ཀྱི་ཁྱབ་བདག་བྱམས་མགོན་སི་ཏུ་པདྨ་ཉིན་བྱེད་དབང་པོ་མཆོག་ཉིད་རིགས་ཀྱི་བདག་པོར་བསྟེན་ནས་བཟུང་གསོལ་འདེབས་མི་གཅིག་ལྷ་གཅིག །མོས་གུས་ལྟེམ་ཀྱང་མེད་པའི་ངང་ནས་རབ་སྒྲུབ་པའི་མཆོད་པ་རྟག་ཏུ་བསླབ་པ་གསུམ་གྱི་ཉམས་ལེན་ཆུ་བོའི་རྒྱུན་བཞིན་མཛད་པ་དང༌། འབྲིང་ཞབས་ཏོག་གི་མཆོད་པ་སྐྱབས་རྗེ་སི་ཏུ་མཆོག་བསྟན་འགྲོའི་དོན་དུ་ཁམས་དང་དབུས་སུ་ལན་གྲངས་དུ་མར་ཆིབས་ཁ་བསྒྱུར་སྐབས་ཞབས་ཞུས་བྱས་པས་མཚོན་ཞབས་ཏོག་ཚད་མེད་པར་བསྒྲུབས། ཐ་མ་ཟང་ཟིང་གི་མཆོད་པ་ཆོས་གོས་རྣམ་གསུམ་ཙམ་མ་གཏོགས་རང་ལ་བདོག་པ་ཅི་ཡོད་སྐྱབས་རྗེ་མཆོག་ལ་བསམ་པ་དག་པས་སྤོང་དག་ལན་གྲངས་མང་པོ་བྱས་ནས་མཆོད། བླ་མས་བརྡ་ཐབས་བསྟན་པ་ཙམ་གྱིས་རྟོགས་པ་མངོན་དུ་གྱུར་ཚུལ་གོང་དུ་བསྟན་པ་ལྟར་དང༌། ཁྱད་པར་དུ་དག་པའི་སྣང་ངོར་གྲུབ་ཆེན་ས་ར་ཧས་ཐབས་ཤེས་ཀྱི་མདའ་བསྣུན་པ་སྙིང་གར་ཕོག་སྟེ་ཐུགས་བརྒྱལ་ཞིང་དེ་ལས་སད་པའི་ཚེ་ན་ངེས་དོན་ཕྱག་རྒྱ་ཆེན་པོའི་རྟོགས་པ་མངོན་དུ་གྱུར་པར་ཉིད་ཀྱིས་ཞལ་བཞེས་མཛད་ཅིང༌། ས་ར་ཧའི་བླ་བསྒྲུབ་ཞིག་ཀྱང་ལྗགས་བརྩམས་གནང་ངོ༌། །

 མདོར་ན་མདོ་སྔགས་ཡོངས་རྫོགས་ཀྱི་མངའ་བདག་མཁས་དང་གྲུབ་པ་ཡོངས་ཀྱི་གཙུག་རྒྱན་དམ་པ་ཉིད་དུ་མཁྱེན་ཀོང་མཆོག་གསུམ་སོགས་ཀྱིས་བསྔགས་པ་ཡང་ཡང་གནང་བ་རང་རང་གི་རྣམ་ཐར་དང་ལྗགས་རྩོམ་རྣམས་ལས་གསལ་ལོ། །

 ཡང་མཁན་ཆེན་ཉིད་ཀྱིས་འཇམ་མགོན་བློ་གྲོས་མཐའ་ཡས་ལ་བསྟན་པ་རིན་པོ་ཆེ་གསལ་བྱེད་དུ་མདོ་སྔགས་རིག་གནས་བཅས་ཀྱི་ཡིག་ཆ་གསར་རྩོམ་བྱེད་དགོས་ཞེས་ནན་ཞུས་བྱས་པ་ལ། འཇམ་མགོན་ཞལ་ནས། མཁྱེན་བརྩེ་ཞེ་སྤྲུལ་སོགས་ཀྱིས་ཡང་ཡང་བསྐུལ་ཀྱང་རང་ཉིད་སྐྱེ་བརྒྱུད་བཟང་ངན་དང་སྨོན་ལམ་གྱི་མཐའ་ཅི་ཡོད་མི་ཤེས། ངན་པ་ཞིག་ཡིན་ན་ནི་རང་གི་ཐར་པའི་ལམ་གྱི་སྒོ་འགེགས། བསྟན་པ་ལའང་གནོད་པར་འགྱུར་སྲིད་པས་དེ་སྔར་བྱ་བ་འདི་བརྩམས་མ་ཕོད་ནས་ལུས། ད་སྟེ་དགོས་ངེས་ཡིན་ཚེ་དང་པོ་སེམས་ཐག་ཆོད་པ་ཞིག་དགོས་པས་སྐྱེ་བརྟགས་ཤིག་མཛད་དགོས་སྙམ་ནས་ཟླ་སྤྲུལ་ལ་ཞུས། མཁན་ཆེན་ཟླ་སྤྲུལ་ཉིད་ཀྱི་ཐུགས་དམ་རྒྱལ་བ་རྒྱ་མཚོ་ཡིན་ཀྱང༌། དེ་སྐབས་ཐུགས་རྗེ་གསང་འདུས་ཀྱི་བསྙེན་པ་བདུན་ཕྲག་གསུམ་བཞུགས། དེ་ཚེ་སྐྱེ་བརྟག་གི་རྫས་སྒྲུབ་གྲུབ་མཐར་ལས་སྦྱོར་མཛད་པའི་མནལ་ལྟས་བཟང་པོ་སྣ་ཚོགས་ཞིག་འཆར་བ་དང༌། ཁྱད་པར་དུ་ནམ་སྨད་ཙམ་ལ་རྨི་ལམ་འོད་གསལ་གྱི་སྣང་ངོར། ཐང་གྲུ་བཞི་ཞིག་གི་ཕྱོགས་བཞིར་ཨོ་རྒྱན་རིན་པོ་ཆེ་ཕྱག་ན་ཐོང་ཤོལ་བསྣམས་པ་བཞི། མཚམས་བཞི་འབྲུའི་སྣོད་བཟུང་བ་བཞི། ཁྲོམས་ཚོགས་ཤིན་ཏུ་མང་བ་བཅས་འདུག །བུད་མེད་ཞིག་ལ་འདི་ཅི་རེད་དྲིས་པ་ལ། འདི་རིག་འཛིན་གཏེར་བདག་གླིང་པས་སྨིན་གྲོལ་གླིང་འདེབས་སྐབས་ཨོ་རྒྱན་རིན་པོ་ཆེ་ཞག་བདུན་བསྒྲུབས་པས་གྲུབ་ནས་ས་གཞི་བྱིན་རླབས་མཛད་པ་རེད་ཟེར་བས་ཁོང་གི་ཐུགས་དགོངས་ལ་ཀོང་སྤྲུལ་འདི་སྨིན་གླིང་གཏེར་ཆེན་གྱི་རྣམ་སྤྲུལ་འཁྲུལ་མེད་ཡིན་འདུག་དགོངས། ཡང་དེ་རྗེས་ཤིག་གི་རྨི་ལམ་འོད་གསལ་གྱི་སྣང་ངོར་རི་འགོར་མཁར་མཐོན་པོ་རྩག་མང་ཙམ་ཞིག་གི་སྟེང་མར་ཀོང་སྤྲུལ་བཞུགས་འདུག །ནམ་མཁའ་ལ་ཡང་ཡང་བལྟ་ཞིང་ཤོག་དྲིལ་ཆེན་པོ་ཞིག་ལ་ཡི་གེ་བྲིས་ནས་འདུག་པ་ལ། ནམ་མཁའ་ལ་གཟིགས་པ་ཅི་རེད་དྲིས་པར། ཀོང་སྤྲུལ་ཞལ་ནས་ཕྲན་གྱིས་རྩོམ་རིགས་ཐམས་ཅད་ལྷ་ལ་ཞུས་ནས་འབྲི་བ་ཡིན་ཟེར་བས་དེ་རྗེས་མཁན་ཆེན་ཟླ་སྤྲུལ་ཉིད་ཐུགས་དགྱེས་པ་ཆེན་པོའི་སྒོ་ནས་འཇམ་མགོན་ཀོང་སྤྲུལ་ལ་བདག་གི་ཉམས་དེ་ལྟར་ཡོད་པས་ཁྱེད་ཀྱིས་ཆོ་ག་ཆོག་འགྲིགས་དང༌། བསྟན་བཅོས་རྩོམ་པ་མཛད་ན་དོན་བཟང་ལ་བྱིན་རླབས་ཆེ་བ་ཞིག་ཡིན་ངེས་རེད་འདུག་ཅེས་གསུང་གིས་དབུགས་དབྱུང་བ་གནང་བ་ལ་བརྟེན་ནས། འཇམ་མགོན་ཉིད་ཐུགས་ཐག་གཏིང་ནས་ཆོད་དེ་བསྟན་པ་མི་ནུབ་པའི་བཙས་སུ་མདོ་སྔགས་རིགས་གནས་དང་བཅས་པའི་དགོངས་འགྲེལ་བསྟན་བཅོས་དང་ཆོག་འགྲིགས་བཅས་མཛད་པའི་པོད་བརྒྱ་ཕྲག་གཉིས་ལྷག་ཙམ་ད་སྐབས་སྐལ་པ་དང་ལྡན་པ་རྣམས་ཀྱིས་ཐོས་བསམ་སྒོམ་གསུམ་གྱི་སྒོ་ནས་མ་རིག་པའི་མུན་པ་སེལ་བའི་ཤེས་རབ་ཀྱི་འོད་སྣང་དཀར་པོའི་རྟེན་དུ་མཇལ་རྒྱུ་ཡོད་པ་འདི་ཡང༌། སྐྱབས་མགོན་ཟླ་བ་བཟང་པོའི་བདག་རྐྱེན་ལས་བྱུང་བ་ཡིན་པས་འདི་གཅིག་པུའི་བཀའ་དྲིན་དེ་ཡང་བླ་ན་མེད་པ་ཞིག་གོ །

 འཇམ་དབྱངས་མཁྱེན་བརྩེ་དབང་པོ་དཔལ་སྤུངས་སུ་གདན་དྲངས་ནས་སྐུ་ཞབས་སི་ཏུ་གཙོས་སྐྱེས་ཆེན་མང་པོས་དབང་ལུང་གི་རྒྱུན་ཁ་དཀོན་པའི་རྒྱུད་ལུང་མན་ངག་གི་དབང་ཁྲིད་གསན་བཞེས་མཛད་སྐབས་སུ་མཁན་ཆེན་ཉིད་དང་མཁྱེན་བརྩེ་རྣམ་གཉིས་ཐུགས་ཡིད་གཅིག་འདྲེས་སུ་གྱུར་སྟེ་མཁྱེན་བརྩེ་དབང་པོ་གཙོས་དམ་པ་དུ་མས་ཁྲིད་དང་ལུང་མང་པོ་ཟླ་སྤྲུལ་མདུན་ནས་ཀྱང་གསན་བཞེས་མཛད། སྒྲོལ་དཀར་ཡིད་བཞིན་འཁོར་ལོའི་བསྙེན་མཚམས་སྐབས་སུ་མནལ་ལམ་དག་སྣང་དུ་སྒྲུབ་ཁང་ཆེན་མོའི་གོང་དེར་རས་དཀར་པོ་འོད་འཚེར་བའི་ན་བཟའ་གསོལ་བའི་བུད་མེད་གཞོན་ནུ་རྒྱན་གྱིས་སྒེག་པ་མེ་ཏོག་གི་ཆུན་པོ་ཐོགས་པ། དབུ་སྐྲ་ཟུར་ཕུད་ལྟག་པར་བཅིངས་པ། ཕྱག་གཡས་ཀྱི་ན་བཟའ་ཕུ་དུང་རིང་པོས་ཞལ་རླངས་སྒྲིབ་པ་དང་ཞེ་ས་བཅས་པས་ལེགས་སྦྱར་གྱི་སྐད་མང་པོས་གསུངས་ཤིང་མཐར་འོག་མིན་ཀར་མའི་དགོན་དང་སྤམ་གཞུང་དིལ་ཡག་ཕྱོགས་སུ་སོང་དང་གནད་དོན་ཆེན་པོ་ཡོད་གསུངས་ནས་དབྱིངས་སུ་ཐིམ། ཉམས་དེ་ལྟར་སི་ཏུ་རིན་པོ་ཆེར་ཞུས་པས། དེ་ནི་ཡི་དམ་ལྷ་ཡིས་ལུང་བསྟན་པ་རེད། གནད་དོན་ཆེན་པོ་ཡོད་པས་འབྱོན་དགོས་ཐག་ཆོད་རེད་གསུངས། མཚམས་གྲོལ་རྗེས་འགྲོའམ་ཞུས་པས། རྗེའི་ཞལ་ནས་ང་རང་འདུག་ཚེ་མ་འགྲོ་འདིར་སྡོད་དགོས་ཕུག་གིས་འགྲོ་དགོས་གསུངས། སི་ཏུ་སྐུ་གཤེགས་རྗེས་ཀར་མའི་དགོན་དུ་ཕེབས་ནས་བསྟན་གཞི་གཙུག་ལག་ཁང་གཡེར་མོ་ཆེ་དང་མགོན་ཁང་བདུད་དཔུང་ཟིལ་གནོན་ལ་ཉམས་པ་སོར་ཆུད། མ་ཉམས་གོང་འཕེལ་དང༌། བསྟན་རྩ་དགེ་འདུན་གྱི་སྡེ་ལ་དགེ་བསྙེན། རབ་བྱུང༌། དགེ་ཚུལ། དགེ་སློང་གི་སྡོམ་པ་འབོག་པ་དང༌། ཕྱག་ཆེན་དང་ཆོས་དྲུག་གི་གཙོས་པའི་ཁྲིད་རིམ་རྣམས་བློ་དང་འཚམས་པ་གང་ཞུས་གནང་བ་དང༌། དབང་ཆེ་ཕྲ་དུ་མ་དང་ལུང་དང་ཞལ་གདམས་འགྲིགས་ལམ་ཀུན་སྤྱོད་ཀྱི་གཟིགས་རྟོག་གི་བཀའ་དྲིན་གཞལ་དཀའ་བ་གནང༌། ཚེས་བཅུ་དང་དགུ་གཏོར་གྱི་ཅ་ལག་ལྷ་ཁང་དང་མགོན་ཁང་དུ་རྟེན་བཞག །མགོན་ཁང་ཆེན་མོར་མཆོད་མེ་ཞལ་འདེབས་སོགས་ཟླ་རེ་བཞིན་དུ་ཉམས་མེད་ཀྱི་གཞི་རྟེན་གནང་བ་སོགས་བསམ་གྱིས་མི་ཁྱབ་པར་མཛད།

 ཁྱད་པར་དུ་ཁྲ་ལེགས་ཡེ་ཤེས་ཉི་མའི་ལུང་བསྟན་ལས། ཆུ་བོ་གསེར་ལྡན་རྒྱུད་ནས་མཚོན་ཆའི་འཁོར་ལོ་བསྐོར། །བསྟན་པའི་སྒོ་ང་ལྷོ་ཡི་ཞབས་སུ་འདུས། །དེ་དུས་པད་འབྱུང་ཟླ་བ་འཕུར་ཞིང་འཕུར། །ཞེས་པའི་པད་འབྱུང་ནི་མཆོག་གླིང་དང་ཟླ་བ་ནི་ཟླ་སྤྲུལ་ཡིན་ལ། དེ་ལྟར་ལུང་བསྟན་བཞིན་དུ་སྐྱེས་མཆོག་རྣམ་གཉིས་ཞལ་འཛོམ་སྟེ་རྟེན་འབྲེལ་མ་བསྒྲིག་རང་འགྲིགས་སུ་གྱུར་ནས་རྒྱལ་ཕུར་འཛོམས་པའི་འགྲུབ་སྦྱོར་བཟང་པོའི་ཉིན། པཎ་ཆེན་བི་མའི་དངོས་སློབ་གཉགས་ཛྙ་ན་ཀུ་མ་རའི་རྣམ་སྤྲུལ་མཁན་ཆེན་ཟླ་འོད་གཞོན་ནུ་ཉིད་ལ་ཐོག་མར་རྟེན་འབྲེལ་དུ་མཆོག་གླིང་ཉིད་ཀྱི་ཟབ་གཏེར་བི་མ་མི་ཏྲའི་དབང་བཞི་ཁྲིད་དང་འབྲེལ་བ་གནང་སྐབས་སུ། མཁན་སློབ་གཉིས་ཀས་སྔོན་གནས་རྗེས་སུ་དྲན་པའི་བགྲོ་གླེང་སོགས་ཀྱི་ཐུགས་ཡིད་གཅིག་ཏུ་འདྲེས་ཤིང་ལྟ་དགོངས་ཟབ་མོའི་ཉམས་མགུར་བླང་བ་སོགས་ངོ་མཚར་ཅན་གྱི་ལོ་རྒྱུས་མང་དུ་ཡོད། ཀར་མའི་དམ་ཅན་བྲག་ནས་གཏེར་སྒྲོམ་ཕུར་བུའི་དབྱིབས་ཅན་གཏེར་དུ་བཞེས་ནས་ཟླ་བཟང་གི་ཕྱག་ཏུ་འཕུལ། དེ་ནས་དཔལ་རྒྱལ་བ་ཀརྨ་པ་རིམ་བྱོན་གྱི་གཟིམས་ཆུང་དུ་བོད་རབ་བྱུང་བཅུ་བཞི་པའི་མེ་འབྲུག་ལོ་ནག་པ་ཟླ་བའི་ཚེས་པ་བཅུ་དུས་ཁྱད་པར་ཅན་ལ་དབུ་བཙུགས་ཏེ་དཀར་ཤོག་གི་ངོས་སུ་ལེགས་པར་ཕབ་པས་ཟླ་བ་དེའི་ཁོངས་སུ་ཟབ་པ་སྐོར་བདུན་གྱི་གཞུང་རྣམས་ལེགས་པར་གྲུབ་པ་དེ་དག་གི་ཚེ་གཏེར་སྟོན་རང་ཉིད་མ་ཟད་ཆོས་ཀྱི་བདག་པོ་མཁན་ཆེན་ཉིད་ལའང་བརྡ་ཡིག་དང་རྩ་གསུམ་ལྷ་ཡི་གཟིགས་སྣང་སྣ་ཚོགས་པ་འཆར་བ་དང༌། ཐུགས་ནས་མི་ཟད་པའི་ཆོས་གཏེར་མང་པོ་ཀློང་ནས་བརྡོལ་བ་སོགས་བྱུང༌། ཐུགས་སྒྲུབ་ཞལ་གདམས་སྙིང་བྱང་རྩ་བའི་ཆོས་བདག་ལུང་བསྟན་སྐབས། ལྷོ་ཡི་ཕྱོགས་སུ་རབ་རྒྱས་སམ༔ ཡང་ན་ཚེ་ཡི་མིང་ཅན་འབྱུང་༔ ཞེས་གསུངས་པ་ངེས་དོན་བསྟན་པ་རབ་རྒྱས་སམ་མཚན་གཞན་ཚེ་དབང་གྲགས་པ་ཞེས་དངོས་སུ་ལུང་བསྟན། བསམ་ལྷུན་ལུང་བྱང་ལས། གཉགས་ཆེན་ཛྙ་ནས་རྟོགས་པས་རང་རྒྱུད་གྲོལ༔ བྱང་ཆུབ་སེམས་པས་འགྲོ་བ་འདུལ་བ་འབྱུང་༔ ཞེས་ཆོས་ཀྱི་བདག་པོར་ལུང་བསྟན་པ་བཞིན་དུ་ཟབ་གཏེར་རྣམས་གཏེར་སྟོན་མདུན་ནས་དབང་ལུང་ཞུས་པ་ཙམ་མ་ཟད། ཚུལ་བཞིན་ཉམས་བཞེས་མཛད་ནས་གྲུབ་པའི་རྟགས་ཚད་མངོན་དུ་གྱུར་པས་གུ་རུ་རིན་པོ་ཆེའི་ཟབ་ཆོས་དངོས་ཡིན་པ་ལ་ཡིད་གཏིང་ནས་ཆེས་ཏེ་མཆོག་གྱུར་གླིང་པ་ནི་གཏེར་སྟོན་ཐམས་ཅད་ཀྱི་རྒྱལ་པོ་ཉིད་དུ་མངའ་གསོལ་དང་བསྔགས་བརྗོད་མཛད་པས། དུས་དེ་ནས་བཟུང་སྟེ་གཏེར་ཆེན་མཆོག་གྱུར་གླིང་པ་ཞེས་ཉི་ཟླ་ལྟར་རྩོད་མེད་དུ་གྲགས་ཏེ་ཟབ་གཏེར་རྣམས་ཕྱོགས་ཐམས་ཅད་དུ་ཁྱབ་པའི་ཕྲིན་ལས་ཀྱི་བྱེད་པོ་ཡང་མཁན་ཆེན་ཟླ་བ་བཟང་པོ་ཡིན་པར་གོ་མ་ཆག་གོ །

 གཞན་ཡང་མཁན་སློབ་རྣམ་གཉིས་ཀྱི་སྔོན་གནས་རྗེས་དྲན་གྱི་ལོ་རྒྱུས་དང༌། ཟབ་གཏེར་བཞེས་ཚུལ་རྣམས་རྣམ་ཐར་ལས་ཤིན་ཏུ་རྒྱས་པ་ཡོད་པས་སྐབས་འདིར་མ་བྲིས་ལ། ཕྱི་ལོ་ ༡༨༣༩ བོད་རབ་བྱུང་བཅུ་བཞི་པའི་ལྕགས་བྱི་ལོར་ཡི་དམ་ལྷ་ཡི་ལུང་བཞིན་དུ་སྤམ་གཞུང་ས་ཡི་ཐིག་ལེ་སྤམ་རྒྱལ་གསལ་བ་འོད་ལྡན་གྱི་མདུན། སྤམ་རི་རིན་ཆེན་སྤུངས་པའི་ཉེ་ཞོལ། རྒྱབ་རི་དིལ་ཡག་དམར་ཟེར་རམ་དིལ་ཡག་གནས་མཆོག་ནོར་བུའི་ལྷ་རྩེའི་རི་ཞོལ་དུ་ཕྱི་ནང་གསང་གསུམ་གྱི་བཀྲ་ཤིས་པའི་དགེ་མཚན་དུ་མ་དང་བཅས་ཞབས་སོར་འཁོད་དེ་གདན་ས་བཏབས་པ་ཡིན་ལ། ཐོག་མར་རྩེའི་འདུ་ཁང་གཅིག་དང་མདོར་འདུ་ཁང་གཅིག་སྒྲུབ་ཁང་བཅས་གསར་བཞེངས་མཛད། ཡི་གེའི་ཀློག་སློབ་པ་ནས་བཟུང་དགེ་བསྙེན་རབ་བྱུང་དགེ་ཚུལ་སློང་གྱི་སྡོམ་པ་འབོགས་པ་སོགས་རླབས་ཆེན་གྱི་བྱ་བ་སྣ་ཚོགས་ལ་བརྟེན་ནས་ཁྲིམས་ལྡན་ངུར་སྨྲིག་གི་སྡེ་ཆེན་པོ་གསར་དུ་བཙུགས། བསྟན་པ་ནམ་གནས་ཀྱི་བར་དུ་དགོན་འདིར་རབ་བྱུང་ངུར་སྨྲིག་འཛིན་པ་ཁོ་ན་བཞུགས་དགོས་པའི་བཅའ་ཁྲིམས་བསྟན་པའི་མཛེས་རྒྱན་ལས་ནམ་ཡང་འདའ་མི་ཆོག་ཞེས་བཀའི་ཕྱག་རྒྱ་བཏབས། དེང་དུས་སུ་ཡང་དགོན་འདིར་བཞུགས་པའི་དགེ་འདུན་པ་རྣམས་ཚུལ་ཀུན་སྤྱོད་གཞན་དང་མི་འདྲ་བ་བསྟན་པའི་མིག་ལྟོས་བཟང་པོ་ཡོད་པ་འདི་ཡང་དམ་པའི་ཕྱག་བཞེས་དེའི་བཀའ་དྲིན་ཡིན་ལགས།

 གཞན་ཡང་ཀཾ་ཚང་བཀའ་བརྒྱུད་གཙོས་ཕྱོགས་ཀྱི་དགེ་འདུན་སྟོང་ཕྲག་དུ་མ་ཡང་གདན་ས་འདིར་འདུས་ནས་དགེ་ཚུལ་སློང་གི་སྡོམ་པ་མཁན་ཆེན་མདུན་ནས་ཞུས་ཏེ་བསྟན་པའི་མིག་རྒྱན་དམ་པར་གྱུར། སྐལ་པ་དང་ལྡན་པའི་སློབ་མ་རྣམས་ལ་རང་རང་གི་བློ་དང་མཐུན་པར་ཐེག་པ་ཆེ་ཆུང་སྔགས་དང་བཅས་དབང་ཁྲིད་གདམས་ངག་ཐམས་ཅད་ཕོངས་མེད་དུ་བསྩལ་ནས་ཉམས་རྟོགས་ཅན་གྱི་སློབ་མ་མང་པོ་བྱུང་ཡོད། ཁྱད་པར་དུ་ཕྱག་རྒྱ་ཆེན་པོ་དང་རྫོགས་ཆེན་ཁྲེགས་ཆོད་དང་ཐོད་རྒལ་ལ་བསྟེན་ནས་གནས་འདིར་འཇའ་ལུས་གྲུབ་པ་གསུམ་ཙམ་བྱུང་བའི་ལོ་རྒྱུས་ཡོད། ཕག་བདེ་རྒྱལ་གསུམ་སོགས་རྒྱུད་སྡེ་དུ་མ་དང༌། བླ་མ་གསང་འདུས་ལ་བརྟེན་ནས་ཚེས་བཅུ་དང༌། ཁྱད་པར་དུ་བོད་ཀྱི་གྲུབ་མཐའ་ཆེན་མོ་བཞིའི་ཡ་གྱལ་འགྲོ་མགོན་བཀའ་བརྒྱུད་སྤྱི་དང་བྱེ་བྲག་ཏུ་ཀཾ་ཚང་བཀའ་བརྒྱུད་ཀྱི་རིང་ལུགས་འཛིན་པ་ཡིན་པས་བསྟན་སྲུང་ཡེ་ཤེས་ཀྱི་མགོན་པོ་བེར་ནག་པོ་ཅན་གྱི་ལས་གཞུང་ལ་བརྟེན་ནས་དགུ་གཏོར་སོགས་ལོ་རེ་བཞིན་ཚོགས་དགོས་པའི་ཕྱག་སྲོལ་རྨད་དུ་བྱུང་བ་བཞག །

 ཞར་བྱུང་དུ་དགོན་འདིའི་མཚན་གསོལ་ཚུལ་དང་རྟེན་འབྲེལ་ལེགས་ཕྱོགས་སུ་འགྲིགས་ཚུལ་ནི། མཁན་ཆེན་ཉིད་སྐུ་ཚ་ས་བཅུ་རིན་པོ་ཆེ་སོགས་འཁོར་སློབ་ཉུང་ཤས་བཅས་གནས་འདིར་ཕེབས་པའི་ཉིན་ལ། ལ་མང་མ་ནས་མཁན་ཆེན་ཉིད་ཀྱིས་འཇམ་དཔལ་མཚན་བརྗོད་ཐུགས་ཐོག་ནས་ཞལ་བཤེར་གསུང་བཞིན་དུ་བྱོན་འོང་བའི་ཚེ་ད་ལྟའི་རྩེའི་འདུ་ཁང་གི་མལ་འདི་ཉིད་སྤྱན་ལམ་དུ་མངོན་སུམ་སྣང་བ་དང་ཆབས་ཅིག །ཆོས་ཀྱི་རྒྱལ་མཚན་ལེགས་པར་འཛུགས། །ཞེས་པའི་མཚམས་དང་མ་བསྒྲིགས་རང་འགྲིགས་སུ་གྱུར། ཡང་ཕྱུགས་རྫི་དང་འཕྲད་ནས་ས་ཡི་མིང་དྲིས་པས་འདི་ལ་ལ་མང་མ་ཟེར། ཡ་གི་ཕུལ་ན་ཆུ་མང་མ་ཟེར། རི་མགོ་ལ་དིལ་ཡག་ཟེར་བ་རེད་ཅེས་བཤད། རྗེ་ཉིད་ཀྱི་ཐུགས་དགོངས་ལ། ཡི་དམ་ལྷ་ཡི་ལུང་བསྟན་པའང་ས་འདི་ཡིན་པ་འདྲ། འདི་གདན་ས་མཛད་ན་རྒྱལ་བའི་ལུང་རྟོགས་ཀྱི་བསྟན་པའི་རྒྱལ་མཚན་ལེགས་པར་ཚུགས་པ་དང༌། དེ་འཛིན་པའི་དགེ་འདུན་པ་མང་དུ་འཕེལ་བ་དང༌། དེ་ཡང་སྤུས་ལེགས་པ་ཡག་པོ་ཡོང་བའི་རྟེན་འབྲེལ་རེད་སྙམ་སྟེ་ཐུགས་དགྱེས་པའི་ངང་ནས་བྱོན། གདན་སའི་སྟེང་དུ་ཕེབས་པ་ན་ནམ་མཁའ་ལ་འཇའ་གུར་སྣ་ཚོགས་འཁྲིགས་པ་དང༌། ནང་ཉམས་དག་པའི་སྣང་བར་ཨེ་ཝྃ་ཐིག་སྟོང་ཡིག་དྲུག་དང་སྟོང་ཆེན་ཡིག་ལྔའི་བརྡ་དོན་བཤད་སྣང་བར་ཤར་བ་དང༌། དིལ་ཡག་གནས་མཆོག་འདི་ཉིད་ཕྱི་ལྟ་ན་སྙིང་གི་གཟུགས་སུ་གནས་པ་དང༌། ནང་ལྟར་ཟངས་མདོག་དཔལ་རིའི་རྟེན་བརྟེན་པ་དང་བཅས་པའི་བྱིན་རླབས་ལྡན་པའི་གནས་རི་ཡིན་པས་ཕྱིས་སུ་དགོན་པའི་མཚན། ཨེ་ཝྃ་དཔལ་རིར་གསོལ། གཏེར་ཆེན་མཆོག་གླིང་ཡང་འདིར་ཕེབས་ཏེ་མཁན་སློབ་རྣམ་གཉིས་ཞལ་འཛོམས་པས་ས་འདུལ་མཛད་པ་དང༌། གནས་དེར་གཏེར་ཆེན་མཆོག་ནས་འཕགས་པའི་གནས་བརྟན་ཆེན་པོ་བཅུ་དྲུག་ཞལ་འཇལ་ཞིང་དགོན་འདིར་གནས་བརྟན་བ་ཀུ་ལའི་སྤྲུལ་པ་རྒྱུན་མི་འཆད་པར་འབྱུང་བར་ལུང་བསྟན་མཛད། དཀར་ཕྱོགས་སྐྱོང་བའི་ཡུལ་ལྷས་ཀྱང་ས་གཞི་ཕུལ་བ་མཛད། མཆོག་གླིང་གཏེར་གནས་གངས་ར་ཉེར་གཅིག་སོགས་མང་དུ་ཡོད་པ་ལས་དིལ་ཡག་འདི་ཡེལ་རྒྱལ་ནམ་མཁའ་མཛོད་ཀྱི་ནུབ་ཕྱོགས་ཀྱི་གནས་ལག་གཡུ་ལུང་གངས་ཀྱི་ར་བ་ཡིན་ཅེས་ཞལ་བཞེས་གནང་ཞིང་དགོན་པའི་མིང་རྡོ་རྗེ་རྒྱལ་མཚན་གླིང་དུ་བཏགས། པད་འབྱུང་བི་མ་སོགས་ནས་བརྒྱུད་པའི་དབང་གི་ཆུ་བོ་བཞི་གཅིག་ཏུ་འདྲེས་པའི་རྟགས་གཉགས་ཛྙ་ན་ཀུ་མ་རའི་དབུ་ཞྭ་དང་ཕུར་བུ་མཆོག་གླིང་གིས་གཏེར་དུ་བཞེས་པ་དེ་ཉིད་ཆོས་ཀྱི་བདག་པོ་མཁན་ཆེན་ཉིད་ལ་ཕུལ། དགོན་པ་འདིའི་ནང་བསྟན་གྱི་གཙོ་བོ་མཛད་ཅིང་དུས་ཁྱད་པར་ཅན་ལ་དབུ་ཞྭ་སྒྲོན་ནས་མཇལ་དུ་བཅུག་པ་ལས་ནམ་ཡིན་ཡིན་དབུ་ཞྭ་གསོལ་སྲོལ་མེད། དབུ་ཞྭ་པད་མ་མཐོང་གྲོལ་ཞེས་བསྒྲགས་པ་ཧ་ཅང་ཆེ་བ་ཡིན། དུས་ཀྱི་འཕོ་འགྱུར་བྱུང་བའི་སྟོབས་ཀྱིས་དེང་སང་རྟེན་ཁྱད་པར་ཅན་གཉིས་ཀ་བལ་ཡུལ་དིལ་ཡག་དགོན་དུ་བཞུགས་ཡོད།

 གནས་བརྟན་སྒང་རྟེན་མཆོག་འགྱུར་མེད་གླིང་དུ་ཕེབས་ནས་མཆོག་གླིང་ལ་བླ་མ་དགོངས་འདུས་ཀྱི་དབང་ཡོངས་རྫོགས་དང་སྒྲོལ་མ་རྣལ་འབྱོར་མའི་དབང་ལུང་མཁན་ཆེན་རྡོ་རྗེ་འཆང་གིས་ཕུལ། གཏེར་ཆེན་ཉིད་ནས་ཀྱང་སངས་རྒྱས་གླིང་པའི་བླ་མ་དགོངས་འདུས་འདི་ནི་ཀཾ་ཚང་བཀའ་བརྒྱུད་སྤྱི་དང༌། ཁྱད་པར་དུ་མཁན་ཆེན་ཉིད་ཆོས་ཀྱི་བདག་པོ་ཡིན་པས་མཁན་ཆེན་ཁུ་དབོན་གཉིས་ཀྱིས་ཕྱག་ལེན་ཕྲ་ཞིབ་བྱས་ནས་གཏན་ལ་དབབ་པ་འདི་ཉིད་གཞན་ལས་ཁྱད་པར་དུ་འཕགས་པའི་བྱིན་རླབས་ཆེ་བ་ཞིག་ཡིན་ཞེས་བསྔགས་བརྗོད་རྒྱ་ཆེར་གནང༌། མདོར་ན་མཁན་ཆེན་དམ་པ་གང་གིས་འཁོར་ལོ་གསུམ་གྱི་སྒོ་ནས་བསྟན་འགྲོ་ལ་ཕན་པའི་བྱ་བ་ཁོ་ན་ལས་གཞན་གང་ཡང་མེད།

 ཁྱད་པར་རྗེ་འདི་ཉིད་ཀྱི་གསུང་ལས་སྐྱེས་པའི་སློབ་མ་ཡང་བགྲང་གིས་མི་ལངས་ཡོད་པ་ལས་གཙོ་བོ་ནི་ཀརྨའི་མཁན་པོ་རིན་ཆེན་དར་རྒྱས། དཔལ་སྤུངས་མཁན་པོ་བཀྲ་ཤིས་འོད་ཟེར། སི་ཏུ་པདྨ་ཀུན་བཟང༌། སྐུ་ཚ་ས་བཅུ་རིན་པོ་ཆེ་བསྟན་འཛིན་བྱང་ཆུབ་ཉི་མ་སོགས་མང་དུ་ཡོད། འཇམ་དབྱངས་མཁྱེན་བརྩེ་དབང་པོ། ཀོང་སྤྲུལ་ཡོན་ཏན་རྒྱ་མཚོ། གཏེར་ཆེན་མཆོག་གླིང་སྟེ་རྣམ་པ་གསུམ་པོ་ལ་དབང་ལུང་མང་རབ་ཅིག་ཕུལ་མྱོང་བས་སློབ་མའི་གྲལ་དུ་བགྲངས་ཀྱང་ཆོག་ལ། གཙོ་བོ་བླ་མ་ཡང་ཡིན་ནོ། དེ་ལྟར་མཛད་པ་ངོ་མཚར་ཅན་དེ་ཉིད་དགུང་ལོ་དྲུག་ཅུ་བཞེས་པ་རབ་བྱུང་བཅོ་ལྔ་པའི་མེ་ཡོས་ཟླ་ལྔ་པའི་ཚེས་བཅུ་ལ་དིལ་ཡག་སྤོའི་གཟིམས་ཆུང་དུ་གཟུགས་སྐུའི་བཀོད་པ་གདོད་མའི་དབྱིངས་སུ་བསྡུ་བར་མཛད་པའོ།། །།

༈ སྐུ་ཕྲེང་གཉིས་པ་ནི།

 སྐུ་སྐྱེ་སྔ་མས་སྒྲིབ་མེད་མཁྱེན་པའི་ཡེ་ཤེས་ཀྱིས་ལུང་བསྟན་པ་དང༌། ཀརྨ་པ་ཐེག་མཆོག་རྡོ་རྗེ། གཏེར་ཆེན་མཆོག་གྱུར་གླིང་པས་ངོས་འཛིན་མཛད་པ་རྣམས་དགོངས་པ་མཐུན་པར་རབ་བྱུང་བཅོ་ལྔ་པའི་ས་འབྲུག་ལོ་ལ་དགེ་རྒྱལ་ཛཾ་དམར་ཞེས་པའི་སྲས་སུ་འཁྲུངས། མཆོག་གླིང་དང་ས་བཅུ་རིན་པོ་ཆེ་སོགས་དམ་པའི་སྐྱེས་ཆེན་མང་པོ་དིལ་ཡག་དགོན་དུ་གསེར་ཞལ་ལྷན་འཛོམས་ཀྱི་དབུས་སུ་གསེར་ཁྲི་ལ་མངའ་གསོལ་མཛད། ཀརྨ་པ་ཐེག་མཆོག་རྡོ་རྗེས་མཚན་ཀརྨ་ངེས་དོན་ཆོས་ཀྱི་རྒྱལ་མཚན་ཅེས་གསོལ། གཏེར་ཆེན་མདུན་ནས་དབང་ལུང་འགའ་ཞིག་གསན། ས་བཅུ་རིན་པོ་ཆེའི་མདུན་ནས་ཐུན་མོང་དང་ཐུན་མིན་གྱི་དབང་ཁྲིད་མང་དུ་གསན། ཡི་གེ་འབྲི་ཀློག་སོགས་ཚེགས་ཆེར་མེད་པར་མཁྱེན། དགུ་གྲངས་བརྒྱད་ལ་ཀརྨའི་དགོན་དུ་ཁྲི་ལ་བཀོད་དེ་མཛད་སྒོ་རྒྱ་ཆེར་བྱས། དཔལ་སྤུངས་སུ་ཕེབས་ནས་འཇམ་མགོན་བློ་གྲོས་མཐའ་ཡས་མདུན་ནས་དབང་ཁྲིད་གདམས་ངག་རྒྱ་ཆེར་གསན། དཔལ་སྤུངས་མཁན་པོ་བཀྲ་ཤིས་འོད་ཟེར་མདུན་ནས་ཚིགས་གསུམ་ཆིག་རྫོགས་ཀྱིས་བསྙེན་པར་རྫོགས། གཞན་ཡང་དགེ་བའི་བཤེས་གཉེན་ཅི་མང་མདུན་ནས་དམ་ཆོས་འདུལ་བ་གཙོས་མདོ་སྔགས་རིགས་གནས་བཅས་ལ་ཐོས་བསམ་ཕྱོགས་མེད་མཛད་ཅིང་ཉམས་བཞེས་མཛད། རྗེས་ནས་ཀརྨ་པ་མཁའ་ཁྱབ་རྡོ་རྗེའི་གསེར་ཞལ་འཇལ་ནས་དབང་ལུང་ཅི་རིགས་གསན། སི་ཏུ་རིན་པོ་ཆེ་པདྨ་དབང་མཆོག་རྒྱལ་པོ་ནས་གསར་རྙིང་གི་རྒྱུད་སྡེ་མང་པོའི་དབང་ལུང་ཞུས།

 པདྨ་དབང་མཆོག་ཞལ་ནས་འདི་སྐད་ཅེས་བཀའ་སྩལ་སྟེ། ཟླ་སྤྲུལ་ཁྱོད་ནི་འདུལ་འཛིན་མཁས་གྲུབ་གཉིས་ལྡན་དེང་དུས་བསྟན་པའི་གསལ་བྱེད་གཅིག་པུར་ཡིན་པས་སྒོམ་སྡེ་ནང་ཆེན་ཕྱོགས་སུ་ཀརྨ་ཀཾ་ཚང་གཙོའི་དགོན་སྡེ་རྣམས་སུ་ཕེབས་ནས་དམ་ཆོས་འདུལ་བའི་གཞུང་ལས་ཇི་ལྟར་བཤད་པ་བཞིན་དུ་སྡོམ་པ་ཉམས་པ་གསོ་རུང་རྣམས་སླར་གསོ་བ་དང༌། མི་རུང་བ་ཐམས་ཅད་བསྐྲད་པར་བྱས་ནས་དག་ཐེར་ཡང་དག་མཛད་པ་དང༌། གསར་དུ་སྡོམ་པ་ཞུ་དགོས་རིགས་ལ་སྡོམ་པ་འབོག་པ་སོགས་ཀྱིས་ཁྲིམས་ལྡན་ངུར་སྨྲིག་གི་སྡེ་ཆེན་པོའི་ཕྲིན་ལས་ཀྱི་བྱེད་པོར་མཛད་དགོས་ཞེས་གསུངས་པའི་ནང་བཞིན་མཛད་ནས་བསྟན་ལ་ཞབས་ཏོག་ཆེན་པོ་བསྒྲུབས།

 ཕྱིས་སུ་དགུང་ལོ་མཐོན་པོ་ན་ཚོད་བསྒྲེས་པོར་གྱུར་སྐབས་དགོན་སྡེ་ཐམས་ཅད་དུ་ཕེབས་མ་ཐུབ་པའི་ཚེ་ན་ལོ་རེ་བཞིན་དུ་དགོན་ཁག་སོ་སོའི་དགེ་འདུན་པ་ཐམས་ཅད་དིལ་ཡག་དགོན་དུ་ཚུར་འདུས་ནས་བསླབ་པ་བསྲུང་ཚུལ་སོགས་སྙན་གསན་ཕུལ། གསར་དུ་སྡོམ་པ་ཞུ་དགོས་པ་རྣམས་ལ་སྡོམ་པ་འབོག་ཅིང་བསླབ་བྱ་རྣམས་ཞིབ་ཁྲིད་གནང༌། སྐལ་ལྡན་གྱི་སློབ་མ་མང་དུས་ལྔ་བརྒྱ་ཙམ་རེ་ལ་འདུལ་བ་སོགས་ཐུན་མོང་དང༌། ཐུན་མིན་གསར་རྙིང་གི་རྒྱུད་སྡེ་མང་པོའི་དབང་ཁྲིད་གདམས་པ་གནང་སྟེ་ཉམས་རྟོགས་ཅན་མང་དུ་བྱུང༌། སློབ་མའི་གཙོ་བོ་ནི་ས་བཅུ་ཆོས་ཀྱི་ཉི་མ་དང༌། དེའི་ཡང་སྲིད་ཡོངས་གྲུབ་འོད་གསལ་སྙིང་པོ། བླ་མ་སངས་རྒྱས་ཕུན་ཚོགས། སྒྲུབ་དཔོན་བསྟན་འཛིན་སོགས་ཡིན་ལ། རྟག་ཏུ་སྒྲུབ་པ་ཉམས་ལེན་ལ་བརྩོན་པས་ཉམས་རྟོགས་ཀྱི་རྩལ་རྫོགས། སྣང་སེམས་དབང་དུ་བསྡུས་ཏེ་སྡེ་བརྒྱད་བྲན་དུ་བཀོལ་བ་སོགས་ཀྱིས་བསྟན་འགྲོ་ལ་ཕན་པ་དཔག་མེད་མཛད། དགུང་གྲངས་རེ་བཞི་བཞེས་པ་རབ་བྱུང་བཅུ་དྲུག་པའི་ལྕགས་ལུག་ལོར་རང་གནས་དིལ་ཡག་དགོན་དུ་དགོངས་པ་ཆོས་དབྱིངས་སུ་གཤེགས་སོ།། །།

༈ སྐུ་ཕྲེང་གསུམ་པ་ཀརྨ་ངེས་དོན་ཆོས་ཀྱི་ཉི་མ་དཔལ་བཟང་པོ་མཆོག་ནི།

 ཕྱི་ལོ་ ༡༩༢༩ བོད་རབ་བྱུང་བཅུ་དྲུག་པའི་ས་སྦྲུལ་ལོའི་ཟླ་༡༢་ཚེས་༡༥་ཉིན་སྡེ་དགེ་ཇ་སྦྲ་ཚེ་དབང་མགོན་པོ་དང་ཆུ་རྡོ་གཡང་དགའ་གཉིས་ཀྱི་སྲས་སུ་འཁྲུངས། བྱམས་མགོན་སི་ཏུ་པདྨ་དབང་མཆོག་རྒྱལ་པོས་བརྟགས་ཡིག་གནང༌། དེའི་མདུན་དུ་དབུ་སྐྲ་གཙུག་ཕུད་འབུལ་བ་དང༌། རྡོ་དྲིལ་ན་བཟའ་ཆ་ཚང་དང་ཆིབས་རྟ་དྲེའུ་བཅས་གནང་སྟེ་མཚན་ཀརྨ་སྒྲུབ་བརྒྱུད་བསྟན་པ་རབ་རྒྱས་ཕྲིན་ལས་ཀུན་ཁྱབ་དཔལ་བཟང་པོ་ཞེས་གསོལ། སྐུ་སྐྱེ་སྔ་མའི་གདན་ས་སྤམ་དིལ་ཡག་མགོན་དུ་བཀྲ་ཤིས་པའི་དགེ་མཚན་བཅས་གསེར་ཁྲི་ལ་མངའ་གསོལ། ཡོངས་འཛིན་བླ་མ་རྒྱ་མཚོའི་མདུན་ནས་ཡི་གེ་འབྲི་ཀློག་སློབ་ནས་ལེགས་པར་མཁྱེན། དེ་ནས་དཔལ་སྤུངས་སུ་ཕེབས་ནས་ལོ་གསུམ་ཙམ་ཐོས་པ་སློབ་གཉེར་མཛད། དེར་ཀརྨ་པ་ཁྱབ་བདག་རིག་པའི་རྡོ་རྗེ་གཙོས་དགེ་འདུན་པ་སུམ་བརྒྱ་ཡན་མན་དང་ལྷན་གཅིག་ཏུ་པདྨ་དབང་མཆོག་རྒྱལ་པོ་མཆོག་གི་མདུན་ནས་སྒྲུབ་ཐབས་ཀུན་བཏུས་དང༌། དྭགས་པོའི་བཀའ་འབུམ། བཀའ་བརྒྱུད་སྔགས་མཛོད། གདམས་ངག་མཛོད་སོགས་གསར་རྙིང་གི་དབང་ལུང་མང་པོ་ལོ་གཅིག་གི་རིང་ལ་ཞུས། རབ་ཏུ་བྱུང་བའི་སྡོམ་པ་ཞུས། རྒྱལ་དབང་ཀརྨ་པ་རིག་པའི་རྡོ་རྗེ་ནས། ཨོཾ་སྭ་སྟི། སྒྲུབ་བརྒྱུད་སྙིང་པོ་སོགས་ཀྱི་ཞབས་བརྟན་གསོལ་འདེབས་ཀྱང་རྩོམ་གནང་མཛད། འཇམ་མགོན་དཔལ་ལྡན་མཁྱེན་བརྩེའི་འོད་ཟེར་ནས་ནཱ་རོ་ཆོས་དྲུག་གསན། མ་ཟད་རིག་གནས་སྐོར་མང་དུ་གསན།

 དིལ་ཡག་དགོན་དུ་ཕེབས་ནས་ས་བཅུ་སྐུ་ཕྲེང་གསུམ་པ་ཆོས་ཀྱི་ཉི་མ་དང་བླ་མ་སངས་རྒྱས་སོགས་ནས་བཀའ་ཁྲིད་ཕྱག་ལེན་མན་ངག་བཅས་གསན་ནས་དིལ་ཡག་སྒྲུབ་དཔོན་བསྟན་འཛིན་གྱིས་སྐྱོར་སྦྱོང་ཞུས་ཏེ་ལོ་གསུམ་དང་ཟླ་བ་བཞི་ཙམ་གྱི་རིང་ལ་སྔོན་འགྲོ་ནས་བཟུང་བླ་སྒྲུབ་དང་ཡི་དམ་ལྷ་ཚོགས་ཀྱི་བསྙེན་སྒྲུབ་སོགས་སྒྲུབ་པ་མཐར་ཕྱིན་པར་མཛད། ས་གླང་ལོ་རང་ལོ་ཉི་ཤུ་བཞེས་པ་དཔལ་སྤུངས་སུ་ཕེབས་ཏེ་དགེ་འདུན་གྲངས་ཚང་བཅས་སི་ཏུ་པདྨ་དབང་མཆོག་མདུན་ནས་བསྙེན་པར་རྫོགས། འདུལ་བའི་གཞུང་ལ་སྔར་ཕྱིར་ཀུན་ཏུ་གསན་བསམ་མཛད་ནས་ཁོང་དུ་ཆུབ་ཅིང་དགག་སྒྲུབ་ཀྱི་བསླབ་བྱ་རྣམས་ཚུལ་བཞིན་ཐུགས་ཉམས་སུ་བཞེས་ཏེ་འདུལ་འཛིན་ཀུན་གྱི་དབུས་སུ་གཙུག་རྒྱན་གཅིག་པུར་གྱུར། དིལ་ཡག་ནས་ལྷ་ལྡན་སོགས་སུ་གནས་གཟིགས་ལ་ཕེབས་སྐབས་སྟོད་ལུང་མཚུར་ཕུར་རྒྱལ་དབང་ཀརྨ་པ་རིག་པའི་རྡོ་རྗེའི་ཞལ་མཇལ་མཛད། རྒྱལ་མཆོག་ཉིད་ནས་བཞུགས་གནས་བསུ་སྐྱེལ་སོགས་ཐུགས་གཟིགས་རྒྱ་ཆེར་མཛད། དེ་ནས་གནས་ཆེན་རྣམས་སུ་ཕྱག་མཆོད་སྨོན་ལམ་དང་སྒྲུབ་པ་ཉམས་བཞེས་ཅི་རིགས་མཛད་ནས་སླར་ཡང་རང་གནས་དིལ་ཡག་དགོན་དུ་བདེ་བར་ཞབས་སོར་འཁོད། དིལ་ཡག་བླ་མ་སངས་རྒྱས་མདུན་ནས་ས་བཅུ་རིན་པོ་ཆེ་ཡོངས་གྲུབ་འོད་གསལ་སྙིང་པོ་དང་ལྷན་ཅིག་ཕྱག་རྫོགས་ཀྱི་མན་ངག་ཟབ་མོ་སྨིན་ཁྲིད་ཚུལ་བཞིན་མཛད་ནས། ཉམས་རྟོགས་ཀྱི་རྩལ་ཆེན་རྫོགས་པའི་ལོ་རྒྱུས་ངོ་མཚར་ཅན་རྗེ་ཉིད་ཀྱི་དངོས་སློབ་ཞིག་གི་ཞལ་ནས་ཐོས་རྒྱུ་འདུག །

 དེ་ནས་ཡུན་མི་རིང་བར་མདོ་སྔགས་བསྟན་པའི་འབྱུང་གནས་ཆོས་ལྡན་བོད་ཀྱི་ལྗོངས་འདིར་བསྟན་འགྲོ་ལ་ཉམས་རྒུད་ཆེན་པོ་གྱུར་སྐབས་སུ་དིལ་ཡག་ཟླ་བཟང་དང་ས་བཅུ་རྣམ་གཉིས་གཙོ་འཁོར་ཉུང་ཤས་བཅས་སྟོད་ལུང་མཚུར་ཕུར་ཕེབས་ནས་ཟླ་སྤྲུལ་མཆོག་ཉིད་དཔལ་རྒྱལ་དབང་ཀརྨ་པ་རིག་པའི་རྡོ་རྗེ་དང་ལྷན་ཅིག་ཏུ་འགྲོགས་ནས་ལམ་ལ་ཉེ་འཚེ་མེད་པར་འབྲུག་ཡུལ་ནས་བརྒྱུད་དེ་འབྲས་ལྗོངས་སུ་སྐུ་འཁོར་ལྷན་རྒྱས་ཞབས་སོར་འཁོད། རྒྱལ་དབང་མཆོག་ཉིད་རྒྱ་གར་གནས་འཇལ་ལ་ཕེབས་སྐབས་རྒྱལ་མཆོག་ཉིད་ཀྱི་དགོངས་བཞེད་བཞིན་ཞབས་ཞུས་བྱས་ནས་མཉམ་དུ་ཕེབས། ས་བཅུ་སྤྲུལ་སྐུ་གློ་ཡུལ་དུ་ཡོད་པ་གསན་ནས་དེར་བྱོན་སྟེ་དགྱེས་ཞལ་ལྷན་འཛོམས་ངང་ནས་ཟླ་ཁ་ཤས་བཞུགས། དེའི་དགུན་ཁ་མཉམ་དུ་བལ་ཡུལ་དུ་ཕེབས། རྒྱལ་མཆོག་ཉིད་ནས་དིལ་ཡག་ཟླ་ས་གཉིས་དང་ཨ་འཛིན་སྤྲུལ་སྐུ་བཅས་ལྷན་དུ་བལ་ཡུལ་འཕགས་ཤིང་ཀརྨའི་དགོན། ཤྲཱི་ཀརྨ་རཱ་ཛ་མ་ཧཱ་བྷི་ཧ་ར་དེ་ཉིད་འཛིན་སྐྱོང་བྱ་དགོས་ཞེས་བཀའ་ཕེབས་ལྟར་ལོ་བདུན་ཙམ་དེར་བཞུགས། ས་སྐྱ་བདག་ཆེན་ཁྲི་རིན་པོ་ཆེ་མཆོག་དང༌། ཀརྨ་པ་རིག་པའི་རྡོ་རྗེ། སི་ཏུ་པདྨ་དོན་ཡོད། དིལ་འགོ་མཁྱེན་བརྩེ་རིན་པོ་ཆེ། སྤྲུལ་སྐུ་ཨོ་རྒྱན་བཅས་ཀྱི་དྲུང་ནས་དབང་ལུང་ཁྲིད་གསུམ་མང་པོ་གསན། དེ་ནས་སྐྱབས་རྗེ་ཟླ་བཟང་རིན་པོ་ཆེ་མཆོག་ཉིད་དགུང་གྲངས་སོ་བརྒྱད་བཞེས་པ་བོད་རབ་བྱུང་བཅུ་དྲུག་པའི་མེ་རྟ་ལོར་མཆོད་རྟེན་ཆེན་པོ་བྱ་རུང་ཁ་ཤོར་ཀྱི་དྲུང་དུ་དགོན་པ་བཏབ། རྒྱལ་དབང་མཆོག་ནས་ཀརྨའི་འཕྲིན་ལས་ཆོས་འཁོར་དར་རྒྱས་གླིང་ཞེས་མཚན་བཏགས་གནང༌། དགོན་སྡེ་ཕན་ཚུན་ཁག་གི་བླ་སྤྲུལ་དགེ་འདུན་རྣམས་ལ་རབ་བྱུང་བསྙེན་རྫོགས་དབང་ལུང་བཀའ་ཆོས་སོགས་འཆད་སྤེལ་མཛད། ཁྱད་པར་དུ་རྒྱལ་བ་ཡབ་སྲས་ཀུན་ཞལ་མཐུན་པར་ཀརྨ་བཀའ་བརྒྱུད་སྤྱི་ལ་ཕན་པའི་དམ་ཆོས་འདུལ་བ་འཛིན་པ་ཆེན་པོར་ཡང་ཡང་བསྔགས་བརྗོད་མཛད་ཅིང་བསྙེན་རྫོགས་ཀྱི་སྡོམ་རྒྱུན་སྤེལ་བའི་འཕྲིན་ལས་ཀྱི་བྱེད་པོ་གཅིག་པུར་མངའ་གསོལ་ནས། རྒྱལ་མཆོག་ཀརྨ་པ་ཉིད་ཀྱི་དྲུང་དུ་བསྙེན་རྫོགས་སྒྲུབ་མཁན་ཕྱིན་འོང་ཚེ་ཟླ་བཟང་མདུན་དུ་མངགས་པ་མ་གཏོགས་རང་གིས་མི་གནང་བའི་ཚུལ་མཛད། སྔར་ཕྱིར་ཀུན་ཏུ་དགེ་ཚུལ་སློང་གནང་བའི་གྲངས་ཀ་བཞི་སྟོང་ལྷག་ཙམ་ཡོད། དེ་ཡང་རེ་རེ་བཞིན་དུ་ཐོག་མ་དགག་སྒྲུབ་ཀྱི་བསླབ་བྱ་རྣམས་ཞིབ་ཏུ་ཁྲིད་མཛད་ནས་གོ་བརྡ་འཕྲོད་ནས་གོ་བརྡ་སྤྲད་ངེས་ཀྱི་རྗེས་སུ་སྡོམ་པ་འབོག་ཆོག་བྱས་པ་མ་གཏོགས་ཕོ་ཚོད་དང་རྟོག་གཟོ་མཛད་སྲོལ་མེད། དེ་ནི་སྟོན་པའི་བསྟན་པ་ལ་གཅེས་སྤྲས་མཛད་ཚུལ་ངོ་མཚར་ཅན་སྙིགས་མའི་དུས་འདིར་བྱུང་དཀའ་བ་ཞིག་མཐོང་ངོ། །

 བོད་རབ་བྱུང་བཅུ་དྲུག་པའི་ལྕགས་བྱ་ལོར་རྒྱལ་མཆོག་ཀརྨ་པ་མཆོག་ཉིད་སྐུ་སྙུང་བའི་ཚུལ་མཛད་ནས་ཕྱི་རྒྱལ་ལ་སྨན་བཅོས་སུ་ཕེབས་སྐབས་རྒྱལ་མཆོག་ཉིད་ཀྱི་བཀའ་ཕེབས་ལྟར་ཟླ་སྤྲུལ་ཡང་རྒྱ་གར་གྲོང་ཁྱེར་ཀ་ལི་ཀ་ཏར་ཕེབས་ནས་ཞལ་འཇལ་དང་བཀའ་གྲོས་མཛད། ལྕགས་བྱ་ལོར་རྒྱལ་མཆོག་བཅུ་དྲུག་པ་ཉིད་གཤེགས་པས་དགོངས་རྫོགས་མཆོད་འབུལ་ཆེད་གདན་ས་འབྲས་ལྗོངས་རུམ་བཏེགས་ལ་ཕེབས། ཆུ་ཁྱི་ལོར་མཆོད་རྟེན་བྱ་རུང་ཁ་ཤོར་ཉེ་འགྲམ་དུ་ས་ཆ་གསར་གཟིགས་ཀྱིས་ད་ལྟའི་གདན་ས་དིལ་ཡག་དགོན་པ་གཉིས་པའི་གཙུག་ལག་ཁང་རྟེན་དང་བརྟེན་པ་བཅས་གསར་བཞེངས་དང༌། སྒྲུབ་མཆོད་ཚེས་བཅུ་དང་དགུ་གཏོར་དབྱར་གནས་སོགས་གསར་འཛུགས་མཛད།

 རབ་བྱུང་ཆུ་ཁྱི་ལོར་བོད་དུ་ཐོག་མར་ཕེབས་པའི་སྐབས་རང་གནས་དིལ་ཡག་དགོན་དུ་དབང་ལུང་བཀའ་ཁྲིད་སོགས་གནང་བ་དང༌། དགེ་ཚུལ་སློང་གི་སྡོམ་པ་གནང་བ་དང་སྒྲུབ་སྡེ་གསར་དུ་འཛུགས། ནང་ཆེན་དགོན་ཁག་ཕལ་ཆེར་ལ་ཕེབས་ནས་དབང་ལུང་སོགས་སྤེལ་བ་དང་དགེ་ཚུལ་སློང་གི་སྡོམ་པ་གནང་ནས་རབ་བྱུང་ངུར་སྨྲིག་སྡེ་ཆེན་པོས་གང་སར་ཁྱབ་པར་མཛད། དགོན་པ་དང་སྒྲུབ་ཁང་གསར་བཞེངས་ཆེད་གང་དུ་ཕེབས་ཀྱང་དམངས་སྒོར་མང་པོ་གནང་སྦྱིན་མཛད། ལྷ་ས་དང་མཚུར་ཕུ་སོགས་དགོན་སྡེ་མང་པོར་གནས་གཟིགས་ལ་ཕེབས་ནས་སླར་ཡང་བལ་ཡུལ་ལ་འབྱོར། བོད་རབ་བྱུང་ཤིང་བྱི་ལོ་ནས་བཟུང་དད་ལྡན་རྣམས་ཀྱི་གདན་ཞུས་ལྟར་ཕྱི་རྒྱལ་ཁབ་མང་དུ་ཕེབས་ནས་སྐལ་ལྡན་རྣམས་ལ་སྨིན་གྲོལ་གདམས་པས་རྒྱུད་གྲོལ་བ་མཛད། སྐལ་མེད་རྣམས་ཀྱང་སངས་རྒྱས་ཀྱི་མཚན་དང་གཟུངས་སྔགས་ཟབ་མོ་རྣ་ལམ་དུ་བསྒྲགས་པ་སྨོན་ལམ་འདེབས་པ་སོགས་ཀྱིས་ཐར་པའི་ས་བོན་ཐེབས་པར་མཛད། རབ་བྱུང་ཤིང་གླང་ལོར་འཇམ་མགོན་ཀོང་སྤྲུལ་དང་རྒྱལ་ཚབ་རྣམ་གཉིས་ཀྱིས་གསུང་འཕྲིན་དང་བང་ཆེན་ཆེད་དུ་བཏང་ནས་གདན་ཞུས་ལྟར་རྒྱལ་དབང་ཀརྨའི་གདན་ས་འབྲས་ལྗོངས་རུམ་བཏེགས་སུ་ཕེབས་ཏེ་རྒྱལ་མཆོག་བཅུ་བདུན་པའི་ཞབས་རིམ་གནད་སྨིན་བསྒྲུབ་ཟིན་པའི་མཚམས་སུ། འཇམ་མགོན་དང་རྒྱལ་ཚབ་རྣམ་གཉིས་གཙོ་བྱས་པའི་བླ་སྤྲུལ་རྣམས་དགོན་གཞུང་གི་བླ་གྲྭ། ཀརྨ་ཤྲཱི་ནཱ་ལེནྡྲ་བཤད་གྲྭ་བ་དང་སེར་སྐྱ་བཅས་སུམ་བརྒྱ་ལྷག་ཙམ་ལ་བཅོ་ལྔ་པ་མཁའ་ཁྱབ་རྡོ་རྗེའི་བཀའ་འབུམ་དབང་ལུང་རྫོགས་པར་གནང༌། ཡང་མེ་སྟག་ལོར་འཇམ་མགོན་དང་རྒྱལ་ཚབ་རྣམ་གཉིས་ཀྱི་དགོངས་བཞེད་བཞིན་དུ་དེ་གཉིས་གཙོའི་བླ་སྤྲུལ་རྣམས་ལ་བདེ་རྒྱལ་ཕག་གསུམ་གྱི་རྒྱ་གཞུང་བཀའ་ལུང་འབུལ་གནང་མཛད། བྱམས་མགོན་གདན་ས་ཤེས་རབ་གླིང་ནས་གདན་ཞུས་ལྟར་དེར་ཕེབས་ནས། བཀའ་ལུང་ཅི་རིགས་གནང༌།

 བོད་རབ་བྱུང་བཅུ་བདུན་པའི་ལྕགས་རྟ་ལོར་བོད་དུ་ཕེབས་ཐེངས་གཉིས་པ་སྟེ་སྤམ་དིལ་ཡག་དགོན་དུ་ཞབས་སོར་འཁོད་ནས་བླ་མ་སངས་རྒྱས་ཀྱི་ཡང་སྲིད་ཁྲི་འདོན་དང་དེ་ཉིད་ལ་རབ་བྱུང་གནང༌། དིལ་ཡག་དགོན་དུ་འདུས་པའི་ནང་ཆེན་དགོན་སྡེ་ཁག་གི་བླ་སྤྲུལ་དང་དགེ་འདུན་པ་ཆེས་མང་པོ་ལ་དགེ་ཚུལ་སློང་གི་སྡོམ་པ་གནང་བ་དང་དབང་ཁྲིད་མང་དུ་སྩལ། སྐབས་དེ་དུས་སུ་དིལ་ཡག་དགོན་པའི་གཡས་གཡོན་དང་རི་ཐང་ཀུན་ཏུ་རང་རང་གི་བཞུགས་གནས་ལྡིང་གུར་དཀར་པོས་ཁྲ་དུང་ངེར་གྱུར། ཕྱོགས་ཀྱི་དགེ་འདུན་པ་སྟོང་ཕྲག་ཉེ་བ་ཙམ་གྱི་དབུས་སུ་དིལ་ཡག་གསེར་གྱི་ཁྲི་འཕང་མཐོན་པོ་ལ་སྐྱབས་མགོན་ཟླ་བཟང་རིན་པོ་ཆེ་སྐུ་མཚན་དཔེའི་གཟི་བརྗིད་སྟོང་དང་ལྡན་པའི་གསེར་ཞལ་གྱི་བཀོད་པ་བསོད་ནམས་མིག་གི་བདུད་རྩིར་གྱུར་ཅིང༌། ཟབ་རྒྱས་གདམས་པའི་དཔལ་ལ་ལོངས་སྤྱོད་པའི་སྐལ་པ་བཟང་པོའི་དགའ་སྐྱིད་ཀྱི་སྣང་བ་བརྗེད་དཀའ་བ་ཞིག་ཡོད་ཅེས་དད་ལྡན་འགའ་ཞིག་གི་མིག་ནས་མཆི་མ་འདོན་བཞིན་དུ་བཤད་རྒྱུ་འདུག་པ་ལྟ་བུའོ། །

 གཞན་ཡང་དགོན་པ་འདིར་དགེ་འདུན་པ་རྣམས་ཐུགས་མཐུན་ཁྲིམས་གཙང་བྱ་དགོས་ཚུལ་དང༌། བཤད་གྲྭ་གསར་དུ་འཛུགས་པ་དང༌། སྒྲུབ་གྲྭ་མ་ཉམས་གོང་འཕེལ་དུ་འགྲོ་དགོས་པའི་མ་འོངས་འབྱུང་འགྱུར་གྱི་བཀའ་སློབ་མང་དུ་གནང་ཡོད་པས། རྗེ་ཉིད་བླ་མར་འཛིན་ཅིང་མོས་གུས་ཅན་གྱི་བུ་སློབ་དག་གིས་སྙིང་དབུས་སུ་འཆང་ནས་ཅི་ནས་ཀྱང་བསྒྲུབ་དགོས་པའི་གནས་སོ། །

 དེ་ནས་མདོ་སྨད་སྡེ་དགེའི་ཕྱོགས་དཔལ་སྤུངས་དང་རྫོགས་ཆེན་དགོན། རྫོང་སར་སོགས་དང༌། ཀརྨའི་དགོན། མཚུར་ཕུ་སོགས་ཕེབས་ནས་དབང་ལུང་དང་དགེ་ཚུལ་སློང་གི་སྡོམ་པ་གནང་བས་བསྟན་འགྲོའི་དོན་རླབས་ཆེན་བསྒྲུབས་ཏེ་སླར་ཡང་བལ་ཡུལ་ལ་ཕེབས། དིལ་མགོ་མཁྱེན་བརྩེ་དགོངས་པ་ཆོས་དབྱིངས་སུ་གཤེགས་ཚེ་གདན་ཞུས་ལྟར་འབྲུག་ཡུལ་ལ་ཕེབས། དེ་ནས་རང་གནས་དིལ་ཡག་དགོན་དུ་སྒྲུབ་པ་ཉམས་བཞེས་གཙོར་མཛད་ནས་སྐལ་ལྡན་རྣམས་ལ་དབང་ཁྲིད་སྡོམ་པ་གནང་སྟེ་ལོ་འགའ་ཞིག་བཞུགས། ཉིན་ཞིག་སྙུང་གཞི་སོགས་ཅི་ཡང་མེད་ཀྱང་གློ་བུར་དུ་མ་འོངས་འབྱུང་འགྱུར་གྱི་བཀའ་སློབ་དང་རྟེན་གསུམ་ཆེ་ཕྲ་ཀུན་ཐོ་བཀོད་མཛད་ནས་བཞག །དེ་ནས་དེ་བོད་རབ་བྱུང་བཅུ་བདུན་པའི་ཆུ་སྤྲེལ་ལོའི་ཆོ་འཕྲུལ་ཟླ་བའི་དམར་ཕྱོགས་ཀྱི་སྟོང་པ་གསུམ་པ་སྟེ་ཚེས་༢༩་ཉིན་གཟུགས་སྐུ་མཚན་དཔེའི་མེ་ཏོག་ཆོས་ཀྱི་དབྱིངས་སུ་བསྡུ་བ་མཛད་ཚུལ་བསྟན་པའོ། །

 སློབ་མའི་གྲངས་ཀ་མཁན་པོ་དང་སྤྲུལ་སྐུ་དགེ་འདུན་པ་བགྲང་གིས་མི་ལོང་པ་ཞིག་ཡོད་མོད། གཙོ་བོ་ནི་འཇམ་མགོན་ཀོང་སྤྲུལ་དང་རྒྱལ་ཚབ། དིལ་ཡག་སྒྲུབ་དཔོན་སྤྲུལ་སྐུ། བླ་མ་སངས་རྒྱས་སྤྲུལ་སྐུ། རྒན་ཚེ་རྒྱམ། བླ་མ་ཀུན་དགའ། བླ་རྒན་སངས་རྒྱས་བསྟན་འཛིན་སོགས་ཡིན་ནོ།། །།

༈ སྐུ་ཕྲེང་བཞི་པ་ཀརྨ་ངེས་དོན་བསྟན་པའི་ཉི་མ་མཆོག་ནི།

 རབ་བྱུང་བཅུ་བདུན་པའི་མེ་བྱི་ལོར་ཡབ་བེ་རུ་ཀརྨ་དང་ཡུམ་དཔལ་ཡག་བཟང་སྒྲོན་མ་གཉིས་ཀྱི་སྲས་སུ་འཁྲུངས། བྱམས་དགོན་ཏའི་སི་ཏུ་པདྨ་དོན་ཡོད་ཉིན་བྱེད་དང༌། དཔལ་རྒྱལ་བའི་དབང་པོ་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་ལྷན་ནས་ལུང་འཛིན་གནང༌། མེ་གླང་ལོ་ཟླ་༢་ཚེས་༡༠་ལ་སྐུ་སྐྱེ་སྔ་མའི་གདན་ས་སྤམ་དིལ་ཡག་དགོན་དུ་ཆིབས་བསུ་དང་སེར་ཕྲེང་བཅས་གདན་དྲངས། ཡོངས་ཀྱི་དགེ་བའི་བཤེས་གཉེན་ཆེན་པོ་བླ་རྒན་སངས་རྒྱས་བསྟན་འཛིན་མཆོག་ནས་ཉིན་བདུན་གྱི་རིང་སྐུ་ཁྲུས་དང་ན་བཟའ་གསོལ་བ་མཛད། དབང་ཡང་འགའ་ཞིག་བསྐུར། དུལ་མོ་ཆོས་རྗེ་མཆོག་ཉིད་ཕེབས་ནས་མར་མི་དྭགས་གསུམ་གྱི་དབང་བསྐུར་གནང༌།

 མེ་གླང་ལོར་ལྷ་ལྡན་དུ་ཕེབས་ནས་ཇོ་བོ་ཐུགས་རྗེ་ཅན་གྱི་གསེར་ཞལ་མཇལ་ཅིང་ཕྱག་མཆོད་སྨོན་ལམ་རྒྱ་ཆེ་མཛད། མཚུར་ཕུར་ཕེབས་ནས་ཆོས་འཁོར་དུས་ཆེན་ཉིན་རྒྱལ་བ་ཀརྨ་པའི་སྐུ་ཕྲེང་བཅུ་བདུན་པ་ཨོ་རྒྱན་ཕྲིན་ལས་རྡོ་རྗེ་མཆོག་གིས་གཙུག་ཕུད་བཞེས་ཏེ་ཀརྨ་ངེས་དོན་བསྟན་པའི་ཉི་མ་ཞེས་མཚན་གནང༌། ཐུགས་བརྩེ་བ་ཆེན་པོའི་སྒོ་ནས་ཚེ་དབང་ཞིག་གནང་མཛད། དགུང་གྲངས་གསུམ་བཞེས་པ་རབ་བྱུང་བཅུ་བདུན་པའི་ས་སྟག་ལོའི་ནག་པ་ཟླ་བའི་ཚེས་བརྒྱད་རྒྱལ་ཕུར་འཛོམ་པའི་འགྲུབ་སྦྱོར་བཟང་པོའི་ཉིན་འདམ་ཁ་རིན་པོ་ཆེ་དུལ་མོ་ཆོས་རྗེ་གཙོ་བོ་བྱས་པའི་ཕྱོགས་ཀྱི་དགོན་ཁག་དྲུག་ཅུ་ལྷག་ཙམ་གྱི་མཁན་སྤྲུལ་དགེ་འདུན་པ་ཆེས་མང་པོས། སྐུ་གསུང་ཐུགས་རྟེན་དང་མཎྜལ་མཚོན་བྱེད་ཀྱི་ཚན་པ་སྣ་ཚོགས་དང་ཕུན་སུམ་ཚོགས་པ་སོགས་རྒྱས་བཤད་བཅས་གདན་ས་ཆེན་པོ་དིལ་ཡག་དགོན་ཨེ་ཝྃ་དཔལ་རི་མདོ་སྔགས་རབ་རྒྱས་གླིང་དུ་ཟླ་བཟང་གོང་མའི་གསེར་ཁྲི་ལ་མངའ་གསོལ་ཁྲི་འདོན་ཀྱི་མཛད་སྒོ་རྒྱ་ཆེར་མཛད། ལོ་འགའ་ཞིག་རང་དགོན་དུ་བཞུགས་ནས་ཡི་གེ་ཅུང་ཟད་སློབ། ཁ་སྤྲུལ་མདུན་ནས་ཆགས་མེད་བཀའ་འབུམ་དབང་ལུང་གསན།

 དགུང་གྲངས་བརྒྱད་བཞེས་པ་ཆུ་ལུག་ལོའི་ས་ག་ཟླ་བའི་ཚེས་༢༥་ཉིན་ནས་དིལ་ཡག་བླ་གྲྭ་བརྒྱ་དང་ལྔ་བཅུ་ཙམ་དང་ལྷན་ཅིག་ཡ་ཆེན་ཆོས་སྒར་དུ་ཕེབས་ནས་རྫོགས་པ་ཆེན་པོའི་རྣལ་འབྱོར་པ་གྲུབ་དབང་ལུང་རྟོགས་རྒྱལ་མཚན་མཆོག་དང་མཇལ་ནས་ཆོས་འབྲེལ་ཅུང་ཟད་ཐོབ། ཉམས་ལེན་ཅན་མང་པོས་བསྒོམ་བྱས་པ་མཐོང་བའི་རྐྱེན་གྱིས་བག་ཆགས་བཟང་པོ་སད་ནས་རེས་འགའ་ངས་བསྒོམ་བྱས་པ་ཡིན་གསུངས་ནས་ལུས་ཚུགས་དྲང་པོ་བསྲང་སྟེ་བཞུགས། རེས་འགའ་རྡོ་རྗེའི་གླུ་དང་གར་ཁྲབ་པ་མཛད་ནས་རྡོ་ལ་ཞབས་རྗེས་བཞག་པ་ད་ལྟར་ཡ་ཆེན་ཆོས་སྒར་དུ་ཐུན་སྣང་དུ་མཇལ་རྒྱུ་ཡོད་པ་ཡིན་ལ། དེ་ནས་གསེར་ལྗོངས་བླ་མ་རུང་ལྔ་རིག་ཆོས་གྲྭ་ཆེན་པོ་གསང་ཆེན་འོད་སྐུར་གྲོལ་བའི་དབེན་ཁྲོད་དུ་ཕེབས་ནས་སྙིགས་དུས་བསྟན་པའི་སྒྲོན་མེ་ཆོས་རྗེ་དམ་པ་མཁན་ཆེན་འཇིགས་མེད་ཕུན་ཚོགས་དཔལ་བཟང་པོ་མཆོག་དང་མཇལ། སྨོན་ལམ་གང་བཏབ་འགྲུབ་པའི་ས་ཆ་སྨོན་ལམ་ལ་ཁ་ཞེས་པ་དེར་དཔོན་སློབ་རྣམས་རྡོ་རྗེའི་གླུ་གར་སྣ་ཚོགས་ལ་རོལ་པའི་དགའ་སྟོན་བྱེད་པའི་སྐབས་ཡིན་པས་མི་གྲངས་ཆེས་ཤིན་ཏུ་མང་པོ་ཡིན་ལ། སྐུ་མདུན་དངོས་སུ་མཇལ་འཕྲད་མཛད་པ་དཀའ་ནའང་ཉེར་གནས་བསོད་ནམས་དོན་འགྲུབ་ནས་རྒྱུད་དེ་སྙན་གསན་འཕུལ་བའི་དེ་མ་ཐག་མཇལ་ཆོག་པའི་ཞལ་བཞེས་གནང་མཛད། ཟླ་སྤྲུལ་མཆོག་དང་སྤྲུལ་སྐུ་སངས་རྒྱས་ཕུན་ཚོགས་དཔོན་སློབ་རྣམ་གཉིས་སྐུ་མདུན་དུ་ཕེབས་ནས་དངོས་སུ་མཇལ་བའི་བཀྲ་ཤིས་རྟགས་བརྒྱད་ཀྱི་མཚན་པའི་དར་དཀར་པོ་སྲིད་དུ་རིང་བ་རེ་རེ་མགུལ་ལ་བསྐོན་ནས་རྡོ་རྗེའི་ཚིག་བདུན་གསོལ་འདེབས་ཀྱིས་སྣ་དྲངས་ཏེ་གུ་རུ་རིན་པོ་ཆེའི་སྐུ་གསུང་ཐུགས་ཀྱི་དབང་བསྐུར་མདོར་བསྡུས་དང་སྨོན་ལམ་རྒྱ་ཆེར་གནང་མཛད།

 མ་ཚད་ཞལ་ནས་ཁྱེད་བསྟན་འཛིན་གྱི་སྐྱེས་བུ་དམ་པ་དག་གི་མཚན་གྱི་ཅོད་པན་འཆང་བ་རྣམས་ཀྱི་ཐུགས་ལ་ངེས་རྒྱུ་ནི། ཕན་བདེའི་འབྱུང་གནས་གཅིག་པུར་གྱུར་པ་སྤྱིར་སངས་རྒྱས་ཀྱི་བསྟན་པ་རིན་པོ་ཆེ་དེང་དུས་སུ་གདུལ་བྱའི་བསོད་ནམས་དམན་པས་ཉག་ཕྲ་བའི་སྐབས་ཡིན། སྒོས་ཁྱད་པར་ཅན་འགྲོ་མགོན་བཀའ་བརྒྱུད་པའི་བསྟན་པ་འདི་ཉིད་ཤིན་ཏུ་ཉག་ཕྲ་བའི་སྐབས་འདིར་དམ་པ་གོང་མ་རྣམས་ཀྱི་མཛད་པ་བཞིན་འདོད་ཆུང་ཆོག་ཤེས་བྱམས་སྙིང་རྗེ་བྱང་ཆུབ་ཀྱི་སེམས་དང་ངོ་ལྐོག་མཚུངས་པའི་དམ་ཚིག་རྣམ་པར་དག་པས་གཞི་བཟུང༌། འོད་གསལ་ཕྱག་རྒྱ་ཆེན་པོ་རང་ངོ་རྗེན་པར་སྟོན་པའི་བླ་མ་ལ་སངས་རྒྱས་དངོས་མཐོང་གི་མོས་གུས་ཐང་ལྷོད་མེད་པར་ཚུལ་བཞིན་བསྒྲུབ་པ་ཉམས་བཞེས་མཛད་ནས་བཀའ་བརྒྱུད་གོང་མའི་བརྒྱུད་པ་ཟིན་ངེས་པ་དང་གྲུབ་མཐའ་གཞན་ལའང་དག་སྣང་སྦྱངས་པ་འདི་ནི་གལ་ཆེ་བ་ཡིན། ཉམས་མྱོང་མེད་པའི་ཁ་བཤད་ཙམ་དང༌། བསྐྱེད་རྫོགས་ཀྱི་གནད་དང་བྲལ་བའི་འབུད་རྡུང་བཀྲོལ་གསུམ་སོགས་ཀྱིས་བསྒྲུབ་པའི་བཀའ་བབས་བཀའ་བརྒྱུད་ཀྱི་རང་ལུགས་ཟིན་པའི་ཐབས་མེད་པས་རང་རང་གི་དགོན་པའི་ནང་དུ་དོན་དང་ལྡན་པའི་བཤད་གྲྭ་དང་སྒྲུབ་གྲྭ་སྔར་མེད་གསར་འཛུགས་དང༌། སྔར་ཡོད་མི་ཉམས་གོང་འཕེལ་འགྲོ་ཐབས་ལ་བརྩོན་དགོས་ཞེས་པ་སོགས་བཀའ་སློབ་གནང་བ་ལ། འོ་ལེགས་སོ་ཞུས་ཏེ་རང་དགོན་དུ་བཤད་གྲྭ་གསར་འཛུགས་བྱ་རྒྱུ་དམ་བཅའ་བྱས་སོ། །

 སླར་ཡང་རང་དགོན་དུ་ཕེབས་ནས་ཟླ་གཉིས་ཙམ་བཞུགས་ཏེ་ཟུར་མང་དགོན་པར་ཕེབས། ཡི་གེ་འབྲི་ཀློག་སློབ་པ་གཙོར་བྱས་ནས་ལོ་གཅིག་ལྷག་ཙམ་བཞུགས། དེ་ནས་ཤིང་སྤྲེལ་ལོ་སྟོན་པ་ལྷ་ལས་བབས་པའི་དུས་ཆེན་ཉིན་རང་དགོན་གྱི་སྒྲུབ་ཁང་དུ་བཞུགས་ནས་ལོ་གསུམ་བར་དུ་གཞན་དུ་མི་བྱོན་པར་དམ་བཅའ་མཛད་དེ་ཟླ་བདུན་ཙམ་ལ་ཡི་གེའི་ཀློག་དག་པར་སློབ་པ་གཙོར་བྱས་ནང་ནུབ་ཏུ་ཡི་དམ་ལྷག་པའི་ལྷའི་བསྙེན་ཐུན་རྒྱུན་ཆགས་སུ་གནང༌། དེ་ནས་ཤིང་བྱ་ལོ་ཆོས་འཁོར་དུས་ཆེན་ཉིན་ནས་དབུ་བཟུང་སྟེ་རྒྱལ་བའི་བཀའ་འགྱུར་རིན་པོ་ཆེ་ལྗགས་ཀློག་དག་པ་ཚར་གཅིག་གནང༌། མ་ཟད་སུམ་ཅུ་པ་དང༌། རྒྱལ་སྲས་ལག་ལེན། སྤྱོད་འཇུག་སོགས་གཞུང་བློ་ལ་འཛིན་ཅིང་ཐོས་བསམ་ལ་སློབ་གཉེར་རྒྱུན་མར་མཛད་ནས་བློ་རྒྱུགས་དང་འཆད་རྒྱུགས་ལན་གྲངས་དུ་མ་སྤྲད་ནས་སློབ་གཉེར་བ་རྒན་པ་རྣམས་ཀྱང་ཡིད་དབང་མེད་དུ་འཕྲོག །ཀུན་གྱིས་ཞལ་མཐུན་པར་བྱིས་པ་ལོ་བཅུ་ལོན་པ་འདིས་དམ་པའི་ཆོས་ལེགས་པར་འཆད་ཤེས་པ་ནི་ངོ་མཚར་བའི་གནས་སུ་འདུག་ཅེས་གླེང་མོལ་མཛད། དེ་ལྟར་དམ་པའི་ཡོན་ཏན་གྱི་བག་ཆགས་མངོན་དུ་སད་ནས་ད་ལྟར་རང་དགོན་དུ་ཐོས་བསམ་སྒོམ་གསུམ་གྱི་བྱ་བ་ལ་སློབ་བཞིན་དུ་སྐུ་འཚོ་བཞེས་སུ་བཞུགས་པ་ལགས་སོ།། །།

༄༅། །གཞན་ཡང་དགོན་འདིའི་བསྟན་པའི་བདག་པོ་ཟླ་ས་གཉིས་ཞེས་གྲགས་པའི་ཡལ་གྱལ། རྟོགས་པའི་དབང་ཕྱུག་ཆེན་པོ་ས་བཅུ་རིན་པོ་ཆེ་

བསྟན་འཛིན་བྱང་ཆུབ་ཉི་མ་ནི།

 སྟག་ཡན་ཟླ་བཟང་གི་སྐུ་ཉེ་ཞིག་གི་སྲས་སུ་སྐུ་འཁྲུངས། དགུང་གྲངས་བཅོ་ལྔ་ཡན་མན་དུ་ཁུ་བོ་ཟླ་བཟང་སྡེ་དགེ་དཔལ་སྤུངས་སུ་བཞུགས་ཡོད་པའི་སྟོབས་ཀྱིས་དེར་བྱོན་ནས་རབ་བྱུང་བསྒྲུབས། རིགས་གནས་ཆུང་རིམ་ནས་བཟུང་མདོ་སྔགས་གཞུང་ལུགས་རྒྱ་མཚོའི་ཕ་རོལ་དུ་སོན། ཆོ་ག་ཕྱག་ལེན་གདངས་རོལ་མོ། ཐིག་རྡུལ་ཚོན། དབྱངས་གར་འཆམ་སོགས་ཀུན་ལ་བྱང་ཆུབ་པར་བྱས། ཁྱད་པར་དུ་སི་ཏུ་རིན་པོ་ཆེའི་མདུན་ནས་གསར་རྙིང་གི་རྒྱུད་སྡེ་རྒྱ་མཚོའི་དབང་ཁྲིད་གདམས་ངག་མང་དུ་གསན་ནས་ཚུལ་བཞིན་དུ་ཐུགས་ཉམས་སུ་བཞེས་ཏེ་མཁས་གྲུབ་གཉིས་དང་ལྡན་པའི་རྡོ་རྗེ་སློབ་དཔོན་མཚན་ཉིད་དང་ལྡན་པར་གྱུར། གཏེར་ཆེན་མཆོག་གླིང་མདུན་ནས་ཉིད་ཀྱི་ཟབ་གཏེར་རྣམས་དབང་ལུང་གསན་པ་མ་ཟད་ཆོས་བདག་ཏུ་མངའ་གསོལ་མཛད། གཏེར་ཆེན་ཉིད་ཀྱིས་ཀྱང་ས་བཅུ་མདུན་ནས་ཞི་བྱེད་གཅོད་ཀྱི་དབང་ལུང་གསན་ཚུལ་གཏེར་ཆེན་རྣམ་ཐར་དུ་གསལ་བར་སྣང༌། གཏེར་ཆེན་མཆོག་ཉིད་ཟབ་གཏེར་འདོན་པའི་གནས་གང་དུ་ཕེབས་ཀྱང་ཟླ་བཟང་དང་ས་བཅུ་ཁུ་དབོན་རྣམ་གཉིས་ཀྱིས་ཕྲིན་ལས་ཀྱི་ཁ་ལོ་བསྒྱུར་ཏེ་གངས་ལྗོངས་སྤྱིའི་བསྟན་འགྲོ་ལ་ཕན་པ་བླ་ན་མེད་པར་བསྒྲུབས། དེ་ནས་ཟླ་བཟང་དང་མཉམ་དུ་སྤམ་གཞུང་དིལ་ཡག་འདིར་ཕེབས་ནས་གདན་ས་གསར་བཞེངས་མཛད། ཟླ་བཟང་ཞིང་གཤེགས་རྗེས་ཀྱང་རྟེན་བཞེངས་པ་དང༌། དགེ་འདུན་རྣམས་ལ་ཆོས་དང་མཐུན་པའི་ཁྲིམས་བསྒྲིགས་ལམ་བསྟན་པའི་མཛེས་རྒྱན་བྱས་པས་མཚོན་དགོན་འདི་ལ་བཀའ་དྲིན་གཞལ་དཀའ་བ་ཡིན་ལ། ཁུ་བོ་ཟླ་བཟང་མདུན་ནས་ཀྱང་དབང་ལུང་མང་རབ་ཞིག་གསན་བཞེས་མཛད་མྱོང་ལ། ཕྱི་ལོ་ ༡༨༨༨ བོད་རབ་བྱུང་བཅུ་བཞི་པའི་ས་བྱི་ལོར་ནེ་གེ་དགེ་དགོན་ཕྱག་བཏབ། དེ་ནས་ཟླ་བཟང་གཉིས་པ་དགེ་རྒྱལ་ཟླ་བཟང་གསེར་ཁྲི་ལ་མངའ་གསོལ་མཛད་ནས་དེ་ཉིད་གཙོ་བོར་བྱས་པའི་སྐལ་ལྡན་གྱི་སློབ་ཚོགས་མང་པོ་ལ་དབང་ཁྲིད་གདམས་ངག་བར་མེད་དུ་གནང་ནས་བསྟན་འགྲོ་ལ་སྲི་ཞུ་རྒྱ་ཆེར་བསྒྲུབ་པར་མཛད། དེ་ནས་རེ་ཞིག་ཞི་བར་གཤེགས་པའི་ཚུལ་མཛད་དོ།། །།

༈ ས་བཅུ་སྐུ་ཕྲེང་གཉིས་པ་བསྟན་འཛིན་ཆོས་ཀྱི་ཉི་མ་ནི།

 དགེ་རྒྱལ་བར་མ་དཔོན་ཚང་ལ་ཡབ་དབོན་པོ་ཚེ་དབང་རིག་འཛིན་དང་ཡུམ་བསོད་ནམས་དཔལ་སྒྲོན་གཉིས་ཀྱི་སྲས་སུ་སྐུ་འཁྲུངས། དིལ་ཡག་དགོན་དུ་གསེར་ཁྲི་ལ་མངའ་གསོལ་མཛད། ཆུང་ངུའི་དུས་ནས་ཀུན་གྱིས་བསྔགས་བརྗོད་ཀྱི་མེ་ཏོག་འཐོར། གཞན་དོན་དུ་ས་ཆ་གཞན་ཞིག་ཏུ་བྱོན་སྐབས་གློ་བུར་དུ་སྐུ་གཤེགས། ཞལ་ནས་ཀྱང་ཕ་མ་གཉིས་ལ་སེམས་སྡུག་བྱེད་མི་དགོས་བདག་མྱུར་དུ་ཕེབས་ཡོང་ཞེས་ཞལ་ཆེམས་དང་བཅས་གཤེགས་སོ། །

༈ སྐུ་ཕྲེང་གསུམ་པ་ཡོངས་གྲུབ་འོད་གསལ་སྙིང་པོ་ནི།

 སྔར་མའི་ཞལ་ཆེམས་ལྟར་སླར་ཡང་དེ་ཉིད་དུ་སྐུ་བལྟམས། དགུང་གྲངས་ལྔ་ལ་ཁུ་བོ་ཟླ་བཟང་གི་གཙུག་ཕུད་བཞེས། ནང་ཆེན་དགོན་ཁག་མང་པོའི་བླ་མ་དང་མཁན་པོ་མང་དུ་འདུས་ནས་གསེར་ཁྲི་ལ་མངའ་གསོལ། དགུང་གྲངས་བཅུ་གཉིས་བཞེས་པ་ལ་ཟླ་བཟང་མདུན་ནས་དགེ་ཚུལ་གྱི་སྡོམ་པ་ཞུས། གཞན་ཡང་དབང་ཁྲིད་གདམས་ངག་མང་དུ་གསན། དིལ་ཡག་མགོན་དུ་ཁྱུང་སྤྲུལ་རིན་པོ་ཆེ་གདན་ཞུས་བྱས་ཏེ་དེའི་མདུན་ནས་བཀའ་བརྒྱད་ཕུར་པ་དགོངས་འདུས། སྙིང་ཐིག་ཡ་བཞི་སོགས་བཀའ་གཏེར་མང་པོའི་དབང་ལུང་གསན། དེ་ནས་རང་དགོན་དུ་ལོ་གསུམ་བར་དུ་མཚམས་དམ་པོར་བཞུགས། དེའི་ཚེ་གསའ་དམ་ཆོས་ལྷུན་གྲུབ་མཆོག་གིས་མཁན་པོ་མཛད་ནས་མདོ་སྔགས་གཞུང་ལུགས་མང་པོ་འཆད་རིམ་བཞིན་དུ་ཐོས་བསམ་སྒོམ་གསུམ་དང༌། བཀའ་གཏེར་མང་པོའི་བསྙེན་བསྒྲུབ་སོགས་ཡ་མ་བྲལ་བར་ཉིན་མཚན་ཀུན་ཏུ་བརྩོན་འགྲུས་ཆེན་པོས་འབད་པ་མཛད་ནས་མཁས་གྲུབ་གཉིས་དང་ལྡན་པར་གྱུར། དེ་རྗེས་སུ་མི་ཚེ་ཧྲིལ་པོར་ཐོས་བསམ་མཛད་པའི་མཁས་པ་འགའ་ཞིག་གིས་མདོ་སྔགས་གང་ནས་དྲིས་ཀྱང་ལན་ཐོགས་མེད་དུ་མཛད་པས་ཤིན་ཏུ་ངོ་མཚར་སྐྱེས་ཏེ་བསྔགས་བརྗོད་ཡང་ཡང་གནང༌། དཔལ་སྤུངས་སུ་ཕེབས་ནས་སི་ཏུ་པདྨ་དབང་མཆོག་རྒྱལ་པོའི་མདུན་ནས་བསྙེན་པར་རྫོགས། དབང་ལུང་ཡང་འགའ་ཞིག་གསན། མཁྱེན་བརྩེ་ཆོས་ཀྱི་བློ་གྲོས་མདུན་ནས་སྙིང་ཐིག་སོགས་དབང་ལུང་གསན། ས་སྐྱ་ནཱ་ལེནྡྲའི་གཟིམ་འོག་རིན་པོ་ཆེའི་མདུན་ནས་རྒྱལ་བའི་བཀའ་འགྱུར་རིན་པོ་ཆེ་ལྗགས་ལུང་གསན། དེ་ནས་སྡེ་དགེ་ཟླ་བཟང་དང་བླ་རྒན་སངས་རྒྱས་བསྟན་འཛིན་སོགས་སྐལ་ལྡན་གྱི་སློབ་ཚོགས་རྣམས་ལ་དབང་ལུང་མང་དུ་བསྩལ་ནས་སྨིན་གྲོལ་གྱི་ལམ་ལ་བཀོད། སྟོད་ལུང་མཚུར་ཕུར་ཕེབས་ནས་ཀརྨ་པ་རིག་པའི་རྡོ་རྗེ་དང་མཇལ་ནས་དབང་ལུང་འགའ་ཞིག་གསན། དིལ་ཡག་རི་ཁྲོད་དུ་བླ་མ་སངས་རྒྱས་མདུན་ནས་རྫོགས་པ་ཆེན་པོའི་སྨིན་ཁྲིད་ཚུལ་བཞིན་ཞུས་ནས་ཉམས་རྟོགས་ཀྱི་རྩལ་ཆེན་རྫོགས། ཚེས་བཅུའི་བསྒྲུབ་མཆོད་དང་གར་འཆམ་སོགས་གསར་འཛུགས་མཛད། གཙུག་ལག་ཁང་རྟེན་དང་བཅས་པ་མ་ཉམས་གོང་འཕེལ་སོགས་བྱ་བ་ལས་ཀྱི་འཁོར་ལོ་རྒྱ་ཆེར་བསྒྲུབས། དེ་ནས་དུས་ཀྱི་འཕོ་འགྱུར་ཆེན་པོའི་དབང་གིས་གློ་ཡུལ་ནས་བརྒྱུད་དེ་བལ་ཡུལ་དུ་ཕེབས་ནས་རྒྱལ་དབང་ཀརྨ་པའི་བཀའ་བཞིན་འཕགས་ཤིང་དགོན་དུ་བསྟན་བདག་བྱས་ཏེ་བཞུགས། སྐལ་ལྡན་གྱི་སློབ་མ་མང་པོ་སྨིན་གྲོལ་ལ་བཀོད། ཀརྨ་པ་རིག་པའི་རྡོ་རྗེའི་མདུན་ནས་བཀའ་བརྒྱུད་སྔགས་མཛོད་དབང་ཁྲིད་གསན། སི་ཏུ་མདུན་ནས་གདམས་ངག་མཛོད་དབང་ལུང་གསན། ས་སྐྱ་བདག་ཁྲི་རིན་པོ་ཆེ་ནས་རྡོ་རྗེ་ཕུར་པའི་དབང་གསན། དིལ་མགོ་མཁྱེན་བརྩེ་མདུན་ནས་ཚེ་དབང་དང་གྲོ་ལོད་དབང་གསན། མདོར་ན་ཉམས་དང་རྟོགས་པ་ཅན་དེང་དུས་སུ་བཀའ་བརྒྱུད་ཁྲོད་ན་ས་བཅུ་རིན་པོ་ཆེ་འདི་ཁོ་ན་མཆོག་ཏུ་གྱུར་པ་ཡིན་ཅེས་ཀརྨ་པ་རིག་པའི་རྡོ་རྗེ་མཆོག་གིས་བསྔགས་བརྗོད་མཛད། རུམ་བཏེགས་དགོན་གྱི་བླ་སྤྲུལ་རྣམས་ཀྱིས་ཉམས་ལེན་སྒོམ་ཁྲིད་ཞུ་རྒྱུ་ལ་རེ་བ་ཆེ་བས་གདན་ཞུས་བྱས་ཀྱང་ཕེབས་མ་ཐུབ། དེ་ནས་ས་རྟ་ལོ་སྐུ་ཞི་བར་གཤེགས་སོ།། །།

༈ ས་བཅུ་སྐུ་ཕྲེང་བཞི་པ་ཀརྨ་ངེས་དོན་བཤད་གྲུབ་ཆོས་ཀྱི་རྒྱལ་མཚན་ནི།

 ལྕགས་སྤྲེལ་ལོ་སྐུ་འཁྲུངས༌། རྒྱལ་དབང་ཀརྨ་པ་རང་བྱུང་རིག་པའི་རྡོ་རྗེའི་ལུང་བསྟན་ཡབ་མིང་དཀོན་མཆོག་བསམ་གཏན་དང་ཡུམ་མིང་དབྱངས་ཅན་མཚོ་མོ་གཉིས་ལ་བུ་ལྕགས་སྤྲེལ་ལོ་པ་དེ་ཉིད། འཕགས་ཤིང་བཀའ་དགོན་དབུ་རྩེའི་བླ་མ་ས་རྒན་རིན་པོ་ཆེ་ཡང་སྲིད་འཁྲུལ་བྲལ་ཡིན་གསུངས་བཀའ་སྩལ་གནང་བ་བཞིན། སི་ཏུ་རིན་པོ་ཆེ། ཟླ་བཟང་རིན་པོ་ཆེ། ཁྲ་རིགས་སྤྲུལ་སྐུ་རིན་པོ་ཆེ་གཙོས་བླ་སྤྲུལ་དགེ་འདུན་རྣམས་ནས་ན་བཟའ་མཚན་གསོལ་ཟབ་རྒྱས་གྲུབ། ཡང་སྲིད་དགུང་ལོ་གཉིས་ཟིན་ཙམ་ལས་སྔོན་གནས་རྗེས་དྲན་གྱིས་དངོས་སློབ་རྣམས་ལ་ངོ་ཤེས་བརྩེ་གདུང་གིས་ཀུན་གྱིས་ངོ་མཚར་ཡིད་ཆེས་གནས་སུ་གྱུར་ནའང༌། བསྟན་པའི་གེགས་ཆག་དང་སྙིགས་མའི་སེམས་ཅན་བསོད་ནམས་དམན་སྟབས་ཡུན་རིང་མ་བཞུགས་པར་དགུང་གྲངས་གསུམ་སྤྱི་ལོ་ ༡༩༨༢ ལོ་བོད་རབ་བྱུང་བཅུ་བདུན་པའི་ཆུ་བྱི་ལོ་དགོངས་པ་ཆོས་ཀྱི་དབྱིངས་སུ་ཐིམས་སོ། །ཆུང་ངུ་ཡིན་ཀྱང་སྔོན་སྦྱང་སྟོབས་ཀྱིས་སྐུ་གདངས་གསར་ཞིང་སྣུམ་ལ་འོད་ཆགས་པ། གདུང་རུས་དང་གདུང་ཐལ་གྱི་སྐུ་ཚུགས་མ་ཞིག་པ་དང་གདུང་མེ་ཡང་ཉིན་མཚན་ཆ་འགའ་ལ་མེ་རྒྱུན་མ་ཆད་པར་འབར་བ་དང༌། གདུང་རུས་དུམ་བུ་ཚལ་རེ་ལ་སྐུ་གཟུགས་དང་རི་མོ་ངོ་མཚར་ཅན་བཀྲ་བ་བྱུང་བས་སྐུ་གདུང་མཆོད་རྟེན་ནང་དུ་བཞུགས་ཡོད། ཀུན་གྱིས་དད་ཅན་ངེས་ཤེས་དུ་འགྱུར་ཏོ།། །།

༈ ས་བཅུ་སྐུ་ཕྲེང་ལྔ་པ་མི་ཕམ་བསྟན་པའི་ཉི་མ་དཔལ་བཟང་པོ་ནི།

 སླར་ཡང་གོང་མི་ཡབ་དཀོན་མཆོག་བསམ་གཏན་དང་ཡུམ་དབྱངས་ཅན་མཚོ་མོ་གཉིས་ཀྱི་སྲས་སུ་བོད་རབ་བྱུང་བཅུ་བདུན་ཆུ་ཕག་ལོ་ཟླ་དགུ་པའི་ཚེས་ཉེར་དགུ་སྔ་དྲོ་དུས་ཚོད་དགུ་ཡི་ཐོག་ངོ་མཚར་བའི་རྨིས་བལྟས་དང་བཅས་བལ་ཡུལ་མཆོད་རྟེན་ཆེན་མོའི་ཉེ་འགྲམ་དུ་འཁྲུངས། ཡུམ་གྱི་ལྷུམས་སུ་བཞུགས་སྐབས་སི་ཏུ་པདྨ་དོན་ཡོད་ཞལ་ནས་བུ་འདི་སྐྱེ་བུ་ལས་དག་པ་ཞིག་ཡིན་ངེས་པས་འཁྲུངས་རྗེས་འབག་བཙོག་མ་ཤོར་བ་གྱིས་གསུང་ནས་ཡུམ་ལ་དབང་དང་ཕྱག་མདུན་གནང་མཛད། སྐུ་འཁྲུངས་རྗེས་ཞྭ་དམར་རིན་པོ་ཆེ་ཞལ་ནས་བུ་འདི་སྤྲུལ་སྐུ་ཞིག་ཡིན་ངེས་པས་འབག་བཙོག་མ་ཤོར་བར་ཉར་ཚག་ཡག་པོ་བྱེད་ནས་གསང་རྒྱ་དམ་པོ་དགོས་གསུང་ནས་ཕྱག་དབང་དང་ཕྱག་མདུད་གནང་མཛད། དེས་རྗེས་སྤྲུལ་སྐུ་ཨོ་རྒྱན་མདུན་ནས་མཆོག་གླིང་གཏེར་གསར་གྱི་དབང་ལུང༌། བཀའ་བརྒྱུད་རྒྱལ་བ་ཡབ་སྲས་གཙོས་བླ་སྤྲུལ་རྣམས་ལ་བུམ་པ་གང་བྱོའི་ཚུལ་ཕུལ་སྐབས་ཀུན་གཟིགས་ཞྭ་དམར་རིན་པོ་ཆེ། སི་ཏུ་རིན་པོ་ཆེ། འཇམ་མགོན་ཀོང་སྤྲུལ་རིན་པོ་ཆེ། རྒྱལ་ཚབ་རིན་པོ་ཆེ། ཟླ་སྤྲུལ་རིན་པོ་ཆེ་སོགས་བླ་སྤྲུལ་ཉི་ཟླའི་ཚོགས་ལྟར་སྐྱེས་ཆེན་དམ་པ་རྣམས་གསེར་ཞལ་ལྷན་འཛོམས་བྱས་ནས་ངོས་འཛིན་གནང་བ་མ་ཟད་ན་བཟའ་མཚན་གསོལ་ཟབ་རྒྱས་གནང་གྲུབ། ཐམས་ཅད་ཐུགས་མཐུན་གཏན་འཁེལ་ཟིན་པའི་ཡིད་ཆེས་རྩོད་མེད་བཅས་དགེ་མཚན་རྟགས་སྟན་བཟང་པོར་གྱུར་ཏོ། །

 ཕྱིས་སུ་སྤྱི་ལོ་ ༡༩༨༧ ལོ་༧རྒྱལ་བའི་དབང་པོ་ཀརྨ་པ་ཆེན་པོའི་གདན་ས་རུམ་བཏེགས་དགོན་པར་གསེར་ཁྲི་མངའ་གསོལ་མཛད་པ་དང༌། སླར་ཡང་རང་གནས་འཕགས་ཤིང་བཀའ་དགོན་དབུ་རྩེར་བཅོ་བརྒྱད་ཁྲི་ཆེན་རིན་པོ་ཆེ། ཟླ་བཟང་རིན་པོ་ཆེ། ཁྲ་རིག་སྤྲུལ་སྐུ་རིན་པོ་ཆེ། མཆོག་གླིང་རིན་པོ་ཆེ། བསྟན་སྙིང་རིན་པོ་ཆེ། ཆོས་ཀྱི་ཉི་མ་རིན་པོ་ཆེ། བསྟན་དགའ་རིན་པོ་ཆེ་སོགས་བླ་སྤྲུལ་རྩ་ཆེན་དགེ་འདུན་སེར་སྐྱ་མི་སྣ་སྟོང་གྲངས་ཀྱིས་ཁྲིར་བཏོན་མཛད་སྒོ་ཟབ་རྒྱས་གནང་བ་བཅས་གེགས་མེད་རིག་ལམ་བཟང་པོར་གསེར་ཁྲི་མངའ་གསོལ་མཛད་དོ། ཁོང་གིས་ས་སྐྱ་བདག་ཁྲི་རིན་པོ་ཆེ། ཁྲི་ཆེན་རིན་པོ་ཆེ། ཞྭ་དམར་རིན་པོ་ཆེ། སི་ཏུ་རིན་པོ་ཆེ། ཟླ་བཟང་རིན་པོ་ཆེ། སངས་རྒྱས་མཉན་པ་རིན་པོ་ཆེ། ཁྲ་རིག་དཔལ་ཀླུ་རིན་པོ་ཆེ་སོགས་མཁན་སྤྲུལ་མང་པོ་མདུན་ནས་དབང་ཁྲིད་གདམས་ངག་རྒྱ་ཆེན་གསན་མཛད་པ་དང༌། བཤད་གྲྭ་ནང་ལ་ལོ་མང་དུ་བཞུགས་པ་དང་སྒྲུབ་ཁང་སྐུ་མཚམས་དམ་པོར་ལོ་དྲུག་རིང་བཞུགས་མཛད། གཞན་ཡང་རྒྱལ་ཁབ་མང་པོ་ལ་ཕེབས་ནས་དབང་ལུང་ཁྲིད་གསུམ་སོགས་རྒྱ་ཆེན་རྩལ་གནང་མཛད་ནས་འགྲོ་བའི་དོན་ཆེན་སྒྲུབ་ནས་ད་ལྟ་རྒྱ་གར་འཕགས་པའི་ཡུལ་དུ་སྐུ་འཚོ་བཞིན་བཞུགས་ཡོད་པ་སོགས་གོ་ཐོས་བྱུང་བ་ལས་ཕྲ་ཞིབ་ཀྱི་རྣམ་ཐར་ཡིག་ཆ་མ་རྙེད་ཅིང་ཐེངས་འདི་ལ་རྟེན་འབྲེལ་གི་ཆེད་དུ་ཕྲན་བུ་ཞིག་མི་བརྗོད་མི་རུང་འདུག་པས་ནོར་འགལ་མཆིས་ན་བཟོད་པར་གསོལ།། །།

༄༅། །མཁས་གྲུབ་གཉིས་དང་ལྡན་པ་གསའ་དམ་ཆོས་ལྷུན་གྲུབ་ནི།

 རབ་བྱུང་བཅོ་ལྔ་པ་ནང་སྤམ་གཞུང་ཡབ་ཁོག་ལུང་དཀར་དུ་སྐུ་འཁྲུངས། དིལ་ཡག་དགོན་དུ་ཚོགས་ནས་ཆོ་ག་ཆོས་སྤྱོད་བཅས་ལེགས་པར་སྦྱོང་ནས་མཁས་པར་གྱུར། འཛི་སྒར་མཆོག་སྤྲུལ་མདུན་ནས་སུམ་རྟགས་དག་གསུམ་དང་དབུ་མ་འདུལ་མངོན་སོགས་ལ་གསན་བསམ་མཛད། སྟག་ཡན་ཟླ་བཟང་མདུན་ནས་ཆོས་འབྲེལ་ཙམ་ཞུས། སྟག་ཡན་ས་བཅུ་ནས་དབང་ལུང་མང་དུ་གསན། ཀརྨའི་མཁན་པོ་རིན་ཆེན་དར་རྒྱས་ལ་བརྟེན་ནས་གསར་མའི་རྒྱུད་སྡེ་དང་རྙིང་མའི་རྒྱུད་སྡེ་གསང་བ་སྙིང་པོ་སོགས་ཐོས་བསམ་མཛད། ཀརྨའི་སྒྲུབ་ཁང་དུ་བཞུགས་ནས་བསྙེན་བསྒྲུབ་ཚད་དུ་འཁྱོལ། ནཱ་རོ་ཆོས་དྲུག་སོགས་ཚུལ་བཞིན་ཉམས་སུ་བླང་ནས་རྟོགས་པ་མངོན་དུ་གྱུར། བསྙེན་རྫོགས་ཀྱི་སྡོམ་པ་ཡང་ཀརྨའི་མཁན་པོའི་མདུན་ནས་ཞུས་པར་མངོན། སླར་ཡང་དིལ་ཡག་དགོན་དུ་ཕེབས་ནས་སྒྲུབ་ཁང་གསར་འཛུགས་ཀྱི་སྒྲུབ་དཔོན་མཛད། དེར་བླ་མ་སངས་རྒྱས་ཕུན་ཚོགས། ཉང་ཤུལ་ཕུར་རྒྱལ། སྒྲུབ་དཔོན་བསྟན་འཛིན་སོགས་མཁས་གྲུབ་གཉིས་ལྡན་གྱི་བླ་མ་མང་པོ་གསོ་སྐྱོང00000000་བྱས། དགེ་རྒྱལ་ས་བཅུ་རིན་པོ་ཆེ་དིལ་ཡག་དགོན་དུ་གསེར་ཁྲིར་མངའ་གསོལ་མཛད་ནས་དེའི་ཡོངས་འཛིན་མཛད། ཁྱུང་སྤྲུལ་གདན་ཞུས་བྱས་ནས་དེའི་མདུན་ནས་ས་བཅུ་དང་མཉམ་དུ་བཀའ་བརྒྱད་དགོངས་འདུས་ཕུར་པ་བཅས་དབང་ལུང་ཞུས། དེ་ནས་ས་བཅུ་རིན་པོ་ཆེ་ལ་རྙིང་རྒྱུད་སྡེ་མང་པོའི་ཁྲིད་གདམས་ངག་རྒྱ་ཆེར་གནང༌། དགུང་གྲངས་བརྒྱད་ཅུ་གྱ་བདུན་ཙམ་བཞུགས་ནས་སྐུ་ཞི་བར་གཤེགས། དེའི་ཡ་སྔོན་སྐབས་ཞིག་ན་ཤངས་ཁྲག་བྱུང་བ་དེ་ས་བཅུ་རིན་པོ་ཆེའི་ཕྱག་མཛོད་དེས་ཉར་ཚགས་བྱས་ཡོད་པས་སྐུ་གཤེགས་རྗེས་དེར་བལྟས་དུས་ཤངས་ཁྲག་ཡོངས་རྫོགས་རིང་བསྲེལ་ཁོ་ནར་གྱུར་ཡོད་པ་ལ་ས་བཅུ་ལ་ཞུས་ཚེ་ཞལ་ནས་སྐུ་གདུང་སྦྱིན་བསྲེགས་བྱས་ནས་གདུང་དང་རིང་བསྲེལ་སོགས་འབྱུང་རྒྱུ་ཡོད་པས་དེ་ལུགས་དགོས་ཞེས་གསུངས་པས་སྐུ་གདུང་བཞག་སར་ལྟས་དུས་ཅུང་ཟད་ཙམ་ཡང་ལྷག་མེད། དིལ་ཡག་བླ་གྲྭ་ཀུན་ངོ་མཚར་སྐྱེས་ནས་དད་པ་བླ་ལྷག་ཏུ་འཕེལ་བར་གྱུར་ཏོ།། །།

༄༅། །དེའི་དངོས་སློབ་སྒྲུབ་དཔོན་བསྟན་འཛིན་ནི།

 ཡབ་འདོར་མ་འཇམ་ལྷུན་དང་ཡུམ་ཨར་བཟའ་མི་འགྱུར་དཔལ་མོ་གཉིས་ཀྱི་སྲས་སུ་རབ་བྱུང་བཅོ་ལྔ་པའི་ས་སྤྲེལ་ལོར་སྐུ་བལྟམས། དིལ་ཡག་དགོན་དུ་ཚོགས་ནས་ཆོ་ག་སོགས་ཀློག་འདོན་ལེགས་པར་བྱང༌། དགེ་བའི་བཤེས་གཉེན་ཆེན་པོ་གསའ་དམ་ཆོས་ལྷུན་གྲུབ་མདུན་ནས་སྔོན་འགྲོ་སོགས་གསན་བསམ་མཛད། དགེ་རྒྱལ་ཟླ་བཟང་དང་སྟག་ཡན་ས་བཅུ་རྣམ་གཉིས་མདུན་ནས་དབང་ཁྲིད་ཅི་མང་གསན། ཁྱད་པར་དིལ་ཡག་སྒྲུབ་ཁང་དུ་བཞུགས་ནས་སྒྲུབ་དཔོན་གསའ་དམ་ཆོས་སྐུ་མདུན་ནས་ནཱ་རོ་ཆོས་དྲུག །ཕྱག་རྒྱ་ཆེན་པོ་སོགས་རྒྱུད་སྡེ་མང་པོའི་ཁྲིད་གདམས་ངག་རྣམས་གསན་རིམ་བཞིན་ཚུལ་བཞིན་ཉམས་བཞེས་མཛད་ནས་རང་རང་གི་གཞུང་ལས་ཇི་སྐད་བཤད་པ་བཞིན་དུ་ཉམས་རྟོགས་མངོན་དུ་གྱུར། ཕྱིས་སུ་སྟོད་ལུང་མཚུར་ཕུ་དགོན་དུ་བྱོན་ནས་སྒྲུབ་ཁང་དུ་བསྙེན་བསྒྲུབ་ཡུན་རིང་མཛད། ཀརྨ་པ་རིག་པའི་རྡོ་རྗེ་ནས་རས་ཆུང་པའི་རྣམ་འཕྲུལ་ཞིག་ཡིན་གསུངས་ནས་མཚུར་ཕུ་དགོན་པའི་སྒྲུབ་དཔོན་བླ་མར་བཀོད་བཞག་མཛད་ནས་མངའ་གསོལ། རྒྱལ་བ་ཀརྨ་པ་ཉིད་ཀྱིས་ཀྱང་དབང་ལུང་རྒྱ་ཆེར་གསན་པར་མཛད། དུས་ཀྱི་འཕོ་འགྱུར་ཆེན་པོའི་སྐབས་སུ་ཀརྨ་པ་དང་ལྷན་དུ་རྒྱ་གར་ཕྱོགས་སུ་བྱོན་ནས་རུམ་བཏེགས་ཀརྨའི་ཆོས་སྒར་དུ་ཡུན་རིང་བཞུགས་ནས་བསྟན་འགྲོ་ལ་ཕན་པ་རྒྱ་ཆེར་བསྒྲུབས། དགུང་གྲངས་དྲུག་བཅུ་རེ་སྟོད་ཙམ་ལ་སྐུ་གཤེགས།། །།

༈ སྒྲུབ་དཔོན་བླ་མ་བསྟན་འཛིན་གྱི་སྐུ་ཕྲེང་གཉིས་པ་ནི།

 ཡབ་ཨ་ངེས་དམ་ཆོས་ཡོངས་འདུ་དང་ཡུམ་ཁ་ཤོ་བཟའ་ནོར་འཛོམས་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ཤིང་མོ་སྦྲུལ་ལོའི་ཕག་ཟླའི་ཚེས་བཅོ་ལྔར་སྐུ་བལྟམས། རྒྱལ་མཆོག་ཉིད་ནས་སྒྲུབ་དཔོན་རིན་པོ་ཆེའི་ཡང་སྲིད་དུ་ལུང་འཛིན་གནང་ནས་རུམ་བཏེགས་ཀརྨའི་ཆོས་སྒར་དུ་ཁྲི་ལ་བཀོད། མཚན་ཀརྨ་གཞན་ཕན་ཆོས་ཀྱི་བློ་གྲོས་སུ་གསོལ། ཀརྨ་པའི་མདུན་ནས་བཀའ་བརྒྱུད་སྔགས་མཛོད་གདམས་ངག་མཛོད། གཅིག་ཤེས་ཀུན་གྲོལ་སོགས་དབང་ལུང་མང་དུ་གསན། སྤྲུལ་སྐུ་ཨོ་རྒྱན་མདུན་ནས་གཏེར་གསང་དབང་ལུང་ཆ་ཚང་གསན། ཟླ་བཟང་རིན་པོའི་མདུན་ནས་ནག་རྒྱལ་ཕག་གསུམ་བསྙེན་ཐབས་ཀྱི་ཟིན་བྲིས་སོགས་དབང་ཁྲིད་མང་པོ་གསན། ཀ་ལུ་རིན་པོ་ཆེ་དང་རི་པ་བླ་མ་གསལ་བྱེད་མདུན་ནས་རིན་ཆེན་གཏེར་མཛོད་ཀྱི་དབང་ལུང་གསན། ཀརྨ་པའི་མདུན་ནས་རབ་བྱུང་དང༌། སི་ཏུ་རིན་པོ་ཆེའི་མདུན་ནས་བསྙེན་པར་རྫོགས། དམ་པ་དུ་མའི་དྲུང་ནས་ཐོས་བསམ་མཛད་ནས་མཁས་པར་གྱུར། ཕྱིས་སུ་ཟླ་བཟང་རིན་པོ་ཆེའི་དགོངས་བཞེད་བཞིན་ཀརྨ་པ་རིག་པའི་རྡོ་རྗེས་བལ་ཡུལ་དིལ་ཡག་དགོན་པ་ལ་གནང་མཛད་པས་ཟླ་བཟང་འདས་རྗེས་སུ། དེར་ཕེབས་ནས་རྒྱལ་ཚབ་མཛད། བོད་རབ་བྱུང་བཅུ་བདུན་པའི་ཤིང་མོ་ཕག་གི་ལོར་ཟླ་བཟང་གི་གདན་ས་སྤམ་དིལ་ཡག་དགོན་དུ་ཕེབས་ནས་དགེ་འདུན་པ་རྣམས་ལ་ཞལ་བཀོད་མཛད་དེ་དམངས་སྒོར་ཁྲི་ཉིས་བརྒྱ་ཙམ་གནང་ནས་རྩེ་ཡི་གཙུག་ལག་ཁང་ཕུན་སུམ་ཚོགས་པ་ཞིག་གསར་བཞེངས་མཛད། དེ་ལྟར་ཡར་མར་གྱི་གདན་ས་མ་བུ་གཉིས་ཀར་གཟིགས་པས་སྐྱོང་ཞིང་བསྟན་འགྲོའི་དཔལ་དགོན་དམ་པ་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་གི་ཕྲིན་ལས་ཀྱི་བྱེད་པོ་མཆོག་ཏུ་གྱུར་བཞིན་དུ་སྐུ་འཚོ་ཞིང་བཞུགས་པ་ལགས་སོ། །

༄༅། །བླ་མ་སངས་རྒྱས་ཕུན་ཚོགས་ནི།

 རབ་བྱུང་བཅོ་ལྔ་པའི་མེ་ལོ་གླང་གི་ལོར་སྤམ་གཞུང་ས་ཡི་ཆ་གདང་ཁའི་ཁར་ཡབ་ཨར་མྱེ་ཡེ་ཤེས་ཉི་མ་དང་ཡུམ་ཉང་བཟའ་བོ་སྒྲོན་གཉིས་ཀྱི་སྲས་སུ་སྐུ་འཁྲུངས། དིལ་ཡག་དགོན་དུ་ཚོགས་ནས་ཡི་གེ་འབྲི་ཀློག་ལ་སློབ་ནས་ཚེགས་མེད་དུ་མཁྱེན། དགེ་རྒྱལ་ཟླ་བཟང་མདུན་ནས་རང་ལུགས་ཀྱི་དབང་ལུང་མང་པོ་གསན། ཀརྨ་པ་མཁའ་ཁྱབ་རྡོ་རྗེའི་ཞལ་ནས་ད་ལྟ་སངས་རྒྱས་ཕུན་ཚོགས་བྱ་བའི་གྲྭ་ཆུང་འདི་ཉིད་ཆགས་མེད་རིན་པོ་ཆེའི་ཐུགས་རྗེའི་འོད་ཟེར་འཕྲོས་པའི་རྣམ་འཕྲུལ་ཞིག་ཡིན། རྗེས་སོར་ཟླ་བཟང་ཁྱེད་ཀྱང་སྐུ་བརྗེ། ས་བཅུ་སྤྲུལ་སྐུ་འདི་ཉིད་ཀྱང་སྐུ་ན་ཕྲ་བའི་དུས་སུ་ཁྱེད་ཚོའི་དགོན་པ་འདི་ལ་དགོས་པའི་དུས་ཞིག་ཡོངས་རྒྱུ་ཡོད་ལ། དེ་དུས་འདིས་ཕན་ཐོག་པ་ཡོང༌། ཁྱེད་རྣམས་ནས་ཀྱང་བཀུར་བསྟི་དང་ཞབས་ཏོག་ཚུལ་བཞིན་གྱིས་ཤིག་གསུངས་ནས་དགོན་པ་འདི་ཡི་བླ་མར་བསྐོ་བཞག་མཛད། ཡུན་མི་རིང་བར་དགེ་རྒྱལ་ཟླ་བཟང་སྐུ་གཤེགས་ནས་རྒྱལ་མཆོག་ཉིད་ཀྱིས་གསུངས་པ་བཞིན་དུ་དགོན་པ་འདི་ཉིད་ལ་མཚོན་ན་བསྟན་པའི་ཁུག་སོ་ལྟ་བུར་ཉམས་དམའ་བར་གྱུར་པའི་སྐབས་སུ་འཁོར་ལོ་གསུམ་གྱི་བྱ་བ་རླབས་ཆེན་བསྒྲུབ་ཏེ་བཀའ་དྲིན་གཞལ་དུ་མེད་པ་ཡིན་ལ། ཚ་བ་ཡག་དགོན་དུ་ཕེབས་ནས་རྒྱལ་བའི་བཀའ་འགྱུར་རིན་པོ་ཆེ་ལྗགས་ལུང་གནང༌། གཞན་ཡང་དབང་ཁྲིད་གདམས་ངག་མང་དུ་སྩལ་ནས་གདུལ་བྱ་མང་པོ་ཐར་པའི་ལམ་ལ་བཀོད། སླར་ཡང་དིལ་ཡག་དགོན་དུ་ཕེབས་ནས་དགེ་རྒྱལ་ས་བཅུ་དང་སྡེ་དགེ་ཇ་ར་ཟླ་བཟང་རྣམ་གཉིས་གཙོའི་སྐལ་ལྡན་གྱི་སློབ་མ་རྣམས་ལ་ཆོས་དྲུག་དང་ཕྱག་ཆེན་གྱི་ཁྲིད། ཕག་བདེ་རྒྱལ་གསུམ། རྫོགས་པ་ཆེན་པོའི་མན་ངག་སོགས་རྒྱ་ཆེར་ཁྲིད་མཛད། གཞན་ཡང་དབྱར་ངོ་ཞིག་ཏུ་ཟླ་ས་རྣམ་གཉིས་ལ་རྫོགས་ཆེན་སྨིན་ཁྲིད་མཛད་ནས་བཞུགས་ཚུལ་ཟླ་ས་རྣམ་གཉིས་ཀྱི་དངོས་སློབ་ཞིག་གི་ཞལ་ནས་ཐོས་རྒྱུ་འདུག་གོ །དགུང་གྲངས་དྲུག་ཅུ་རེ་གཉིས་བཞེས་པ་ཕྱི་ལོ་ ༡༩༦༢ ལོར་ཟི་ལིང་ཁྲིམས་མུན་དུ་སྐུ་གཤེགས།། །།

༈ དེའི་སྐུ་ཕྲེང་གཉིས་པ་ནི། སྤམ་གཞུང་རྫ་རྔ་མར་ཡབ་གུང་པ་ཕྲིན་དགའ་དང་ཡུམ་སྟག་བྲག་གཟའ་གཡང་མཛེས་གཉིས་ཀྱི་སྲས་སུ་རབ་བྱུང་བཅུ་དྲུག་པའི་མེ་མོ་སྦྲུལ་གྱི་ལོར་སྐུ་བལྟམས། རབ་བྱུང་བཅུ་བདུན་པའི་ཤིང་བྱི་ལོར་སི་ཏུ་རིན་པོ་ཆེས་ལུང་འཛིན་གནང་བ་བཞིན་ཟླ་བཟང་རིན་པོ་ཆེ་ནས་བང་ཆེན་པ་མངགས་ནས་དིལ་ཡག་དགོན་དུ་གདན་དྲངས་ནས་ན་བཟའ་གསོལ། ལྕགས་རྟ་ལོར་ཟླ་བཟང་རིན་པོ་ཆེ་སྐུ་དངོས་ཕེབས་ནས་སྤམ་དིལ་ཡག་དགོན་དུ་བླ་མ་སངས་རྒྱས་ཕུན་ཚོགས་ཀྱི་གསེར་ཁྲི་ལ་མངའ་གསོལ་ཁྲི་འདོན་མཛད། རབ་བྱུང་གི་སྡོམ་པ་གནང༌། སི་ཏུ་ནས་ཀརྨ་ཡེ་ཤེས་སྨྲ་བའི་ཉི་མ་དཔལ་བཟང་པོ་ཞེས་མཚན་གསོལ། དིལ་ཡག་མགོན་ཨེ་ཝྃ་དཔལ་རི་མདོ་སྔགས་རབ་རྒྱས་གླིང་དུ་དགོན་སྡེ་ཁག་གི་སྐལ་བ་དང་ལྡན་པའི་དགེ་འདུན་པ་བརྒྱ་ཕྲག་ལྔ་དང་མཉམ་དུ་ཟླ་བཟང་རིན་པོ་ཆེའི་མདུན་ནས་ཕག་བདེ་རྒྱལ་གསུམ། མར་མི་དྭགས་གསུམ། ཐུགས་སྒྲུབ་རྣམ་གཉིས། རང་ལུགས་ཀྱི་ཆོ་ག་ཡོངས་རྫོགས་ཀྱི་དབང་ལུང་གསན། སི་ཏུ་རིན་པོ་ཆེའི་མདུན་ནས་གདམས་ངག་མཛོད་དང་དུས་འཁོར་གྱི་དབང་བཅས་ཞུས། བླ་མ་ག་ལ་རྣམ་སྲས་ཀྱི་མདུན་ནས་བཀའ་བརྒྱུད་སྔགས་མཛོད་དང་གཅིག་ཤེས་ཀུན་གྲོལ་གྱི་དབང་གསན། བླ་རྒན་སངས་རྒྱས་བསྟན་འཛིན་མདུན་ནས་གྲོ་ཕུར་གཤིན་གསུམ་དང་ཆགས་མེད་ཨ་ཆོས་བཅུ་གསུམ། ཞི་ཁྲོའི་དབང་ཆེན་དང༌། བཀའ་བསྟན་འགྱུར་སོགས་ཀྱི་པོད་དབང་ཐོབ། དུལ་མོ་ཆོས་རྗེའི་མདུན་ནས་ཀུན་རིག་མར་མི་དྭགས་གསུམ། པཀྴིའི་བླ་སྒྲུབ་སོགས་ཀྱི་དབང་ལུང་གསན། རྒྱ་གར་རྡོ་རྗེ་གདན། བལ་ཡུལ་མཆོད་རྟེན་རྣམ་གསུམ། བྲག་ཕུག་མ་ར་ཏི་ཀ །དབུས་གཙང་རུ་བཞི་སོགས་སུ་ཞབས་བསྐོར་དང་གནས་མཇལ་ལ་ཕེབས་ནས་ཕྱག་མཆོད་སྨོན་ལམ་རྒྱ་ཆེར་མཛད། མདོ་ཁམས་ཡ་ཆེན་ཆོས་སྒར་དུ་ཕེབས་ནས་བླ་མ་ཨ་ཁྱུག་དང་མཇལ་ནས་ཆོས་འབྲེལ་ཞུས། མདོ་སྨད་གསེར་ལྗོངས་བླ་མ་རུང་དུ་ཕེབས་ནས་མཁན་ཆེན་དམ་པ་ཆོས་རྗེ་འཇིགས་མེད་ཕུན་ཚོགས་དང་མཇལ་ནས་གུ་རུའི་སྐུ་གསུང་ཐུགས་དབང་དང་ཆོས་ཁྲིད་ཅུང་ཟད་ཐོབ། མ་ཟད་བཀའ་སློབ་བཞིན་དུ་རང་དགོན་དུ་བཤད་གྲྭ་གསར་དུ་འཛུགས་པ་དམ་བཅས་ནས་སླར་ཡང་རང་དགོན་དུ་ཕེབས་ནས་ཡུན་མི་རིང་བར་གསེར་རྟ་བླ་རུང་ནས་མཁན་པོ་གདན་ཞུས་བྱས་ནས་བཤད་གྲྭ་བཙུགས། མདོ་སྔགས་གཞུང་ལུགས་ཀུན་ལ་ཐོས་བསམ་མཛད་པའི་བཤད་གྲྭ་བ་དང༌། ཡི་གེའི་ཀློག་དག་པར་སློབ་པའི་སློབ་གྲྭ་བ་སྟེ་ཁྱོན་སྡོམས་པ་དགེ་འདུན་བརྒྱ་དང་ལྔ་བཅུ་ཙམ་ལ་དངུལ་ཕོག་སྦྱིན། དགོན་འདིའི་ཚོགས་རྩ་སོགས་འགྲོ་སོང་ལོ་རེ་ལ་དམངས་སྒོར་ཁྲི་ལྔ་བཅུ་ཙམ་རེ་དམ་པ་འདི་ཁོ་ནས་གནང་བར་མཛད། སྒོར་ཁྲི་ལྔ་བརྒྱ་ཙམ་གྱིས་བཤད་གྲྭའི་གཙུག་ལག་ཁང་གྲྭ་བཤག་དང་བཅས་གསར་བཞེངས་མཛད། གཞན་ཡང་ནེ་གེ་དགེ་དགོན་ཀྱི་གཙུག་ལག་ཁང་རྟེན་དང་བཅས་པ་ལེགས་པར་བཞེངས་གྲུབ་པ་མ་ཟད་དགེ་བཤག་ལས་རྒྱུ་དང་གཞན་ཡང་མཁོ་དགོས་གང་ཡོད་ལ་གཟིགས་པ་ཆེན་པོས་བསྐྱངས། བལ་ཡུལ་དིལ་ཡག་དགོན་དུ་ཕེབས་ནས་དགེ་འདུན་རྣམས་ལ་སྐུ་འགྱེད་དང་དགོན་པ་སྤྱིའི་དོན་དུ་མཐུན་རྐྱེན་ཚད་མེད་བསྒྲུབས། སྡེ་དགེ་ཟླ་བཟང་ཞིང་གཤེགས་རྗེས་དིལ་ཡག་དགོན་དང་ནེ་གེ་དགེ་དགོན་གཉིས་ཀ་ཤིན་ཏུ་ཉམ་ཐག་པའི་ཁུག་སོ་ཞིག་ལ་སྐུ་སྐྱེ་སྔ་མ་བཞིན་དུ་ལས་སྨོན་རྟེན་འབྲེལ་བཟང་པོས་འཁོར་ལོ་གསུམ་གྱི་བྱ་བ་རླབས་པོ་ཆེ་བསྒྲུབ་པ་མཛད་པས་དགོན་པ་འདི་ལ་མཚོན་ན་བཀའ་དྲིན་མཚུངས་ཟླ་དང་བྲལ་བ་ཡིན་ལ། འདི་ཉིད་སྐུ་ན་ཕྲ་བའི་སྐབས་སུ་ཁ་ཅིག་གིས་བཀུར་བསྟི་ཆེར་མི་བྱེད་པའི་ཚེ་མཁས་དབང་དམ་པ་རྒན་ཚེ་རྒྱམ་ཞལ་ནས་གཞན་གྱི་ཇི་འདྲ་བྱས་ཀྱང་རུང་དིལ་ཡག་དགོན་པ་ཉམས་དམའ་བའི་དུས་སུ་བླ་མ་སངས་རྒྱས་ཀྱིས་ཕན་ཆེན་པོ་ཐོགས་མྱོང་པས་ད་ལྟར་སྤྲུལ་སྐུ་འདིས་ཀྱང་དིལ་ཡག་དགོན་པ་ལ་ཕན་ཆེན་པོ་ཐོགས་པའི་དུས་སྐབས་ཞིག་ཡོང་རྒྱུ་ཡོད་པ་གསུང་པ་ནི་རྒྱུ་མཚན་ཅན་མཁས་པའི་བདེན་གཏམ་རྨད་དུ་བྱུང་བ་འདུག་གོ །རབ་བྱུང་བཅུ་བདུན་པའི་ཤིང་ཁྱི་ལོར་བྱམས་མགོན་ཏཱ་ཡི་སི་ཏུ་པདྨ་དོན་ཡོད་མདུན་ནས་རིན་ཆེན་གཏེར་མཛོད་ཀྱི་དབང་ལུང་གསན། ཡོངས་དགེ་མི་འགྱུར་རྡོ་རྗེའི་སྤྲུལ་སྐུའི་མདུན་ནས་ལུང་གསན། ད་ལྟར་སྐུ་འཚོ་ཞིང་བཞེས་ལ་དིལ་ཡག་དགོན་མ་ལག་དང་བཅས་པ་ལ་གཟིགས་པ་རྒྱ་ཆེར་མཛད་བཞིན་པ་ལགས་སོ།། །།

༄༅། །དིལ་ཡག་དགོན་འདི་ནས་བྱུང་བའི་རྟོགས་པའི་དབང་ཕྱུག་ཆེན་པོ་ཉང་ཤུལ་ཕུར་རྒྱལ་མཆོག་ནི།

 བསྟབ་རད་ནང་དུ་ཉང་ཤུལ་ཚང་ལ་སྐུ་བལྟམས། དགོན་འདིར་གྲྭ་ཞུགས་ནས་ཀློག་སློབ་པ་སོགས་མཐར་ཕྱིན། དགེ་རྒྱལ་ཟླ་བཟང་མདུན་ནས་བསྙེན་པར་རྫོགས། དེ་ལ་སོགས་དམ་པ་དུ་མའི་མདུན་ནས་དབང་ལུང་མང་པོ་གསན། ཁྱད་པར་དིལ་ཡག་སྒྲུབ་ཁང་དུ་བཞུགས་ནས་གསའ་དམ་ཆོས་ལྷུན་གྲུབ་མདུན་ནས་ཆོས་དྲུག་དང་ཕྱག་ཆེན་སོགས་ཁྲིད་གདམས་ངག་གསན་རིམ་བཞིན་ཉམས་བཞེས་མཛད་ནས་རྟོགས་པའི་དབང་ཕྱུག་ཆེན་པོར་གྱུར། མཁས་བཙུན་བཟང་གསུམ་གྱི་རྣམ་ཐར་དང་ལྡན་པས་སུས་མཐོང་ན་མི་མཐུན་པ་མེད་པ་ཀུན་གྱིས་ཡིད་དུ་འོང་བ་དད་པའི་རྒྱན་དུ་གྱུར། སྐུ་ཞི་བར་གཤེགས་ཚེ་དགེ་རྒྱལ་ས་བཅུ་དང་སྡེ་དགེ་ཟླ་བཟང་རྣམ་གཉིས་གཙོས་དགེ་འདུན་པ་མང་པོས་ལས་བཞིའི་དཀྱིལ་འཁོར་ལ་བརྟེན་ནས་སྐུ་གདུང་ཞུགས་ལ་འཕུལ་བས་གདུང་དང་རིང་བསྲེལ་གྱི་ཕུང་པོར་གྱུར། མ་ཟད་དུ་བ་གང་དུ་ཁྱབ་པར་རིང་བསྲེལ་གྱི་ཆར་བབས་ནས་སྐྱེ་བོ་རྣམས་དད་པའི་གནས་སུ་བཀོད་པ་ནི་མཐོང་མྱོང་ཅན་གྱི་གང་ཟག་ད་ལྟ་ཡང་འདུག་གོ། །།

༄༅། །བླ་རྒན་ཀུན་དགའ་བསྟན་འཛིན་ནི།

 ཡབ་ས་ངག་དབང་དམ་ཆོས་དང་ཡུམ་སྒང་གཟའ་ཚུལ་ཁྲིམས་དཔལ་མོ་རྣམ་གཉིས་ཀྱི་སྲས་སུ་འཁྲུངས། དགུང་གྲངས་བདུན་ལོན་པ་ན་སྟན་ཐོག་ཅིག་ཏུ་ཕྱག་ཆེན་སྔོན་འགྲོ་བཞག །སི་ཏུ་པདྨ་དབང་མཆོག་གིས་ཀརྨ་པ་སྐུ་ཡིས་འོད་ཟེར་ཡིན་གསུང་ནས་ཀརྨ་དྲི་མེད་འོད་ཟེར་ཆོས་ཀྱི་ཉི་མ་དཔལ་བཟང་པོ་ཞེས་མཚན་གསོལ། ཀརྨ་པ་རིག་པའི་རྡོ་རྗེ། སི་ཏུ་པདྨ་དབང་མཆོག །ཟླ་བཟང་རིན་པོ་ཆེ། ས་བཅུ་རིན་པོ་ཆེ། ཇོ་དགའ་རིན་པོ་ཆེ། རྟ་ན་སྤྲུལ་སྐུ་སོགས་མཁན་སྤྲུལ་སྐྱེས་ཆེན་དུ་མའི་མདུན་ནས་ཕྱག་རྫོགས་གཉིས། མར་མི་དྭགས་གསུམ། ཕག་བདེ་རྒྱལ་གསུམ། གྲོ་ཕུར་གཤེད་གསུམ། ནཱ་རོ་ཆོས་དྲུག །བླ་མ་དགོངས་འདུས་སྒྲོན་མ་སོགས་སྨིན་བྱེད་ཀྱི་དབང་གྲོལ་བྱེད་ཀྱི་ཁྲིད་རྒྱབ་རྟེན་གྱི་ལུང་བཅས་མང་པོ་གསན་མཛད་པ་དང་དགེ་རྒྱལ་ཇོ་སྐྱབས་མདུན་ནས་རབ་ཏུ་བྱུང༌། མཚན་ཀུན་དགའ་བསྟན་འཛིན་ཞེས་གསོལ། ལོ་ཉི་ཤུ་ཙམ་བསྒྲུབ་པར་མཛད། ང་བརྒྱད་ལོར་མདོ་སྔགས་བསྟན་པའི་འབྱུང་གནས་ཆོས་ལྡན་བོད་ཀྱི་ལྗོངས་འདིར་བསྟན་འགྲོ་ལ་ཉམས་རྒུད་ཆེན་པོ་གྱུར་སྐབས་སུ་ཁོང་ཟ་རྫོང་བྲག་ཏུ་ལོ་ཤས་རི་ཁྲོད་དབེན་གནས་ལ་བཞུགས་པར་མཛད། རེ་དྲུག་ལོར་རིག་གནས་གསར་བརྗེའི་སྡུག་རྩུབ་ཆེ་བའི་དྲག་རྡུང་ཡ་ང་ཐེབས་ཀྱང་དཀོན་མཆོག་གསུམ་ལ་བློ་འཁེལ་ཡིད་ཆེས་ཀྱི་དད་པ་བླ་ན་མེད་པ་ལ་གཡོ་འགུལ་སྤུ་རྩེ་ཙམ་མ་བྱུང་རང་ལུགས་ཀྱི་ཆོ་ག་ཆོས་སྤྱོད་ལ་ཐོས་བསམ་ལྷོད་མེད་དུ་མཛད། སྔོན་ཟླ་བཟང་ངེས་དོན་ཆོས་ཀྱི་ཉི་མ་དང་མཉམ་དུ་སྐུ་རྩེད་དུ་བྱོན་སྐབས་མ་འོངས་འབྱུང་འགྱུར་གྱི་ལུང་བསྟན་གནང་ཏེ་མ་འོངས་པར་ཁྱེད་ཀྱང་ང་ལྟར་བྱོན་ངེས་རེད་གསུང་པ་ལྟར། ཕྱིས་སུ་རིག་གནས་གསར་བརྗེའི་སྡུག་རྩུབ་ཀྱི་ལས་འགུལ་མཇུག་སྒྲིལ་ཏེ་རང་གི་མི་རིགས་ཆོས་ལུགས་སྲིད་ཇུས་གུ་ཡངས་རྗེས་ཁོང་གིས་དགོན་པ་ཞིག་གསོ་དང་གསར་བཞེངས། དགོན་ཁང་ཁག་དང་སྒྲུབ་ཁང་གསར་འཛུགས། དགོན་པའི་འདུ་ཚོགས། ཚེ་དཔག དགུན་བཅའ་ཁྲིམས་དང༌། དགུ་གར་འཆམས། སྒྲུབ་པ་ཚེས་བཅུ་དུས་མཆོད་སོགས་སླར་གསོ་མཛད་པ་དང༌། རང་ཡུལ་དང་དགེ་རྒྱལ་ཕྱོགས་ཀྱི་སེར་སྐྱ་ཕོ་མོ་རྣམས་ལ་དབང་ཁྲིད་གདམས་ངག་ཟབ་རྒྱས་སྩལ་གནང་མཛད་པ་དང༌། ཚིག་བདུན་གསོལ་འདེབས་སོགས་དགེ་བསྐུལ་ཡང་རྒྱ་ཆེན་མཛད་ལྷག་པར་དུ་ཁོང་ལ་བསྡིག་བརྡུང་གཏོང་མཁན་ཀྱི་མི་སྐྱ་ཕོ་མོ་རྣམས་ལ་ཐུགས་བརྩེ་བ་ཆེན་པོས་ངང༌། ནད་ཀྱིས་མནར་བའི་བུ་ལ་མ་བཞིན་བྱམས་སྐྱོང་ཚད་མེད་མཛད་དེ་བསྟན་དང་འགྲོ་བ་ཡོངས་ལ་མཛད་རྗེས་བླ་ན་མེད་པ་བཞག་ཏེ་མཐར་སྤྱི་ལོ་ ༡༩༩༡ ལོ་བོད་རབ་བྱུང་བཅུ་བདུན་པའི་ལྕགས་ལུག་ལོར་གཟུགས་སྐུའི་བཀོད་པ་ཆོས་ཀྱི་དབྱིངས་སུ་བསྡུ་བའི་ཚུལ་བསྟན། སྐུ་གདུང་བསྲེག་སྦྱོང་ཁྲོད་དུ་ལམ་དང་གདུང་རུས་གདུང་ཐལ་སོགས་ལ་རིང་བསྲེལ་དང་ལྡན་པས་སེར་སྐྱ་ཕོ་མོ་རྣམས་ཀྱིས་འཐུ་ཅི་ཐུབ་ཡོད་སྟབས་ཚང་མས་དད་མདུན་ལྷག་པར་དུ་སྐྱེས་ཏེ་བླ་མ་འདི་ལ་དེ་ལྟར་མེད་ན་ཇི་ལྟར་ཡོད་ཟེར་བཞིན་མིག་མཐའ་འཆི་མས་གང་ཏེ་ཕྱག་རྒྱ་བཅའ་བཞིན་དེ་གསོལ་བ་ཡང་ཡང་དུ་འདེབས་ཀྱི་ཡོད་པ་རེད།། །།

༄༅། །མཁན་པོ་རྒན་ཚེ་རྒྱམ་ནི།

 སྤམ་གཞུང་གི་གཡས་ལུང་སྤམ་རྒྱལ་གྱི་ཉེར་དྲུང་དུ་མགོ་རྒྱལ་ཚང་ལ་རབ་བྱུང་བཅོ་ལྔ་པའི་ས་བྱ་ལོར་སྐུ་བལྟམས། དགུང་གྲངས་བཅུ་གཅིག་ལ་དགེ་རྒྱལ་ཟླ་བཟང་ལ་གཙུག་ཕུད་ཕུལ་ནས་དིལ་ཡག་དགོན་དུ་གྲྭ་ཞུགས། ཀློག་སློབ་ནས་ཀར་ལུགས་ཀྱི་ཕག་བདེ་རྒྱལ་གསུམ་སོགས་ཕལ་ཆེ་ཐུགས་ཟིན་མཛད། སི་ཏུ་པདྨ་དབང་མཆོག་རྒྱལ་པོ་དིལ་ཡག་དགོན་དུ་ཞབས་སོར་འཁོད་པའི་ཚེ་དེའི་དྲུང་ནས་བསྙེན་པར་རྫོགས། ཀརྨ་ཚེ་དབང་ཆོས་རྒྱལ་ཞེས་མཚན་གསོལ། དིལ་ཡག་མཁན་པོ་དམ་ཆོས་ལྷུན་གྲུབ་བེའུ་བླ་ཆེན་མཁན་པོ་འཇམ་ཤེར། བླ་ཆུང་མཁན་ཚོགས་རྒྱམ། གུ་རུ་མཁན་པོ་ཨ་དཀོན་སོགས་དམ་པ་དེ་དག་བསྟེན་ནས་རིག་གནས་མདོ་རྒྱུད་མང་པོ་ཐོས་བསམ་མཛད། དགུང་གྲངས་ཉེར་བརྒྱད་བཞེས་པ་ལ་དབུས་ལྷ་ལྡན་དུ་ཕེབས་ནས་སེར་ར་ཐེག་ཆེན་ཆོས་གླིང་དུ་གྲྭ་སར་ཞུགས་ནས་རིགས་ལམ་ཆུང་ངུ་ནས་བཟུང་པོད་ལྔའི་གཞུང་ཡོངས་རྫོགས་དང༌། རྗེའི་ལམ་རིམ་ཆེ་ཆུང་གཉིས། ལམ་རིམ་ཁྲིད་ཆེན་བརྒྱད། གསང་འདུས་བདེ་མཆོག་དུས་འཁོར་སོགས་ལ་སློབ་གཉེར་མཐར་ཕྱིན་ནས་མཁན་པོའི་མཚན་རྟགས་ཐོབ། དིལ་ཡག་ཟླ་ས་རྣམ་གཉིས་ལྷ་ལྡན་དུ་མཆོད་མཇལ་ལ་ཕེབས་སྐབས་རང་དགོན་དུ་ཕེབས་དགོས་ཞེས་བཀའ་སྩལ་བ་བཞིན་དགུང་གྲངས་ཞེ་བརྒྱད་ལ་དིལ་ཡག་དགོན་དུ་ཕེབས། དེ་ནས་མཁན་ཇོ་དགའ་འམ་པདྨ་ཕྲིན་ལས་ཀུན་ཁྱབ་ཀྱིས་གདན་ཞུས་ལྟར་དགེ་རྒྱལ་ཆོས་གླིང་དགོན་དུ་ཕེབས་ནས་ཤེར་ཕྱིན་མངོན་རྟོགས་རྒྱན་ཁྲིད་མཛད། ཇོ་དགའ་མདུན་ནས་ཀྱང་རྒྱུད་གསང་བ་སྙིང་པོ་དང་ལམ་རིམ་ཡེ་ཤེས་སྙིང་པོ་སོགས་གསན་པར་མཛད། སླར་ཡང་དིལ་ཡག་དགོན་དུ་ཕེབས་ནས་དགེ་རྒྱལ་ས་བཅུ་དང་ཇ་ར་ཟླ་བཟང༌། བླ་མ་སངས་རྒྱས་སོགས་ལ་ལམ་རིམ་ཡེ་ཤེས་སྙིང་པོ་ཁྲིད་མཛད། དུས་ཀྱི་འཕོ་འགྱུར་ཆེན་པོའི་སྨག་རུང་འོག་ཏུ་རང་དོན་དུ་བསླབ་པ་གསུམ་པོ་ཉམས་ལེན་དང་མ་བྲལ་བར་གཞན་དོན་དུ་ལས་རྒྱུ་འབྲས་ཀྱི་རྣམ་བཞག་འཆད་པ་དང༌། སྨྱུང་གནས་དང་མཚན་རྒྱུན་གྱི་དབུ་འཛིན་མཛད་ནས་ཕན་པ་ཆེན་པོར་བསྒྲུབས། བསྟན་པ་ཡང་དར་སྐབས་སུ་རང་དགོན་དུ་སློབ་གཉེར་བ་ཉུང་ཤས་ལ་རིགས་གནས་དང་སྤྱོད་འཇུག་སོགས་འཆད་པར་མཛད། རུམ་བཏེགས་ནས་ཀརྨ་པ་རིག་པའི་རྡོ་རྗེ་མཆོག་ནས་བཤད་གྲྭའི་མཁན་པོར་འབྱོན་དགོས་པའི་འཕྲིན་ཡིག་ལན་གསུམ་འབྱོར་རུང་ཕེབས་མ་ཐུབ། དེ་ནས་ཡུན་མི་རིང་བར་དགུང་གྲངས་བརྒྱད་ཅུ་གྱ་གསུམ་བཞེས་པ་རབ་བྱུང་བཅུ་བདུན་པའི་ལྕགས་ལུག་ལོའི་ནག་པ་ཟླ་བའི་ཚེས་ཉེར་བདུན་ཉིན་གཟུགས་སྐུའི་བཀོད་པ་ཆོས་དབྱིངས་སུ་བསྡུས་སོ།། །།

༄༅། །གཞན་ཡང་གདན་ས་ཆེན་པོ་འདིར་སྐྱེས་བུ་དམ་པ་མང་པོའི་ཞབས་ཀྱིས་བཅགས་བྱིན་གྱིས་རླབས་ནས་ཆོས་ཀྱི་སྒྲོན་མེ་སྣང་བར་མཛད་ཚུལ་ནི།

 དགོན་པ་འདི་ཐོག་མར་བཏབ་པའི་ཡར་སྔོན་ལོ་ཤས་གོང་རོལ་དུ་བྱམས་མགོན་ཏཱ་ཡི་སི་ཏུ་པདྨ་ཉིན་བྱེད་མཆོག་ཉིད་ཞབས་ཞུས་པ་སྟག་ཡན་ཟླ་བཟང་བཅས་དབུས་ལྷ་ལྡན་ཕྱོགས་སུ་མཆོད་མཇལ་ལ་ཕེབས་སྐབས་སྤམ་རྒྱལ་གྱི་མདུན་ཐང་དུ་ལམ་ཞག་བཞུགས་ཚེ་ཟླ་བཟང་ལ་ཕ་གི་དིལ་ཡག་མདུན་དུ་རྗེས་སུ་ཁྱེད་ཀྱི་གདན་ས་མཛད་དགོས། འགྲོ་དོན་དང་ཕྲིན་ལས་རྒྱ་ཆེར་འབྱུང་རྒྱུ་ཡོད་ཅེས་ལུང་བསྟན་ཅིང་ཐུགས་བསྐྱེད་དང་སྨོན་ལམ་ཟབ་རྒྱས་གནང་མཛད། ཨོ་རྒྱན་སངས་རྒྱས་གཉིས་པའི་རྒྱལ་ཚབ་གཏེར་ཆེན་མཆོག་གྱུར་གླིང་པ་ཕེབས་ནས་ས་འདུལ་མཛད་པ་དང་དབང་ལུང་རྒྱ་ཆེར་གནང༌། རྒྱལ་དབང་ཀརྨ་པ་མཁའ་ཁྱབ་རྡོ་རྗེ་ཕེབས་ནས་ཉིད་ཀྱི་གསུང་འབུམ་དབང་ལུང་གནང་ནས་མི་ནུབ་བསྟན་རྒྱལ་ལོ་རེ་བཞིན་འདོན་དགོས་ཞེས་བཀའ་སྩལ། གཞན་ཡང་དབང་ལུང་ཅི་རིགས་གནང༌།

 སི་ཏུ་པདྨ་དབང་མཆོག་རྒྱལ་པོ་ཕེབས་ནས་དགེ་ཚུལ་སློང་གི་སྡོམ་པ་གནང་བ་དང༌། དབང་ལུང་ཡང་རྒྱ་ཆེར་གནང༌། ཁྱད་པར་དུ་སྟག་ཡན་ཟླ་ས་རྣམ་གཉིས་ཀྱི་ཕྱག་བཞེས་བཞིན་དུ་དགེ་ཚུལ་སློང་ཚུལ་ཁྲིམས་དང་ལྡན་པ་རབ་བྱུང་ངུར་སྨྲིག་གི་སྡེ་ཁོ་ན་ཚོགས་པ་ལས་གཞན་དུ་སྐྱ་མིན་སེར་མིན་ཚུལ་འཆལ་སྡོམ་ཉམས་སོགས་གཏན་དུ་ཚོགས་མི་ཆོག་ཅེས་བཀའ་སྩལ་ནས་བསྟན་པ་དག་ཐེར་ནན་ཟབ་མཛད།

 ༧རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ་ཞབས་སོར་འཁོད་ནས་ཞག་བཅོ་ལྔའི་རིང་ལ་རང་ལུགས་ཀྱི་དབང་ལུང་མང་པོ་གནང་མཛད་པ་དང༌། ཟབ་མོའི་བསྒྲུབ་པ་དང་ཐུགས་བསྐྱེད་སྨོན་ལམ་སོགས་བཀའ་དྲིན་བླ་ན་མེད་པར་མཛད།

 ཁྱུང་སྤྲུལ་རིན་པོ་ཆེ་ཕེབས་ནས་དགེ་རྒྱལ་ས་བཅུ་སོགས་ལ་བཀའ་དགོངས་ཕུར་གསུམ། སྙིང་ཐིག་ཡ་བཞི། ཀློང་ཆེན་མཛོད་བདུན་སོགས་དབང་ལུང་མང་པོ་གནང༌། རྟ་ན་བླ་མ་ཕེབས་ནས་སྡེ་དགེ་ཇ་ར་ཟླ་བཟང་གི་ཡོངས་འཛིན་མཛད་པ་དང་གཞན་ཡང་དགོན་འདི་ལ་བཀའ་དྲིན་ཆེན་པོས་བསྐྱངས།

 བླ་རྒན་སངས་རྒྱས་བསྟན་འཛིན་ལན་གྲངས་མང་དུ་ཕེབས་ནས་དགོན་འདིར་སྒྲུབ་ཁང་དང་བཅས་པའི་ཚོགས་རྒྱུ་ཇི་སྙེད་ཀྱི་དབང་ལུང་ཆ་ཚང་གནང༌། མཆོག་གླིང་ཟབ་གཏེར་ཀྱང་དབང་ལུང་མང་དུ་གསུངས། ཕེབས་ཐེངས་ཐ་མའི་སྐབས་སུ་ཐུགས་བརྩེ་བ་ཆེན་པོའི་སྒོ་ནས་འདི་སྐད་དུ། ང་བན་རྒན་གྱི་ཁ་ཆེམས་ཡིན། ང་བན་རྒན་གང་དུ་ཕེབས་ཀྱང་དིལ་ཡག་དགོན་པ་འདི་གདན་ས་ཁྱད་པར་ཅན་ཡིན་པས་བླ་མ་མ་ཟད་གྲྭ་པ་ཞིག་ཡིན་ཀྱང་གཞན་དང་མི་འདྲ་བ་ཞིག་ཡིན་སྣང་ཤར་ཡོད། སྒྲུབ་བརྒྱུད་ཀརྨ་ཀཾ་ཚང་གི་རིང་ལུགས་ཕྱག་རྒྱ་ཆེན་པོའི་བརྒྱུད་པ་ཡང་དག་པ་ཞིག་ཟིན་ན་མ་ཟིན་ན་ཁྱེད་རྣམ་པ་ཁོ་ན་ཡིན། ཁྱེད་རྣམས་ཀྱིས་ཀྱང་ཚེ་འདི་སྣང་གི་བྱ་བ་མང་པོ་བསྒྲུབ་མ་འདུག །ཐུགས་མཐུན་ཁྲིམས་གཙང་དམ་ཚིག་རྣམ་པར་དག་པས་གཞི་བཟུང་འདོད་ཆུང་ཆོག་ཤེས་ལ་བརྟེན་ནས་ཐོས་བསམ་སློབ་གཉེར་སྒྲུབ་པ་ཉམས་བཞེས་མཛད་ནས་བཀའ་བརྒྱུད་གོང་མའི་རྗེས་ཤུལ་ཟིན་ངེས་པར་མཛད་རོགས་ཀྱིས། ཞེས་སྤྱན་ཆབ་བསིལ་བཞིན་དུ་ཐལ་མོ་སྙིང་གར་སྦྱར་ནས་གསུངས་སོ། །

 དེས་ན་བཀའ་དྲིན་ཅན་གྱི་བླ་མ་ལ་བླ་མར་འཛིན་ཅིང་བཀའ་བཞིན་བསྒྲུབ་པ་འདོད་ན་འཇིག་རྟེན་ཚེ་འདི་སྣང་གི་བྱ་ཐབས་གོ་ས་དང་རྒྱུ་རྙེད་པ་སོགས་ལ་གཡེངས་ནས་རང་གཞན་གཉིས་ཀ་ཚེ་འདི་ཕྱི་གཉིས་ཀ་ཕུང་བའི་བསམ་སྦྱོར་ངན་པ་འདི་རིང་དུ་དོར། ངོ་ལྐོག་མཚུངས་པའི་སྡོམ་པ་དང་དམ་ཚིག་རྣམ་པར་དག་པས་གཞི་བཟུང་རང་ལུགས་ཡིག་ཆ་ལ་ཐོས་བསམ་གཙོར་བྱས། གཞན་ལའང་དག་སྣང་སྦྱང་སྟེ་ཚུལ་བཞིན་བསྒྲུབ་པ་ཉམས་ལེན་བྱེད་པ་འདི་ལས་ལྷག་པ་ཞིག་འཇིག་རྟེན་འདི་ན་དོན་ཆེ་བ་མེད་པས་ཐུགས་ལ་འཕྲོད་ན་བླ་གྲྭ་མཐོ་དམན་ཀུན་གྱིས་དེ་ལུགས་འཛིན་པར་ཞུ།

༈ གདན་ས་ཆེན་པོ་འདིར་བཞུགས་པའི་དགེ་འདུན་པ་རྣམས་ཀྱི་ཚུལ་ཀུན་སྤྱོད་གྱི་རིམ་པ་ནི། སྟོན་པ་བཀའ་དྲིན་ཅན་གྱི་དམ་ཆོས་འདུལ་བ་ལས་ཇི་སྐད་བསྟན་པ་བཞིན་དུ་གཞི་ཚུལ་ཁྲིམས་རྣམ་པར་དག་པ་དང་ལྡན་པའི་རབ་བྱུང་ངུར་སྨྲིག་གི་སྡེ་ཁོ་ན་མ་གཏོགས་ཚོགས་མི་ཆོག །ཐུགས་མི་མཐུན་པ་སོགས་གསང་སྔགས་ཀྱི་དམ་ཚིག་ཉམས་པའི་གང་ཟག་གཏན་ནས་ཚོགས་མི་ཆོག །དགོན་པའི་གླིང་ནང་དུ་བུད་མེད་སུ་ཡིན་ཡང་ཞག་འདུག་མི་ཆོག །གྲྭ་ཞུགས་ནས་བཟུང་སྟེ་སྐྱ་ཆས་གྱོན་ནས་འབུ་བསྐོ་བ་སོགས་ཁྱིམ་པའི་བྱ་བ་རྣམས་གཏན་ནས་བྱེད་སྲོལ་མེད་པ་དགོན་འདི་ཆགས་ནས་ད་ལྟའི་བར་ལུགས་སྲོལ་མ་ཉམས་པ་གནས་པ་འདི་ནི་མཛད་བཟང་རྨད་དུ་བྱུང་བ་ཞིག་ཡིན་ལ། ཡུལ་དུས་དང་མཐུན་པར་དགེ་འདུན་པའི་སྤྱོད་ལམ་སྤྱི་དང་ཁྱད་པར་སྒྲུབ་པ་ཟབ་མོའི་དཀྱིལ་འཁོར་དུ་ཚོགས་སུ་ཞུགས་པའི་ཚེ་བཅའ་ཡིག་ལས་ཇི་སྐད་བསྟན་པ་བཞིན་དུ་དགེ་འདུན་པའི་བསྒྲིག་ཁྲིམས་དང་ལྡན་དགོས།

 ཆོས་སྡེ་མི་སྐྱ་རྣམས་ལའང་སྤྱིར་ཆོས་རྒྱལ་མེས་དབོན་རྣམ་གསུམ་གྱི་དགེ་བཅུའི་ཁྲིམས་དང༌། ཁྱད་པར་དགུ་སྒྲུབ་པ་ཚེས་བཅུ་སོགས་ལ་མཆོད་མཇལ་ཡོང་དུས་བསྒྲིགས་ལམ་དང་ལྡན་དགོས་པ་ཡིན་ལ།

༈ སྟག་ཡན་ཟླ་བཟང་བསྟན་པ་རབ་རྒྱས་དང་དབོན་སྟག་ཡན་ས་བཅུ་རིན་པོ་ཆེ་བྱང་ཆུབ་ཉི་མ་རྣམ་གཉིས་ཀྱི་ཕྱག་བཏབ་ནས་བཟུང་ད་ལྟའི་བར་དུ་དགོན་འདིར་སྒྲུབ་ཆེན་དང་སྒྲུབ་མཆོད་སོགས་ཚོགས་རྒྱུ་ཡོད་རིགས་རྣམས། བོད་ཟླ་དགུ་པའི་ཚེས་གཅིག་ནས་བཟུང་ཀར་གླིང་ཞི་ཁྲོ། ཚེ་དཔག་ཐབས་ཤེས་ཁ་སྦྱོར། པདྨ་བཛྲ་གསུམ་ཉིན་ལྔ་རེ། བོད་ཟླ་བཅུ་པའི་ཚེས་གསུམ་ནས་བཟུང་གནམ་ཆོས་འོད་ཆོག་ལ་བསྟེན་ནས་ཞིང་སྒྲུབ་ཉིན་བདུན། ཟླ་བཅུ་གཅིག་པའི་ཚེས་གསུམ་ནས་བཟུང་གྲྭ་རྒན་པ་རྣམས་ཀྱིས་སྒྲུབ་པ་ཉམས་བཞེས་མཛད་ནས་ཐུན་བཅད། འབྲིང་རིམ་རྣམས་ཀྱིས་ཀཾ་ཚང་རང་ལུགས་ཀྱི་དགོས་གལ་ཆེ་བའི་ཆོ་ག་དང་ཆོས་སྤྱོད་རྣམས་བློ་འཛིན་ཆེད་དུ་སྦྱང༌། ཆུང་རིམ་རྣམས་ནས་ཡི་གེ་ཀློག་དག་པར་གཤར་སྦྱང་བྱས་ཏེ་བཅའ་སྡོམ། ཟླ་དེའི་མར་ངོའི་ཚེས་༢༧་ནས་བཟུང་ཉིན་བཞི་ལ་གྲོ་ལོད་ཡས་ཟོར། ཟླ་བཅུ་གཉིས་པའི་ཚེས་༢༢་ནས་བཟུང་ཉིན་དགུ་ལ་མགོན་པོའི་གཏོར་སྒྲུབ་གར་འཆམ་བཅས་ཚོགས། ཟླ་དང་པོའི་ཚེས་༣་ནས་སྨིན་གླིང་རྡོར་སེམས་སྒྲུབ་ཆེན་ཉིན་དགུ། ཚེས་༡༤་ནས་བཀའ་བརྒྱུད་མགུར་མཚོ་ཉིན་གསུམ། ཚེས་༢༢་ནས་ཆ་ལག་བཞི་ལྡན་བཅས་ཐུགས་རྗེ་གསང་འདུས་སྒྲུབ་ཆེན་གར་འཆམ་བཅས་ཉིན་བཅུ་གཅིག །ཟླ་གཉིས་པའི་ཚེས་༣་ནས་མར་ལུགས་ཀྱི་རྒྱུད་སྡེ་ཕག་བདེ་རྒྱལ་གསུམ་སོགས་ཟླ་གཅིག །བོད་ཟླ་གསུམ་པའི་ཚེས་༤་ནས་བླ་མ་གསང་འདུས་ཚེས་བཅུ་གར་འཆམ་བཅས་ཉིན་བདུན། ཟླ་བཞི་པའི་ཚེས་༡༢་ནས་སྨྱུང་གནས་ཉིན་བཞི། ཟླ་ལྔ་པའི་ཚེས་༡༥་ཉིན་འཛམ་གླིང་སྤྱི་བསང་ལ་སྒར་བསང་ཆེན་མོ་ཉིན་གཅིག །དེ་ལྟར་གསར་རྙིང་གི་རྒྱུད་སྡེ་ཟབ་མོ་རྣམས་ལོ་ལྟར་ཆད་མེད་དུ་ཚོགས་རྒྱུ་ཡོད་ལ། གཞན་ཡང་སྐབས་དང་བསྟུན་ནས་རཏྣའི་ཕུར་པ་སྒྲུབ་ཆེན། བཀའ་བརྒྱད་སྒྲུབ་ཆེན། ཐུགས་སྒྲུབ་སྒྲུབ་ཆེན། ཟབ་བདུན་ཕུར་པའི་སྒྲུབ་ཆེན། བླ་མ་དགོངས་འདུས་སྒྲུབ་མཆོད་སོགས་ཚོགས་སྲོལ་ཡོད། སྔོན་ནས་ད་ལྟའི་བར་ཆོས་དྲུག་སྒྲུབ་ཁང་ནང་དུ་བར་མ་ཆད་པར་བསྐྱེད་རྫོགས་དང་ལྡན་པའི་སྒོ་ནས་ཕག་བདེ་རྒྱལ་གསུམ་སོགས་ལ་བསྙེན་སྒྲུབ་ཚད་ལྡན་དང༌། མན་ངག་གི་གནད་དང་ལྡན་པའི་སྒོ་ནས་ནཱ་རོ་ཆོས་དྲུག་སོགས་ཉམས་བཞེས་མཛད་བཞིན་པ་ལགས་སོ། །

༈ གཞན་ཡང་བོད་རབ་བྱུང་བཅུ་བདུན་པའི་ཆུ་ལུག་ལོར་གསེར་རྟ་མཁན་པོ་ཆོས་རྗེ་འཇིགས་མེད་ཕུན་ཚོགས་ཀྱི་བཀའ་བཞིན་དུ་བཤད་གྲྭ་གསར་དུ་བཙུགས། མཆོག་སྤྲུལ་སངས་རྒྱས་ཕུན་ཚོགས་ཀྱིས་བཤད་གྲྭ་བ་རྣམས་ལ་དངུལ་ཕོག་གནང་སྦྱིན་མཛད་པ་སོགས་བདག་རྐྱེན་བཟང་པོ་སྦྱར་བ་དང༌། གསེར་རྟ་བླ་རུང་ནས་མཁན་པོ་ཐུབ་བསྟན་བློ་གྲོས་དང་མཁན་པོ་དོན་གྲུབ་སོགས་རིམ་བཞིན་གདན་དྲངས་ཏེ་དགེ་འདུན་པ་རྣམས་ཚུལ་ཀུན་སྤྱོད་དང་ཐོས་བསམ་སྒོམ་པའི་ཤེས་རབ་ཇེ་བཟང་འགྲོ་བཞིན་པ་མ་ཟད་མི་སྐྱ་ཕོ་མོ་རྣམས་ལ་བདེ་ཆེན་ཞིང་སྒྲུབ་ཚོགས་ནས་ཆོས་བཤད་མཛད་དེ་ཁ་དུད་སྣ་དུད་ཆང་ཨ་རག་ཤོ་གུ་ཕན་སོགས་སྤྱོད་ངན་མང་པོ་རྒྱུན་ཆད་པ་དང༌། ཕན་ཚུན་འཁྲུགས་ཤིང་འཛིངས་རྩོད་ཐམས་ཅད་ཀྱང་ཞི་ནས་སྐྱེ་འགྲོ་མང་པོའི་བློ་ཁ་ཆོས་ལ་བསྒྱུར། ཕལ་མོ་ཆེས་དགེ་བསྙེན་གྱི་སྡོམ་པ་བསྒྲུབ་པ་དང༌། རང་བཞིན་གྱིས་སྲོག་གཅོད་དང་སྡིག་ཚོང་རྒྱབ་པ་ཇེ་ཉུང་དུ་འགྲོ་བ་སོགས་རྩོད་ལྡན་དུས་མཐའ་འདིར་ཡང་ཐར་ལམ་གྱི་སྒྲོན་མེ་རྒྱ་ཆེར་སྣང་བར་མཛད།

 གཞན་ཡང་དགོན་འདིའི་གྲྭ་པ་མང་པོ་རྒྱ་གར་བྱམས་མགོན་ཏཱ་ཡི་སི་ཏུ་རིན་པོ་ཆེའི་གདན་ས་ཤེས་རབ་གླིང༌། ཀརྨའི་གདན་ས་རུམ་བཏེགས། སྡེ་དགེ་དཔལ་སྤུངས་དང་ཟུར་མང་བཤད་གྲྭ། ཡ་ཆེན་ཨོ་རྒྱན་བསམ་གཏན་གླིང༌། གསེར་ཐར་བླ་རུང་ཆོས་སྒར་སོགས་ལ། མེ་ཚོགས་སྤུ་གྲིའི་སོ་ཡང་རྒལ་ནས་ནི། །འཆི་མཐར་ཐུག་གི་བར་དུ་དམ་ཆོས་བརྩལ། །ཞེས་གསུངས་པ་ལྟར་སྙིང་སྟོབས་ཆེན་པོའི་གོ་ཆ་བགོས་ནས་རྙེད་བཀུར་སོགས་ལ་རེ་བ་མེད་པར་དམན་པའི་ས་གཟུང་ཧྲུལ་པོའི་གོས་གྱོན། བསྟན་འགྲོ་ཁོ་ན་ལ་ལྷག་བསམ་ལྡན་པས་ད་ལྟ་ཡང་ཐོས་བསམ་སྒོམ་པའི་དཀྱིལ་འཁོར་ཡངས་པོ་ལ་འཇུག་བཞིན་པ་ལགས་སོ། །

 དགོན་འདིའི་ས་གནས་ཀྱི་བདག་པོ་ནི་བླང་བཙུན་ཨར་མྱེ་ཡིན་ལ། དེ་ནས་སྟག་ཡན་ཟླ་ས་ཁུ་དབོན་རྣམ་གཉིས་ས་གནས་འདིར་ཕེབས་པའི་ཚེ་ཐོག་མ་ཨར་མྱེའི་བུ་འཛམ་གླིང་ཡར་དར་དང་འཛམ་གླིང་དབང་རྒྱལ་ཞེས་པ་གཉིས་དང་འཕྲད་ནས་རྟེན་འབྲེལ་ཐམས་ཅད་ལེགས་ཕྱོགས་སུ་འགྲིགས། དེ་ནས་ཨར་མྱེ་ཁག་གསུམ་མས་དིལ་ཡག་དང་ཚྭ་ཚྭའི་ཕུ། ཨར་མྱེ་གླང་བཙུན་ནས་སྐྱིད་ཡ་ཁ་བཅས་ཟླ་ས་རྣམ་གཉིས་ལ་གདན་ས་འཕུལ་སྟེ་ཁོ་རང་གླང་བཙུན་དུ་གནས་པོར་བྱས། དེ་ནས་བཟུང་ད་ལྟའི་བར་དགོན་པས་བདག་གཟུང་མཛད་ནས་ས་ཆ་ལ་མཁོ་སྤྱོད་བྱེད་བཞིན་པ་ཡིན་ནོ།། །།

༄༅། །དགོན་འདིའི་ཡན་ལག་ནེ་གེ་དགེ་དགོན་ཏཱ་རེའི་གནས་མཆོག་ཐུབ་བསྟན་སྙིང་པོའི་དགའ་ཚལ་མ་རིག་མུན་སེལ་གླིང་ནི།

 ཚྭ་ཁ་ཨར་མྱེས་གདན་ས་འཕུལ་སྟེ་ཕྱི་ལོ་ ༡༨༨༨ བོད་རབ་བྱུང་བཅོ་ལྔ་པའི་ས་ཕོ་བྱི་བའི་ལོར་ས་བཅུ་བསྟན་འཛིན་བྱང་ཆུབ་ཉི་མས་ཕྱག་བཏབ། རབ་ཏུ་བྱུང་བའི་བཙུན་མ་མང་དུས་བརྒྱ་ལྷག་དང་ཉུང་དུས་ལྔ་བཅུ་ཙམ་ཡོད་པས་སྔོན་ནས་ད་ལྟའི་བར་དུ་ཟླ་བཟང་དང་ས་བཅུའི་སྐུ་ཕྲེང་རྣམས་ཀྱིས་གཙོས་དིལ་ཡག་བླ་སྤྲུལ་རིམ་བྱོན་རྣམས་ཀྱི་བཀའ་དྲིན་གཟིགས་པ་ལ་བསྟེན་ནས་ཆོས་འཆད་ཉན་དང་སྒོམ་བསྒྲུབ་ཉམས་ལེན་ལ་བརྩོན་སྟེ་ཉམས་རྟོགས་ཅན་གྱི་རྣལ་འབྱོར་མ་མང་དུ་བྱུང་ངོ༌། །

 དེང་དུས་སུ་ཟླ་སྤྲུལ་དང་སྒྲུབ་དཔོན་སྤྲུལ་སྐུ་སོགས་ཀྱིས་གཟིགས་པས་བསྐྱངས་བ་དང༌། ཁྱད་པར་བླ་མ་སངས་རྒྱས་སྤྲུལ་སྐུའི་བཀའ་དྲིན་གཟིགས་པ་ལ་བསྟེན་ནས་གཙུག་ལག་ཁང་རྟེན་བརྟེན་པ་བཅས་ལ་ལེགས་གྲུབ་བྱུང་བ་མ་ཟད་སྒྲུབ་པ་སྒྲུབ་མཆོད་བཅས་ལ་མཐུན་རྐྱེན་བསྒྲུབ་བཞིན་པ་ལགས་སོ། །

 ལོ་རེ་བཞིན་སྨིན་གླིང་རྡོར་སེམས་སྒྲུབ་ཆེན་ཉིན་དགུ། མཆོག་གླིང་སྔགས་གསོ་སྒྲུབ་ཆེན་ཉིན་དགུ། མགོན་པོའི་གཏོར་སྒྲུབ་ཉིན་གསུམ། ཟླ་རེ་བཞིན་ཡར་ངོའི་ཚེས་བཅུ་ལ་དཀོན་མཆོག་སྤྱི་འདུས་ཚོགས་འཁོར། བཅོ་ལྔར་འོད་ཆོག་དང༌། གཞན་ཡང་གསང་ཐིག་རྡོར་སེམས་སོགས་རྒྱུན་མར་ཚོགས་རྒྱུ་ཡོད་དོ། །དགེ་མ་བདུན་བརྒྱད་རེས་ལོ་གསུམ་ཕྱོགས་གསུམ་རེ་ལ་སྒྲུབ་ཁང་དུ་ཞུགས་ནས་ཕྱག་རྫོགས་ཀྱི་སྔོན་འགྲོ་གཉིས་དང་སྤྱི་འདུས་སོགས་ཁྲིད་གདམས་ངག་གསན་རིམ་བཞིན་དུ་སྒྲུབ་པ་ཉམས་བཞེས་མཛད་པ་ནི་ཡང་དར་བསྟན་པའི་དབུ་བཟུང་ནས་ད་བར་དུ་རྒྱུན་མི་ཆད་པར་གནས་སོ། །

 རབ་བྱུང་བཅུ་བདུན་པའི་ཤིང་ཕོ་སྤྲེལ་ལོའི་ཐ་སྐར་ཟླ་བའི་ཚེས་༢༢་ལྷ་བབས་དུས་ཆེན་ཉིན་ནས་རིས་མེད་བསྟན་པའི་སྒྲོན་མེ་ཆོས་རྗེ་ཡིད་བཞིན་ནོར་བུའི་དངོས་སློབ་མཁན་དོན་གྲུབ་ནས་ཆོས་ཁྲིད་གནང་མཛད་པ་ནས་བཟུང་སྤྱོད་འཇུག་སོགས་གཞུང་བློ་ལ་འཛིན་ཅིང་ཐོས་བསམ་ལ་ལོ་རེ་བཞིན་བརྩོན་པ་ལྷོད་མེད་དུ་བྱས་ཏེ་མ་རིག་མུན་སེལ་གྱི་ཤེས་རབ་དྲི་མ་མེད་པ་རང་རྒྱུད་ལ་གོང་འཕེལ་འགྲོ་བཞིན་པ་ལགས་སོ། །

 སྨྲས་པར། གདན་རབས་པདྨ་དཀར་པོའི་ཆུན་པོ་འདི། །མཁས་རྣམས་དགྱེས་པའི་ཐབས་སུ་མ་མཆིས་མོད། །དགོས་གལ་ཆེ་བའི་དུས་སུ་འདིར་བྲིས་ན། །ཉེས་འགལ་གང་མཆིས་རྩ་གསུམ་ལྷ་ལ་བཤགས། །དམ་པ་མང་པོའི་རྣམ་ཐར་གཙོར་བྱས་པ། །འདི་ཉིད་མཐོང་བའི་གང་ཟག་འགའ་ཞིག་ལ། །མི་ལྡོག་དད་པའི་གསོས་སུ་འགྱུར་སྲིད་ན། །དམ་པ་གོང་མའི་རྗེས་ཤུལ་ཟིན་པར་ཤོག །ཨེ་མ་སྐལ་པ་བཟང་པོའི་གྲོགས་པོ་དག །རང་རྒྱུད་མ་འདུལ་ཁ་བཤད་རྐྱང་པ་དང༌། །མིང་གཟུགས་ཙམ་གྱིས་རྒྱལ་ཁམས་མགོ་སྐོར་མཁན། །བདག་དང་བདག་འདྲའི་རྗེས་སུ་མ་འཇུག་ཤིག །མ་ལུས་རྒྱལ་ཀུན་གཤེགས་ཤུལ་ཕྱག་རྒྱ་ཆེ། །ཚུལ་བཞིན་རྟོགས་པའི་སྐལ་པ་བཟང་པོ་དེ། །མིང་གི་ཅོད་པན་ཆེ་དང་མ་ཆེ་རུང༌། །སྒྲུབ་བརྒྱུད་བསྟན་པའི་བདག་པོ་འདི་ཁོ་ན། །བདག་སོགས་སྐྱེ་བ་འདི་ནས་ཚེ་རབས་ཀུན། །རང་གི་སྲོག་ལའང་ཕངས་སེམས་བྲལ་བ་ཡིས། །བསྟན་དང་འགྲོ་བའི་དོན་ཆེན་རབ་བསྒྲུབས་ནས༌། །དཔལ་མགོན་བླ་མ་དམ་པ་མཉེས་པར་ཤོག །བསླབ་པ་གསུམ་དང་ལྡན་པའི་འཕགས་ཚོགས་སྡེ། །མདོ་སྔགས་རབ་རྒྱས་གླིང་འདིར་ཡོངས་གང་ནས། །ཐོས་བསམ་བསྒོམ་པའི་དཀྱིལ་འཁོར་ཡོངས་སུ་རྫོགས། །འཆད་རྩོད་བརྩམས་པའི་ཕྲིན་ལས་རབ་རྒྱས་ཤོག །

 ཅེས་པ་འདི་ནི་དགོན་འདི་ལ་ལྷག་བསམ་གཏིང་ནས་དཀར་བའི་ལས་གཉེར་བ་འགའ་ཞིག་གིས་བསྐུལ་བའི་ངོར་རིས་མེད་བསྟན་པའི་སྒྲོན་མེ་ཆོས་རྗེ་དམ་པ་འཇིགས་མེད་ཕུན་ཚོགས་འབྱུང་གནས་དཔལ་བཟང་པོ་མཆོག་གི་ཞབས་རྡུལ་སྤྱི་བོས་ལེན་ཅིང་སྨིན་གྲོལ་བདུད་རྩིའི་ཟེགས་མ་ལ་ལོངས་སྤྱོད་པའི་སྐལ་བ་ཅན་ཚེ་རིང་མགོན་ཞེས་པས་བོད་རབ་བྱུང་བཅུ་བདུན་པའི་མེ་ཁྱི་ལོའི་ཐ་སྐར་ཟླ་བའི་དམར་ཕྱོགས་ཀྱི་བཟང་པོ་གཉིས་པ་སྟེ་ལྷ་བབས་དུས་ཆེན་ཉིན་དིལ་ཡག་ཨེ་ཝྃ་དཔལ་རི་མདོ་སྔགས་རབ་རྒྱས་གླིང་བཤད་སྒྲུབ་བསྟན་པའི་དགའ་ཚལ་དུ་རྫོགས་པར་སྦྱར་བས་བཀྲ་ཤིས་པར་གྱུར་ཅིག། །།སརྦ་མངྒ་ལཾ།